യാത്രയ്ക്കൊരുങ്ങുമ്പോൾ കൈയ്യിൽ പണമില്ലെന്ന് കരുതി പിൻവാങ്ങുന്നവർക്കായി ഇന്ത്യൻ റെയിൽവെയുടെ പുതിയ സംവിധാനം വരുന്നു . ടിക്കറ്റ് ആവശ്യമുള്ളപ്പോൾ എടുക്കാനും യാത്ര കഴിഞ്ഞ് പതുക്കെ പണം നൽകാനുമുള്ള സംവിധാനമാണ് ഇന്ത്യൻ റെയിൽവെ കാറ്ററിങ് ആന്റ് ടൂറിസം കോർപറേഷൻ നടപ്പാക്കുന്നത് . എല്ലാ എക്സ്പ്രസ് ട്രെയിനുകളിലും ഇങ്ങനെ ടിക്കറ്റെടുക്കാൻ കഴിയും . ഐ . ആർ . സി . ടി . സിയുടെ വെബ്സൈറ്റിൽ ഇതിനുള്ള സംവിധാനം ഒരുക്കും . മുംബൈ ആസ്ഥാനമായി പ്രവർത്തിക്കുന്ന ഇ - പേ ലേറ്റർ എന്ന കമ്പനിയുമായി സഹകരിച്ചാണ് ഇത് യാഥാർത്ഥ്യമാക്കുന്നത് . യാത്ര ചെയ്യുന്നതിന് അഞ്ച് ദിവസം മുമ്പ് ഇങ്ങനെ ടിക്കറ്റെടുക്കാം . അടുത്ത 14 ദിവസത്തിനകം പണം നൽകിയാൽ മതി . ടിക്കറ്റ് തുകയുടെ 3.5 ശതമാനം തുക സർവ്വീസ് ചാർജ് ഈടാക്കും . ക്രെഡിറ്റ് റേറ്റായ സിബിൽ സ്കോർ പരിഗണിച്ച് നിലവിൽ ക്രെഡിറ്റ് കാർഡ് നൽകുന്നത് പോലുള്ള സംവിധാനമാണിതെന്നും ഐ . ആർ . സി . ടി . സി വക്താവ് അറിയിച്ചു . അതുകൊണ്ടുതന്നെ ആവശ്യമുള്ളവർ പേര് , വിലാസം , ഇ - മെയിൽ ഐ . ഡി , മൊബൈൽ നമ്പർ , പാൻ അല്ലെങ്കിൽ ആധാർ വിവരങ്ങൾ തുടങ്ങിയവ നൽകണം . ഇവ പരിശോധിച്ച ശേഷമായിരിക്കും പണം നൽകാതെ ടിക്കറ്റെടുക്കാൻ കഴിയുന്ന സംവിധാനം അക്കൌണ്ടുകളിൽ ലഭ്യമാക്കുന്നത് . വൺ ടൈം പാസ്വേഡ് ഉപയോഗിച്ചായിരിക്കും രജിസ്ട്രേഷനെന്നും ഐ . ആർ . സി . ടി . സി അറിയിച്ചു .


സാംസങ് ഗ്യാലക്സി നോട്ട് 7 സ്മാർട്ട് ഫോണുകൾ തീപിടിച്ചു പൊട്ടിത്തെറിച്ചെന്ന വാർത്തകൾക്കു വിശദീകരണം നൽകി കമ്പനി അധികൃതർ രംഗത്ത് . നിർമാണത്തിലെ പിഴവു മൂലം ബാറ്ററി അമിതമായി ചൂടാകുന്നതാണു തീപിടിക്കാനുള്ള കാരണമെന്നന്നാണ് വിശദീകരണം . ബാറ്ററിയുടെ ആനോഡ് കാഥോഡ് ഭാഗങ്ങൾ ചേരുന്ന അവസ്ഥയിൽ സെൽ അമിതമായി ചൂടാകുന്നു . ഇതു ചില ഫോണുകൾ തീപിടിക്കുന്നതിലേക്കു വഴിവച്ചു . അത്യപൂർവമായി മാത്രം സംഭവിക്കുന്ന പിഴവാണിത് . ഉപയോക്താക്കളുടെ സുരക്ഷ വലുതാണ് , അതിനാൽ വിറ്റഴിച്ച എല്ലാ ഫോണുകൾക്കും പകരം തകരാർ പരിഹരിച്ച പുതിയ ഫോൺ നൽകുമെന്നും ബ്രിട്ടൺ ആസ്ഥാനമായി പ്രവർത്തിക്കുന്ന വെബ്സൈറ്റിലൂടെ സാംസങ് വക്താവ് വ്യക്തമാക്കി . നേരത്തെ ഇന്ത്യൻ വിമാനങ്ങളിൽ അടക്കം സാംസങ്ങ് നോട്ട് 7 കൊണ്ടുപോകുന്നതിൽ നിയന്ത്രണം ഏർപ്പെടുത്തിയിരുന്നു . സാംസങ്ങ് ഗ്യാലക്സി നോട്ട് കത്തിയത് മൂലം ഒരു വാഹനം പൊട്ടിത്തെറിച്ചതും വാർത്തയായിരുന്നു .


ഷവോമിയുടെ ഫ്ലാഗ്ഷിപ്പ് മോഡലായ മി മാക്സ് സ്മാർട്ട് ഫോൺ ഈ മാസം ഇന്ത്യയിൽ പുറത്തിറക്കും . ഷവോമി ഗ്ലോബൽ വൈസ് പ്രസിഡന്റ് ഹ്യൂഗോ ബാറ ട്വിറ്ററിലൂടെ അറിയിച്ചതാണ് ഇക്കാര്യം . ജൂൺ 30നാകും ഷവോമി മി മാക്സ് സ്മാർട്ട് ഫോൺ ഇന്ത്യയിൽ പുറത്തിറക്കുക . ഇക്കഴിഞ്ഞ മെയ് മാസത്തിൽ ചൈനയിൽ പുറത്തിറക്കിയ മി മാക്സ് ഷവോമിയുടെ ഏറ്റവും ഉയർന്ന സ്മാർട്ട് ഫോൺ മോഡലാണ് . 6 . 44 ഇഞ്ച് ഫുൾ എച്ച് ഡി ഡിസ്പ്ലേയാണ് ഇതിന്റെ പ്രധാനപ്പെട്ട സവിശേഷത . ഡാർക്ക് ഗ്രേ , ഗോൾഡ് , സിൽവർ നിറങ്ങളിൽ ലഭ്യമാകുന്ന ഷവോമി മി മാക്സിന് മെറ്റാലിക് ബോഡിയാണുള്ളത് . ഫിംഗർ പ്രിന്റ് സ്കാനറാണ് മറ്റൊരു പ്രത്യേകത . ചൈനയിൽ ഏകദേശം 15000 രൂപ മുതൽ 25000 രൂപ വരെയാണ് ഷവോമി മി മാക്സ് ഫോണിന്റെ വിവിധ മോഡലുകളുടെ വില വില . മൂന്നു ജിബി റാം , മൂന്നു ജിബി റാമും 64 ജിബി സ്റ്റോറേജും , നാലു ജിബി റാമും 128 ജിബി സ്റ്റോറേജും - എന്നിങ്ങനെ മൂന്നു വേരിയന്റുകളിലായാണ് ഫോൺ ലഭ്യമാകുക . 16 മെഗാപിക്സൽ ക്യാമറ , അഞ്ച് മെഗാപിക്സൽ ഫ്രണ്ട് ക്യാമറ എന്നിവയും മി മാക്സ് ഫോണിൽ ഉണ്ടാകും . 4ജി സിം പിന്തുണയ്ക്കുന്ന ഫോണിൽ മറ്റ് കണക്ടിവിറ്റി ഓപ്ഷനുകളായി ബ്ലൂടൂത്ത് 4.2 , ജിപിഎസ് , വൈ - ഫൈ എന്നിവയുമുണ്ട് . 4850 എംഎഎച്ച് ബാറ്ററിയാണ് മറ്റൊരു സവിശേഷത . റിമോട്ട് കൺട്രോളായി ഉപയോഗിക്കാൻ സാധിക്കുന്ന ഇൻഫ്രാറെഡ് സിഗനൽ സംവിധാനവും ആംബിയന്റ് ലൈറ്റ് സെൻസറും , ഗൈറോ സ്കോപ്പും അക്സെലറോ മീറ്ററും , പ്രോക്സിമിറ്റി സെൻസറും ഷവോമി മി മാക്സ് ഫോണിൽ ഉണ്ട് .


പോയ വർഷം ഇന്ത്യൻ സിനിമയിലെ സർപ്രൈസ് പ്രോജക്ടുകളിലൊന്നായിരുന്നു കെജിഎഫ് . കർണാടകത്തിന് പുറത്ത് വലിയ വേരോട്ടമില്ലാത്ത കന്നഡ സിനിമയിൽ നിന്ന് ഇന്ത്യ മുഴുവൻ ശ്രദ്ധ ലഭിക്കുന്ന ചിത്രമായിരിക്കുകയാണ് കെജിഎഫ് . സാൻഡൽവുഡ് യുവതാരം യഷിനെ നായകനാക്കി പ്രശാന്ത് നീൽ സംവിധാനം ചെയ്ത ചിത്രത്തിന് കേരളത്തിലും മികച്ച പ്രതികരണമാണ് ആദ്യ വാരം മുതൽ ലഭിച്ചുകൊണ്ടിരുന്നത് . കേരളത്തിൽ രണ്ടാം വാരം സ്ക്രീൻ കൌണ്ട് വർധിപ്പിച്ച ചിത്രം മികച്ച തീയേറ്റർ പ്രതികരണത്താൽ മൂന്നാം വാരത്തിലേക്ക് പ്രവേശിക്കുമ്പോൾ വീണ്ടും തീയേറ്ററുകളുടെ എണ്ണം ഉയർത്തിയിരിക്കുകയാണ് . മലയാളമുൾപ്പെടെ അഞ്ച് ഭാഷാ പതിപ്പുകളുള്ള ചിത്രത്തിന്റെ മലയാളം , തമിഴ് പതിപ്പുകളാണ് കേരളത്തിൽ ഡിസംബർ 21ന് റിലീസ് ചെയ്യപ്പെട്ടത് . 60 തീയേറ്ററുകളിലായിരുന്നു റിലീസ് . ഡിസംബർ 14ന് റിലീസ് ചെയ്യപ്പെട്ട മോഹൻലാലിന്റെ ' ഒടിയൻ ' ഉൾപ്പെടെ പത്ത് സിനിമകൾ വിവിധ ഭാഷകളിലെ ക്രിസ്മസ് റിലീസുകളായി കേരളത്തിലെ തീയേറ്ററുകളിൽ ഉണ്ടായിരുന്നെങ്കിലും കെജിഎഫിന് മികച്ച പ്രതികരണം ലഭിച്ചു . കണ്ടവർ കണ്ടവർ ചിത്രത്തിന്റെ പ്രചാരകരായി മാറിയതോടെ കേരളത്തിലെ വിതരണക്കാർ രണ്ടാംവാരം തീയേറ്ററുകളുടെ എണ്ണം കൂട്ടി . അറുപത് തീയേറ്ററുകളിൽ റിലീസ് ചെയ്യപ്പെട്ട ചിത്രം അങ്ങനെ 90 തീയേറ്ററുകളിലെത്തി . മൂന്നാംവാരത്തിലേക്ക് പ്രവേശിക്കുമ്പോൾ 90ൽ നിന്ന് 125ൽ എത്തിയിരിക്കുകയാണ് കെജിഎഫിന്റെ കേരള സ്ക്രീൻ കൌണ്ട് . കെജിഎഫിന്റെ തമിഴ് പതിപ്പിന് തിരുവനന്തപുരം നഗരത്തിലും പരിസരപ്രദേശങ്ങളിലുമായി ഏഴ് തീയേറ്ററുകളിലാണ് ഇന്ന് മുതൽ പ്രദർശനം . ഏഴ് തീയേറ്ററുകളിലായി ദിവസേന പതിനാറ് പ്രദർശനങ്ങളും . കൌതുകകരമായ മറ്റൊരു വസ്തുത ക്രിസ്മസിന് ഒരു വാരം മുൻപെത്തിയ മോഹൻലാൽ ചിത്രം ഒടിയന്റെ സ്ക്രീൻ കൌണ്ടിന് ഒപ്പത്തിനൊപ്പമാണ് ഇപ്പോൾ കെജിഎഫ് എന്നതാണ് . നാലാം വാരത്തിലേക്ക് പ്രവേശിക്കുമ്പോൾ ഒടിയന് കേരളത്തിൽ 126 തീയേറ്ററുകളിൽ പ്രദർശനമുണ്ടെന്നാണ് അനൌദ്യോഗിക വിവരം . ഒരു വാരം കഴിഞ്ഞെത്തിയ കെജിഎഫിന് 125 തീയേറ്ററുകളും . പക്ഷേ പ്രദർശനങ്ങളുടെ എണ്ണത്തിൽ ഒടിയൻ മുന്നിലാവും .


കൊച്ചി സ്റ്റേഡിയം മഞ്ഞക്കടലാക്കാൻ പുതിയ തന്ത്രവുമായി കേരള ബ്ലാസ്റ്റേഴ്സ് . ഹോം മത്സരത്തിനുളള ടിക്കറ്റിനൊപ്പം ജേഴ്സിയും സൌജന്യമായി നൽകാൻ ബ്ലാസ്റ്റേഴ്സ് തീരുമാനിച്ചു . ഈ സീസണിലെ ടിക്കറ്റ് നിരക്കും ബ്ലാസ്റ്റേഴ്സ് പ്രഖ്യാപിച്ചു . 300 , 500 രൂപ നിരക്കിലായിരിക്കും ടിക്കറ്റുകൾ . ഏഴ് ഹോം മത്സരങ്ങളിൽ ആദ്യത്തേത് അടുത്ത മാസം അഞ്ചിന് കൊൽക്കത്തയ്ക്കെതിരെ നടക്കും . ആരാധക പിന്തുണയാണ് കേരള ബ്ലാസ്റ്റേഴ്സിന്റെ ഏറ്റവും വലിയ കരുത്തെന്ന് ടീം ഉടമ സച്ചിൻ ടെൻഡുൽക്കർ പറഞ്ഞു . മൂന്നാം സീസണിൽ ബ്ലാസ്റ്റേഴ്സ് ആരാധകരുടെ പ്രതീക്ഷയ്ക്കൊത്ത് ഉയരുമെന്നും സച്ചിൻ പറഞ്ഞു . ഒക്ടോബർ ഒന്നിന് നോർത്ത് ഈസ്റ്റ് യുണൈറ്റഡുമായി ഗുവാഹത്തിയിലാണ് ബ്ലാസ്റ്റേഴ്സിന്റെ ആദ്യമത്സരം . ഐഎസ്എല്ലിൽ ഏറ്റവും കൂടതൽ ആരാധക പിന്തുണയുള്ള ടീമുകളിലൊന്നാണ് ബ്ലാസ്റ്റേഴ്സ് .


ഒരുകാലത്ത് അഷ്റഫിനെ അന്ധമായി പ്രണയിച്ചിരുന്നു ഇന്ത്യൻ ജോഡികളായ നദീമും ശ്രാവണും . ഇരുവരും ചേർന്ന് അതിർത്തി കടത്തിയ അഷ്റഫ് ഗാനങ്ങൾക്ക് കൈയും കണക്കുമില്ല . 1991ലെ മെഗാ മ്യൂസിക്കൽ ഹിറ്റ് സാജനിലെ ' ബഹുത്ത് പ്യാര് കർത്തെ ഹേ തും കോ സനവും ' 1992ൽ ' കൽക്കി ആവാസി ' ലെ ' തുമാരി നസരോം ' ഉൾപ്പെടെ നിരവധി ഉദാഹരണങ്ങൾ . 1978 ൽ സീനത്ത് ബീഗം സംവിധാനം ചെയ്ത ' അബ്ഷാറിലെ ' മെഹദി ഹസന്റെ മധുരശബ്ദ ത്തിലുള്ള ' ബഹുത് ഖൂബ്സൂരത്ത് ഹേ മേരാ സനം ' ' ബഹുത്ത് പ്യാർ കർത്തെ ഹേ ' എന്നു കേൾക്കുമ്പോൾ ഒരിന്ത്യൻ ഗാനപ്രേമി എം അഷ്റഫിനെ എങ്ങനെ ഓർക്കാതിരിക്കും ? ' മേരേ ഹു സൂർ ' 1977ൽ റിലീസായ ഉറുദു ചിത്രമാണ് . സംവിധാനം എസ് സുലെമാൻ . തസ്ലീം ഫാസിൽ എഴുതിയ നൂർജഹാന്റെയും മെഹ്ദി ഹസന്റെയും യുഗ്മഗാനം ' ഹമാരി സാസോം ' മൊഴിമാറ്റിയപ്പോഴാണ് കൽക്കി ആവാസിലെ ' തുമാരി നസരോം ' പിറക്കുന്നത് . മുസാരത്ത് നസീർ ആലപിച്ച ഹിമ്മത്ത് വാലയിലെ ' മുഛേ ദേഖ് കെ ബിൻ ബജായെ ' ' ഫൂൽ ഔർ കാംടെ ' ( 1991 ) യിലെത്തുമ്പോൾ ' മേനെ പ്യാർ തുംഹി സെ കിയാ ഹേ ' ആയി മാറുന്നത് എത്ര എളുപ്പത്തിലാണ് ! നിങ്ങൾ പറയൂ . അഷ്റഫിനെ എങ്ങനെ ഓർക്കാതിരിക്കും ? നദീം ശ്രാവൺ - എം അഷ്റഫ് ഗാനങ്ങളെന്ന ക്രമത്തിൽ പട്ടിക തയ്യാറാക്കുകയാവും എളുപ്പം . ' ഓ റബ്ബാ ' ( സമാനാ ദിവാനാ 1995 ) - ചാഹേ ദുനിയാ കോ ഖഫാ ( നൌകർ 1975 ) , ' പ്യാസാ കുയേൻ കെ പാസ് ' ( ദിൽതേരാ ആഷിഖ് 1993 ) - ' പ്യാസാ കുയേൻ കെ പാസ് ' ( മേരാനാം ഹെ മൊഹാബത്ത് 1975 ) , ' ഇത്നാ ഭി നാ ചലോ ' ( സംബന്ധ് 1996 ) - ' ഇത് നാ ഭി നാ ചലോ ' ( പർദാന ഉതാവോ , 1974 ) , ' മുഝേ ക്യാ പതാ ' ( ബേഖുദി , 1992 ) - ' നഹി കുച്ച് പതാ ' ( ബസേരാ , 1974 ) . എൻ എസിൻറെ അഷ്റഫ് ' പതിപ്പുകളുടെ ' പട്ടിക നീളുന്നു . അഷ്റഫിന്റെ ഈണങ്ങളോട് ആർ ഡി ബർമനുള്ള അടുപ്പം അദ്ദഹത്തിന്റെ ചില ഗാനങ്ങളിൽ കേൾക്കാം . 1985ൽ അലഗ് അലഗിലെ ' കഭി ബേക്കസി ' ഓർമ്മിപ്പിക്കുന്നത് അഷ്റഫിന്റെ ' കഭി ഖ്വായിഷോം ' ( മെഹർബാനി , 1982 ) എന്ന പാട്ടിനെയാണ് . ' ആജ് തു ഗൈർ സഹി ' ( ഊംചെ ലോഗ് 1985 ) എന്ന ഗാനത്തിന് ' ദെഹ്ലീസ് ( 1983 ) ചിത്രത്തിലെ കെമാൽ അഹമ്മദിന്റെ മെഹദി ഹസൻ ഗാനത്തെയും ബർമൻ കൂട്ടുപിടിച്ചു . നാളെ - ഇമ്രാൻ ഹാഷ്മിക്ക് ചുംബിക്കാൻ ഈണം മാത്രമല്ല വരികളും മോഷ്ടിച്ചു !


ആപ്പിളിൻറെ ഐഫോൺ 8 , ഐഫോൺ 8 പ്ലസ് ബാറ്ററിയുടെ പ്രശ്നം സ്ഥിരീകരിച്ച് ആപ്പിൾ . ചൈനയിൽ നിന്നാണ് കഴിഞ്ഞ ദിവസം വ്യാപകമായി ഐഫോണിൻറെ പുതിയ ഫ്ലാഗ്ഷിപ്പ് മോഡലിനെതിരെ പരാതി ഉയർന്നത് . ചൈന , ഹോങ്കോങ്ങ് , ജപ്പാൻ എന്നിവിടങ്ങളിൽ ആറ് കേസുകളാണ് ഇത്തരത്തിൽ റിപ്പോർട്ട് ചെയ്തിരിക്കുന്നത് എന്നാണ് ആപ്പിൾ തന്നെ പറയുന്നത് . എന്നാൽ ഫോണിൻറെ ബാറ്ററി വലുതായി ഫോണിൻറെ സ്ക്രീനിനെ ബാധിക്കുന്ന തരത്തിലാണ് പ്രശ്നം . ഇത് ചെറിയ പ്രശ്നമാണെന്ന് പറയാമെങ്കിലും 2016 ൽ സാംസങ്ങിൻറെ നോട്ട് 7 വ്യാപകമായി ബാറ്ററി പ്രശ്നം മൂലം പൊട്ടിത്തെറിച്ചത് സംഭവത്തെ ഗൌരവത്തോടെ കാണുവാൻ ആപ്പിളിനെ പ്രേരിപ്പിച്ചത് . 2016 ൽ ബാറ്ററി പ്രശ്നം മൂലം സാംസങ്ങ് ഗ്യാലക്സി നോട്ട് 7 വിപണിയിൽ നിന്നും പിൻവലിച്ചിരുന്നു . ഇപ്പോഴത്തെ സംഭവം ഗൌരവമായി കാണുന്നു എന്നും . ഫോണിൻറെ പ്രശ്നം സംബന്ധിച്ച് പഠിച്ചതിന് ശേഷമെ പറയാൻ പറ്റുവെന്നും ആപ്പിൾ വക്താവ് മാക് റൂമർ സൈറ്റിനോട് പറഞ്ഞു . ചൈനയിലെ ഒരു സോഷ്യൽ മീഡിയ പോസ്റ്റിൽ പറയുന്നത് . പുതുതായി വാങ്ങിയ ഫോൺ ചാർജ്ജിന് വച്ച് കുറച്ച് കഴിഞ്ഞപ്പോൾ ബാറ്ററി വലുതായി കണ്ടുവെന്നാണ് പറയുന്നത് . പോസ്റ്റ് ഇങ്ങനെയാണ് സംഭവം ബാറ്ററി പ്രശ്നം തന്നെയാണെന്നാണ് ടെക് വിദഗ്ധരും പറയുന്നത് . ചൈനയിലും കിഴക്കൻ ഏഷ്യയിലും വിതരണം ചെയ്യപ്പെട്ട ഐഫോണുകളിലാണ് പ്രശ്നം എന്നതിനാൽ ഇത് ആഗോള പ്രശ്നം ആയിരിക്കില്ലെന്നും അഭിപ്രായമുണ്ട് .


സംസ്ഥാനത്ത് റോഡ് നിർമ്മാണത്തിനും അറ്റകുറ്റപണികൾക്കും തിരിച്ചടിയായി ടാർ വില കുതിക്കുന്നു . ഒരു വീപ്പ ടാറിന് കഴിഞ്ഞ രണ്ട് ആഴ്ച്ചക്കിടെ ആയിരം രൂപയോളം വർദ്ധനവാണ് ടാർ വിലയിൽ ഉണ്ടായത് . വിലവർദ്ധിക്കുന്ന സാഹചര്യത്തിൽ പുതിയ കരാറുകൾ ഏറ്റെടുക്കാനാവില്ലെന്ന നിലപാടിലാണ് റോഡ് നിർമ്മാണ കരാറുകാർ . മറ്റൊരു ഇനം ടാറായ എസ് . എസ് . 1 ന് കരാർ വിലയെക്കാൾ വിപണിയിൽ 2247 രൂപ കൂടുതലാണ് . ആർ . എസ് . 1 ടാറിന് ദർഘാസ് വില 5369 രൂപയും വിപണി വില 9362 രൂപയുമാണ് . നഷ്ടം നികത്താൻ തദ്ദേശ സ്വയംഭരണ വകുപ്പ് നടപടി എടുക്കുന്നില്ലെന്നാണ് കരാറുകാരുടെ പരാതി . വിലവർദ്ധനവിന്റെ പശ്ചാത്തലത്തിൽ സംസ്ഥാനത്ത് പലയിടത്തും റോഡ് നിർമ്മാണവും അറ്റകുറ്റ പണികളും നിലച്ചിരിക്കുകയാണ് . രണ്ട് ആഴ്ച്ച കൂടുമ്പോഴാണ് എണ്ണകമ്പനികൾ ടാർ വില പുതുക്കി നിശ്ചയിക്കുക . അസംസ്കൃത എണ്ണയുടെ വിലക്കയറ്റമാണ് ടാർവില കൂട്ടുന്നതിന് എണ്ണകമ്പനികൾ പറയുന്ന ന്യായം .


രാജ്യത്ത് ജി . എസ് . ടി നടപ്പാക്കിത്തുടങ്ങിയിട്ട് ഇന്ന് ഒരു വർഷം പൂർത്തിയാവുന്നു . നികുതി വരുമാനത്തിൽ വലിയ വർദ്ധന കേന്ദ്ര സർക്കാർ അവകാശപ്പെടുമ്പോൾ സംസ്ഥാനങ്ങളുടെ വരുമാനം കുറയുകയാണ് ചെയ്തത് . പെട്രോളിയം ഉല്പന്നങ്ങളെ ജി . എസ് . ടിയുടെ പരിധിയിൽ കൊണ്ടുവരുന്ന കാര്യത്തിലെ അനിശ്ചിതത്വം തുടരുകയും ചെയ്യുന്നു . നികുതി ഭീകരതയിൽ നിന്നും ഇൻസ്പെകടർ രാജിൽ നിന്നും മോചനം എന്ന് പ്രഖ്യാപിച്ച ജി . എസ് . ടിയിലൂടെ 13 ലക്ഷം കോടി രൂപയുടെ വരുമാനമാണ് സർക്കാരിൻറെ പ്രതീക്ഷ . കഴിഞ്ഞ സാമ്പത്തിക വർഷത്തെക്കാൾ മൂന്ന് ലക്ഷം കോടി രൂപയുടെ അധിക വരുമാനം . എന്നാൽ ജി . എസ് . ടി നടപ്പാക്കിയതയോടെ സംസ്ഥാനങ്ങൾക്ക് ഉണ്ടായത് ഭീമമായ നഷ്ടമാണ് . കേരളത്തിന് മാത്രം 600 കോടി രൂപയുടെ നഷ്ടം . ജി . എസ് . , ടിയുടെ ആദ്യ പാദത്തിൽ പഞ്ചാബ് 2000 കോടി രൂപയുടെയും കർണാടക 3000 കോടി രൂപയുടെയും നഷ്ടം കണക്കാക്കി . കൃഷി , ചെറുകിട വ്യാപാരം , റിയൽ എസ്റ്റേറ്റ് , തൊഴിൽ രംഗങ്ങളിലെല്ലാം മാന്ദ്യം തുടരുകയാണ് . ടെക്സ്റ്റൈൽ രംഗത്ത് മാത്രം 40 ലക്ഷത്തോളം പേർക്കാണ് തൊഴിൽ നഷ്ടമായത് . സിമൻറ് ഉൾപ്പടെയുള്ള ഉല്പന്നങ്ങളുടെ നികുതി കുറഞ്ഞെങ്കിലും വില കുറഞ്ഞില്ല . ഭക്ഷണശാലകളിലടക്കം നികുതി കുറഞ്ഞതിൻറെ നേട്ടം ഉപഭോക്താക്കളിലേക്ക് എത്തിയില്ല . നികുതി കുറയുന്നതിന് അനുസരിച്ച് വില കുറയുന്നത് ഉറപ്പുവരുത്താനുള്ള നിരീക്ഷണ സംവിധാനം ഉണ്ടാക്കിയെങ്കിലും അത് ഫലപ്രദമായി നടപ്പാക്കുന്നതിൽ ആദ്യം വർഷം സർക്കാർ പരാജയപ്പെട്ടു . രണ്ടാംവർഷത്തിൽ ഉപഭോക്താക്കൾക്ക് ബില്ല് നൽകുന്നത് നിർബന്ധമാക്കുന്നതിനുള്ള പ്രചാരണം ധനമന്ത്രാലയം ശക്തമാക്കും . സംസ്ഥാനങ്ങളുടെ നികുതി വരുമാനത്തിൽ 30 ശതാനത്തോളം എത്തുന്നത് പെട്രോളിയം ഉല്പന്നങ്ങളിൽ നിന്നാണ് . അതുകൊണ്ട് പെട്രോളിയം ഉല്പന്നങ്ങളെ ജി . എസ് . ടിയുടെ പരിധിയിൽ ഉൾപ്പെടുന്നതിനെ സംസ്ഥാനങ്ങൾ എതിർക്കുന്നു .


മലയാളത്തിൻറെ പ്രിയ നടി മഞ്ജു വാര്യർ ആരാധകരോട് നന്ദി അറിയിച്ച് രംഗത്തെത്തി . ഒടിയൻ ചിത്രത്തിന് നൽകുന്ന പിന്തുണയ്ക്കാണ് പ്രിയ നടിയുടെ നന്ദി . ഐഎംഡിബിയുടെ ഏറ്റവും കൂടുതൽ പ്രതീക്ഷയുണർത്തുന്നതും കാത്തിരിക്കുന്നതുമായ ഇന്ത്യൻ ചിത്രങ്ങളുടെ പട്ടികയിൽ നാലാം സ്ഥാനം ഒടിയൻ സ്വന്തമാക്കിയതിനും ചിത്രത്തിലെ ആദ്യ ഗാനം ഹിറ്റാക്കിയതിനുമാണ് മഞ്ജുവിൻറെ സ്നേഹപ്രകടനം . ഐഎംഡിബിയുടെ ഏറ്റവും കാത്തിരിക്കുന്ന ചിത്രങ്ങളുടെ പട്ടികയിൽ മലയാള സിനിമ നാലാം സ്ഥാനം സ്വന്തമാക്കുന്നത് ഇതാദ്യമായാണ് . ബോളിവുഡ് പ്രമുഖ താരങ്ങളുടെ ചിത്രങ്ങളെയെല്ലാം പിന്നിലാക്കിയാണ് മോഹൻലാൽ ചിത്രത്തിൻറെ കുതിപ്പ് . രജനീകാന്ത് - ശങ്കർ ടീമിൻറെ 2.0 യാണ് ഏറ്റവും കൂടുതൽ പേർ കാത്തിരിക്കുന്ന ചിത്രം . കന്നഡയിൽ പുറത്തിറങ്ങാനിരിക്കുന്ന ബ്രഹ്മാണ്ഡ ചിത്രം കെ ജി എഫ് രണ്ടാം സ്ഥാനത്തെത്തിയപ്പോൾ ഷാരൂഖ് ചിത്രം സീറോയാണ് ഒടിയന് മുന്നിലുള്ള ചിത്രം . ഒടിയനിലെ ആദ്യ ഗാനത്തിനും വലിയ സ്വീകരണമാണ് ലഭിക്കുന്നത് . ഇന്നലെ പുറത്തിറങ്ങിയ ' കൊണ്ടോരാം ' എന്ന് തുടങ്ങുന്ന ഗാനം ഇതിനകം 11 ലക്ഷത്തിലധികം പേരാണ് കണ്ടത് . ശ്രീകുമാര മേനോൻ സംവിധാനം ചെയ്യുന്ന ബ്രഹ്മാണ്ഡ ചിത്രം ഡിസംബർ 14 നാണ് തീയറ്ററുകളിലെത്തുക . ' കൊണ്ടോരാം ' എന്ന് തുടങ്ങുന്ന ഗാനത്തിൻറെ ലിറിക് വീഡിയോ ആണ് പുറത്തിറങ്ങിയത് . സോഷ്യൽ മീഡിയയിലൂടെ മോഹൻലാൽ ആണ് ഗാനം പുറത്തിറക്കിയത് . റഫീക്ക് അഹമ്മദിന്റെ വരികൾക്ക് എം ജയചന്ദ്രൻ ആണ് ഈണം പകർന്നിരിക്കുന്നത് . സുദീപ് കുമാറും ശ്രേയാ ഘോഷലും ചേർന്നാണ് ആലാപനം . പാലക്കാട് പ്രദേശത്തെ പഴയ കാല നാടൻ കഥ പറയുന്ന ചിത്രത്തിൽ മോഹൻലാൽ ഒടി വിദ്യ വശമുള്ള മാണിക്യൻ എന്ന കഥാപാത്രമായി എത്തുന്നു . നായികയായി മഞ്ജു വാര്യറെത്തുമ്പോൾ നടൻ പ്രകാശ് രാജും പ്രധാന വേഷത്തിലുണ്ട് . ആന്റണി പെരുമ്പാവൂർ ആണ് നിർമ്മാണം . തിരക്കഥ ഹരികൃഷ്ണൻ , ക്യാമറ ഷാജി .


ഇന്ത്യയുടെ ഓസീസ് ടെസ്റ്റ് പരമ്പരയ്ക്ക് അഡ്ലെയ്ഡിൽ തുടക്കം . ഹനുമാ വിഹാരിയെ ഒഴിവാക്കി രോഹിത് ശർമ്മയെ അന്തിമ ഇലവനിൽ ഉൾപ്പെടുത്തിയാണ് ഇന്ത്യ കളിക്കുന്നത് . ഏഴ് സ്പെഷലിസ്റ്റ് ബാറ്റ്സ്മാൻമാരും നാല് ബൌളർമാരുമാണ് ഇന്ത്യൻ ടീമിലുള്ളത് . ലോകേഷ് രാഹുലും മുരളി വിജയിയും ഇന്ത്യയുടെ ഇന്നിംഗ്സ് ഓപ്പൺ ചെയ്തു . എന്നാൽ ടോസ് നേടി ബാറ്റിംഗ് ആരംഭിച്ച ഇന്ത്യക്ക് തുടക്കത്തിലെ ലോകേഷ് രാഹുലിനെയും മുരളി വിജയിയെയും നഷ്ടമായി . രണ്ട് റൺസ് മാത്രമെടുത്ത രാഹുലിനെ രണ്ടാം ഓവറിലെ അവസാന പന്തിൽ പേസർ ജോഷ് ഹെയ്സൽവുഡ് ഫിഞ്ചിൻറെ കൈകളിലെത്തിച്ചു . വിജയി 11 റൺസുമായി ഏഴാം ഓവറിൽ സ്റ്റാർക്കിന് കീഴടങ്ങി . എട്ട് ഓവറുകൾ പിന്നിടുമ്പോൾ രണ്ട് വിക്കറ്റിന് 17 റൺസെന്ന നിലയിലാണ് ഇന്ത്യ . ചേതേശ്വർ പൂജാരയും ( 3 ) വിരാട് കോലിയുമാണ് ( 1 ) ക്രീസിൽ .


ഐഎസ്എൽ നാലാം സീസണിൻറെ ആവേശത്തിലേക്ക് കടക്കുമ്പോൾ ആരാധകരോട് അഭ്യർത്ഥനയുമായി കേരള ബ്ലാസ്റ്റേഴ്സ് മാനേജ്മെൻറ് . കൊച്ചിയിലെ മത്സര ദിവസങ്ങളിൽ പൊതു ഗതാഗതം ഉപയോഗിക്കണമെന്നാണ് മഞ്ഞപ്പടയുടെ ആരാധകരോടുള്ള മാനേജുമെൻറിൻറെ അഭ്യർത്ഥന . കളി കാണാൻ സ്റ്റേഡിയത്തിലെത്താൻ ബസ് , മെട്രോ തുടങ്ങിയ പൊതുഗതാഗത സംവിധാനങ്ങൾ ഉപയോഗിക്കാൻ നിർദേശം . ബുധനാഴ്ച ട്വിറ്ററിലൂടെയായിരുന്നു ആരാധകരോടുളള മാനേജ്മെൻറിൻറെ അഭ്യർത്ഥന കഴിഞ്ഞ സീസണിൽ ശരാശരി , 50,000 - ലേറെ കാണികളാണ് ദിവസവും കൊച്ചിയിലെ ജവഹർലാൽ സ്റ്റേഡിയത്തിലെത്തിയത് . ആരാധകർ സ്വകാര്യവാഹനങ്ങളിൽ എത്തുമ്പോഴുണ്ടാകുന്ന ഗതാഗത കുരുക്ക് ഒഴിവാക്കുന്നതിനുവേണ്ടിയാണ് മാനേജ്മെൻറിൻറെ അഭ്യർത്ഥന . ഐഎസ്എൽ ഉദ്ഘാടന ദിനമായ വെള്ളിയാഴ്ചയാണ് ആരാധകർ കാത്തിരിക്കുന്ന ബ്ലാസ്റ്റേഴ്സിൻറെ ആദ്യമത്സരം . റണ്ണേഴ്സ്അപ്പായ മഞ്ഞപ്പട നിലവിലെ ചാംപ്യൻമാരായ അത്ലറ്റികോ ഡി കൊൽക്കത്തയുമായാണ് മത്സരിക്കുന്നത് . മത്സരത്തിനുളള ഒരുക്കങ്ങൾ കൊച്ചിയിൽ പൂർത്തിയായിക്കഴിഞ്ഞു . ഇതിൽ വിജയം മാത്രം ലക്ഷ്യമിട്ടാണ് കേരള ബ്ലാസ്റ്റേഴ്സ് ടീം പരിശീലനം നടത്തുന്നത് . ഈ സീസണിൽ കപ്പിൽ കുറഞ്ഞതൊന്നും പ്രതീക്ഷിക്കുന്നില്ലെന്ന് മലയാളി താരം സി കെ വിനീക് പറഞ്ഞു . കോച്ചായിരുന്ന റെനി മ്യൂലൻസ്റ്റിൻറെ കീഴിൽ മികച്ച പരിശീലനമാണ് ടീമിന് ലഭിച്ചതെന്നും പാസുകൾ കുറച്ച് കളിയുടെ വേഗത കൂട്ടാനാണ് ശ്രമമെന്നും സി കെ വിനീത് വ്യക്തമാക്കി .


ബോളിവുഡ് താരം ഹൃഥ്വിക് റോഷൻറെ ഫേസ്ബുക്ക് പേജ് ഹാക്ക് ചെയ്തു . ഹാക്ക് ചെയ്തയാൾ പേജിൻറെ പ്രൊഫൈൽ പിക്ചർ മാറ്റി സ്വന്തം ചിത്രം ഇട്ടു . ഒപ്പം പേജിൽ ഇയാൾ ഫേസ്ബുക്ക് ലൈവും സംഘടിപ്പിച്ചു . ഇതോക്കെ കണ്ട് ആരാധകർ ഞെട്ടി . കോയി മിൽഗയയും ക്രിഷും പോലെ താരത്തിന്റെ പുതിയ ലുക്കാണോ എന്ന് സംശയിച്ചവരുമുണ്ട് . പേജ് തട്ടിയെടുത്ത ഹാക്കർ തൻറെ ചിത്രം പ്രൊഫൈൽ ഫോട്ടോയാക്കി മാറ്റി ആരാധകരോട് സംവദിക്കുകയായിരുന്നു . സംഭവം നടന്ന് മണിക്കൂറുകൾക്കക്കം ഹൃതിക് റോഷൻ പേജ് തിരിച്ചുപിടിച്ചു . പേജ് മറ്റൊരാൾ ഹാക്ക് ചെയ്തതാണെന്നും ഇപ്പോൾ എല്ലാം സാധാരണഗതിയിലാണെന്നും ഹൃഥ്വിക്ക് പിന്നീട് പോസ്റ്റ് ഇട്ടു .


കഴിഞ്ഞ മത്സരത്തിലെ വിജയത്തിലൂടെ തുടർച്ചയായ ഒമ്പത് ജയങ്ങളെന്ന ധോണിയുടെ റെക്കോർഡിനൊപ്പം എത്തിയ വിരാട് കോലിക്ക് പക്ഷെ പത്താം ജയം നേടി ധോണിയെ മറികടക്കാനായില്ല . പത്തിന്റെ പടിവാതിലിൽ ഇന്ത്യ വീണപ്പോൾ റെക്കോർഡ് നേട്ടം കോലിക്ക് കൈയകലത്തിൽ നഷ്ടമായി . 2008 ഫെബ്രുവരി മുതൽ 2009 ജനുവരി വരെയുള്ള കാലത്താണ് ധോണിയുടെ കീഴിൽ ഇന്ത്യ തുടർച്ചയായി ഒൻപത് ഏകദിനങ്ങൾ ജയിച്ചത് . തുടർച്ചയായ പത്തു വിജയങ്ങൾ നേടിയവരുടെ എലീറ്റ് ക്ലബ്ബിലെത്താനുള്ള സുവർണാവസരമാണ് ഇന്ത്യ ബംഗലൂരുവിൽ തുലച്ചത് . ഓസ്ട്രേലിയ ആറു തവണയും ദക്ഷിണാഫ്രിക്ക അഞ്ചു തവണയും വെസ്റ്റ് ഇൻഡീസും ശ്രീലങ്കയും രണ്ടു തവണ വീതവും ന്യൂസീലൻഡും ഇംഗ്ലണ്ടും പാക്കിസ്ഥാനും ഓരോ തവണയും തുടർച്ചയായി പത്തു ജയങ്ങൾ നേടിയവരുടെ ക്ലബ്ബിലുണ്ട് . ബംഗ്ലദേശും സിംബാബ്വെയും ഇന്ത്യക്കും മാത്രമാണ് ഒരിക്കൽപോലും ആ സ്വന്തമാക്കാനാവാതെ പോയത് . അഞ്ചു മൽസരങ്ങളിൽ ആദ്യ മൂന്നും ജയിച്ച് പരമ്പര സ്വന്തമാക്കിക്കഴിഞ്ഞിരുന്നുവെങ്കിലും കേവലമൊരു ജയത്തിനുമപ്പുറം ഈയൊരു ചരിത്രംകൂടി കോലിയുടെയും ഇന്ത്യൻ ആരാധകരുടെയും മനസിലുണ്ടായിരുന്നു . അതാണ് ബംഗലൂരുവിൽ ഇന്ത്യക്ക് നഷ്ടമായത് .


യുവ നടീ നടൻമാർ വളരെയധികം ഡെഡിക്കേറ്റഡാണ് . കഥാപാത്രമായി മാറാൻ എന്ത് സാഹസികത്തിനും അവർ തയ്യാറാണ് . അതരത്തിൽ തൻറെ കഥാപാത്രത്തിന് വേണ്ടിയാണ് ശോഭിത ധുലിപലയും ഇതിന് തയ്യാറായത് . കാമാത്തിപ്പുരയിൽ ലൈംഗിക തൊഴിലാളികൾക്കൊപ്പം താമസിച്ചിരിക്കുകയാണ് നിവിൻ പോളിയെ നായകനാക്കി ഗീതു മോഹൻദാസ് ഒരുക്കുന്ന മൂത്തോനിലെ നായിക ശോഭിത ധുലിപല . മണിക്കൂറുകളോളം ലൈംഗിക തൊഴിലാളികളുമായി സംസാരിച്ച് അവരുടെ ജീവിതവും ജീവിതാനുഭവങ്ങൾ ചോദിച്ചറിഞ്ഞ് ഒരു ദിവസം അവർക്കൊപ്പം താമസിച്ചാണ് ശോഭിത മടങ്ങിയത് . തൊഴിലിൻറെയും ജാതിയുടെയും നിറത്തിൻറെയുമെല്ലാം അടിസ്ഥാനത്തിൽ ആളുകളെ വേർതിരിക്കുന്ന ഒരു പതിവുണ്ട് ഇന്ത്യയിൽ . എന്നാൽ , ഭീതി നിറഞ്ഞതും ദയനീയവുമായ ജീവതം നയിക്കുമ്പോഴും കാമാത്തിപ്പുരയിലെ സ്ത്രീകൾ അങ്ങേയറ്റം സ്നേഹമുള്ളവരും നന്മയുള്ളവരുമാണ് . സത്യത്തിൽ എൻറെ കണ്ണ് തുറപ്പിക്കുന്നതായിരുന്നു അവിടുത്തെ ജീവിതാനുഭവം - ശോഭിത പറയുന്നു . ഒരു ഇരുപത്തിനാലുകാരിയെ സംബന്ധിച്ചിടത്തോളം ഒരുപാട് അറിവുകൾ പകരുന്നൊരു അനുഭവമായിരുന്നു . യാഥാർഥ്യങ്ങളുടെ നേർചിത്രമായ ഇത്തരമൊരു വേഷം ചെയ്യാൻ കഴിഞ്ഞതും ഇതുപോലുള്ള വെല്ലുവിളികൾ അനുഭവിക്കാനായതും എന്നെ സംബന്ധിച്ചിടത്തോളം വലിയൊരു അനുഭവമാണ് എന്നും താരം കൂട്ടിച്ചേർത്തു . ഇതുപോലൊരു പ്രോജക്ടിൽ ഇത്തരമൊരു ടീമിനൊപ്പം പ്രവർത്തിക്കാൻ കഴിഞ്ഞതിന് അങ്ങേയറ്റം കടപ്പാടുണ്ട് എനിക്ക് എന്നും ശോഭിത പറഞ്ഞു . ലോകത്തെ ഏറ്റവും വലിയ ലൈംഗികതെരുവുകളിൽ ഒന്നായ കാമാത്തിപ്പുരയിലെ തൻറേടിയായ ഒരു സ്ത്രീയെയാണ് ശോഭിത ചിത്രത്തിൽ അവതരിപ്പിക്കുന്നത് . ഗറില്ല സ്റ്റൈൽ ചിത്രീകരണമായിരുന്നു . ബോളിവുഡ് സംവിധായകൻ അനുരാഗ് കശ്യപിൻറെ ചിത്രമായ രമൺ രാഘവ് 2.0 വിലൂടെ ബോളിവുഡിൽ അരങ്ങേറിയ താരമാണ് ശോഭിത .


പൂനെയിൽ വിജയകരമായി നടപ്പാക്കിയ ഫ്യുവൽ @ ഡോർസ്റ്റെപ്പ് പദ്ധതി ഇന്ത്യൻ ഓയിൽ കോർപ്പറേഷൻ ചെന്നൈയിലും ആരംഭിച്ചു . റിപോസ് മൊബൈൽ ആപ്ലിക്കേഷൻ വഴി ഓർഡർ ചെയ്യുന്നവർക്ക് ഇന്ധനം സ്ഥലത്ത് എത്തിച്ച് കൊടുക്കുന്നതാണ് പദ്ധതി . നിലവിൽ ഡീസൽ മാത്രമാണ് ഇത്തരത്തിൽ വിതരണം ചെയ്യുന്നത് . പ്രൈവറ്റ് വാഹന ഉടമകളെ ലക്ഷ്യമിട്ടല്ല മറിച്ച് ഇൻഡസ്ട്രിയൽ ഉപഭോക്താക്കളെ ലക്ഷ്യമിട്ടാണ് പദ്ധതി ആരംഭിച്ചത് . മിനിമം ഓർഡൽ പരിധി 200 ലിറ്ററാണ് . ഫ്യുവൽ ഡെലിവറി ട്രക്ക് ഉപയോഗിച്ചാണ് വിതരണം . 6000 ലിറ്റർ ഇന്ധനം ശേഖരിച്ച് വിതരണം ചെയ്യാനുളള ശേഷി ഇത്തരം സംവിധാനത്തിനുണ്ട് . ദക്ഷിണേന്ത്യയിൽ ആദ്യമായാണ് പദ്ധതി നടപ്പാക്കുന്നത് . കഴിഞ്ഞ വർഷം മാർച്ചിലാണ് ഐഒസി പദ്ധതി ആരംഭിച്ചത് . അപകട സാധ്യത കൂടുതലുളളതിനാൽ പെട്രോൾ ഇപ്രകാരം വിതരണം ചെയ്യാനാകില്ല .


കുറഞ്ഞകാലം കൊണ്ട് ഏറെ ജനപ്രീതി പിടിച്ചുപറ്റിയ സാമൂഹ്യമാധ്യമാണ് ഫേസ്ബുക്ക് . സുഹൃത്തുക്കളെ പങ്കിടാനും സന്തോഷവും ദുഖവും രാഷ്ട്രീയവുമൊക്കെ പങ്കിടാനുമുള്ള ഇടമായി പലരും ഫേസ്ബുക്കിനെ ഉപയോഗിച്ചു . എന്നാൽ ഇതോടൊപ്പം ചിലർ ചതിയും വഞ്ചനയുമെല്ലാം ഫേസ്ബുക്കിനെ മറപറ്റി നടത്തുന്നുണ്ട് . നമ്മുടെ ചിത്രവും വിവരങ്ങളും ദുരുപയോഗം ചെയ്ത് പല തട്ടിപ്പുകളും ഓൺലൈൻ മേഖലയിൽ നടക്കുന്നു . ഫേസ്ബുക്ക് തന്നെ നമ്മുടെ വ്യക്തിവിവരങ്ങൾ ചോർത്തുന്നതായാണ് വാർത്തകൾ . ഫേസ്ബുക്ക് വഴി പണി കിട്ടാതിരിക്കാൻ ഈ വിവരങ്ങൾ ഫേസ്ബുക്കിന് കൈമാറരുത് . ഇ - മെയിൽ ഫേസ്ബുക്കിൽ ഒരിടത്തും പേഴ്സണൽ ഇ മെയിൽ ഐഡിയോ ഒഫീഷ്യൽ ഇ മെയിൽ ഐഡിയോ നൽകാതിരിക്കുക . ഇമെയിൽ ചോർത്തി വിവിധ ആവശ്യങ്ങൾക്ക് ഉപയോഗിക്കുന്ന ഹാക്കർമാർ ഉണ്ട് . ഓഫീഷ്യൽ ഇമെയിൽ ഐഡി നൽകിയാൽ ജോലിയെ വരെ ബാധിക്കുന്ന തരത്തിൽ പണി കിട്ടിയേക്കാം . ഫോൺ നമ്പർ ഫേസ്ബുക്കിൽ കഴിവതും നമ്മുടെ പേഴ്സണൽ മൊബൈൽ നമ്പർ നൽകാതിരിക്കുക . വീട്ടിലെയോ ഒഫീസിലെയോ ഫോൺ നംബർ മറ്റുള്ളവർക്ക് കാണുന്ന തരത്തിൽ ഫേസ്ബുക്കിൽ ആഡ് ചെയ്യരുത് . നമ്പർ ചോർത്തി കമ്പനികളുടെ പ്രൊമോഷനും മറ്റും ഉപയോഗിക്കപ്പെടും . ഓരോ രാജ്യത്തെയും ഫേസ്ബുക്ക് ഉപയോക്താക്കളുടെ നമ്പർ പ്രത്യേകരം ചോർത്താനാകുമെന്നാണ് വിദഗ്ധർ പറയുന്നത് . ജോലി വിവരങ്ങൾ വ്യക്തികളുടെ ജോലി വിവരങ്ങൾ പബ്ലിക്കായി നൽകുന്നതും അപകടം ക്ഷണിച്ചുവരുത്തും . ജോലി സ്ഥലത്തെക്കുറിച്ചോ ജോലിയെക്കുറിച്ചോ വിവരങ്ങൾ പരസ്യപ്പെടുത്തിയാൽ സൈബർ ഹാക്കർമാർക്ക് തൊഴിലിടത്തെ കംപ്യൂട്ടർ നെറ്റുവർക്കുകളടക്കം കണ്ടെത്തി ഹാക്ക് ചെയ്യാനും പണി തരാനും സാധിക്കും . കമ്പനിയുടെ സോഷ്യൽ മീഡിയ പേജുകൾ , അക്കൌണ്ടുകൾ അടക്കം ആക്രമിക്കപ്പെടാം . ബാങ്ക് ഡീറ്റയിൽസ് അക്കൌണ്ടുള്ള ബാങ്കിനെപ്പറ്റിയുള്ള വിവരങ്ങൾ വിവിധ ഓൺലൈൻ പേയ്മെൻറുകൾ നടത്തുന്ന പ്ലാറ്റ് ഫോമുകൾ എന്നിവയെപ്പറ്റിയുള്ള വിവരങ്ങളും പബ്ലിക്കായി ഷെയർ ചെയ്യുന്നത് അപകടമാണ് . ഡിജിറ്റൽ പണമിടപാടുകൾ സംബന്ധിച്ച വിവരങ്ങളും പങ്കുവയ്ക്കരുത് . ദുരുപയോഗം ചെയ്യപ്പെടാൻ സാധ്യത ഏറെയാണ് .


വിവരങ്ങൾ ചോർന്നിട്ടും ഓൺലൈൻ അവിഹിത സൈറ്റിലെത്തുന്നവരുടെ എണ്ണത്തിൽ കുറവില്ലെന്ന് റിപ്പോർട്ട് . 2015 ൽ ലോകത്തെ ഞെട്ടിച്ച ഹാക്കിംഗ് ആയിരുന്നു ഓൺലൈൻ ഡേറ്റിംഗ് സൈറ്റ് ഹാഷ്ലി മാഡിസൻറെ വിവര ചോർച്ച . അവിഹിത ബന്ധക്കാരെ പ്രോത്സാഹിപ്പിക്കുന്നതാണ് ആഷ്ലി മാഡിസൺ ഉള്ളടക്കം . വിവാഹം കഴിഞ്ഞിട്ടും മറ്റ് അവിഹിത ബന്ധങ്ങളിൽ ഏർപ്പെട്ടിരിക്കുന്നവരെ പ്രോൽസാഹിപ്പിക്കുന്ന ഒരു വെബ്സൈറ്റിലെ സ്വകാര്യ ഡാറ്റയാണ് പുറത്തായത് . കാനഡ ആസ്ഥാനമായുള്ള ആഷ്ലി മാഡിസൺ വെബ്സൈറ്റിലെ നിത്യസന്ദർശകരിൽ ഭൂരിഭാഗവും ബ്രിട്ടണിൽ നിന്നുള്ളവരാണ് . ജീവിതം ഒന്നേയുള്ളൂ , എന്നാപ്പിന്നെ അതൊന്ന് ആഘോഷമാക്കിക്കൂടേ . . . എന്ന മുദ്രാവാക്യവുമായാണ് വെബ്സൈറ്റിന്റെ പ്രവർത്തനം . എന്നാൽ 2015 ൽ വലിയൊരു ഹാക്കിംഗിലൂടെ ഈ സൈറ്റിലെ വിവരങ്ങൾ കവർച്ച ചെയ്യപ്പെട്ടു എന്നാണ് അതിൻറെ ഉടമസ്ഥർ തന്നെ വെളിപ്പെടുത്തിയത് . വൻ സുരക്ഷ വാഗ്ദാനം സൈറ്റ് നൽകിയതിനാൽ തന്നെ അന്ന് ചെറിയ പുള്ളകളല്ല സൈറ്റിൽ കയറിയത് . അന്നത്തെ ആ സൈബർ ആക്രമണത്തിൽ കുടുങ്ങിയത് സൈനികർ , എംപിമാർ എന്നിവരുടെ വ്യക്തി വിവരങ്ങൾ പുറത്തായത് രാജ്യസുരക്ഷയെ തന്നെ പ്രതിസന്ധിയിലാക്കി . എംപിമാരുടെ രഹസ്യജീവിത റിപ്പോർട്ടുകൾ പുറത്തായത് പൊതുജനങ്ങൾക്കിടയിൽ വലിയ ചർച്ചയായി . 37 ദശലക്ഷം പേരുടെ വിവരങ്ങളാണ് ഹാക്കർമാർ അന്നു പുറത്തുവിട്ടത് . വിലാസം , വയസ്സ് , ഫോൺ നമ്പറുകൾ , ക്രെഡിറ്റ് കാർഡ് വിവരങ്ങൾ , സ്വകര്യജീവിത അനുഭവങ്ങൾ എന്നിയല്ലാം ഹാക്കർമാർ പുറത്തുവിട്ടിരുന്നു . പിന്നീട് ഹാക്കർമാർക്ക് വൻതുക പ്രതിഫലം നൽകി സൈറ്റ് അധികൃതർ പ്രശ്നം ഒതുക്കിയെന്നാണ് ടെക് ലോകത്തെ വർത്തമാനം . പക്ഷെ സംഗതി അതല്ല , ഇത്രയും വലിയ സുരക്ഷ പാളിച്ച സംഭവിച്ച ഈ സൈറ്റിലേക്ക് ഇന്നും ആളുകൾ ഇടിച്ചുകയറുന്നു എന്നതാണ് . ഓരോ വർഷവും ആഷ്ലി മാഡിസണിൽ 20,000 പുതിയ അംഗങ്ങൾ പണം കൊടുത്തു സർവീസ് വാങ്ങുന്നു . ഓരോ ദിവസവും ആഷ്ലി മാഡിഷണിൽ അവിഹിത ബന്ധം തേടിയെത്തുന്നത് ശരാശരി 40,000 പേരാണ് . ഹാക്കിങ് സംഭവത്തിനു ശേഷം വെബ്സൈറ്റ് ഡേറ്റാബേസിന്റെ സുരക്ഷ പതിമടങ് വർധിപ്പിച്ചെന്നാണ് ആഷ്ലി മാഡിസൺ അധികൃതർ പറയുന്നത് . ഈ സൈറ്റിൽ പണം കൊടുത്ത് അംഗത്വമെടുത്താൽ നിങ്ങൾക്ക് ഇഷ്ടമുള്ള ആൾക്കാരെ തിരഞ്ഞെടുക്കാം . അവരുടെ കൂടെ കറങ്ങാം , ചാറ്റ് ചെയ്യാം , എന്തുമാകാം അതും സ്വകാര്യത സംരക്ഷിച്ചുകൊണ്ട് . എല്ലാം വെബ്സൈറ്റിലെ നിങ്ങളുടെ അക്കൌണ്ടിൽ ഭദ്രം . എന്നാൽ കുടുംബ ബന്ധങ്ങളുടെ തകർച്ചയ്ക്ക് കാരണമാകുന്ന സൈറ്റിനെ പാഠം പഠിപ്പിക്കാൻ ഹാക്കർമാർ ഇപ്പോഴും ഭീഷണിയുമായി ഉണ്ടെന്നാണ് റിപ്പോർട്ട് .


സിംബാബ്വെയ്ക്കെതിരായ ആദ്യ ട്വന്റി - 20യിലെ അപ്രതീക്ഷിത തോൽവിയ്ക്ക് ഇന്ത്യ രണ്ടാം മത്സരത്തിൽ 10 വിക്കറ്റ് ജയവുമായി കണക്കു തീർത്തു . ടോസ് നേടി ആദ്യം ബാറ്റ് ചെയ്ത സിംബാബ്വെ ഉയർത്തിയ 100 റൺസിന്റെ വിജയലക്ഷ്യം 10 വിക്കറ്റും 41 പന്തും ബാക്കി നിർത്തി ഇന്ത്യ മറികടന്നു . അർധ സെഞ്ചുറി നേടിയ മൻദീപ് സിംഗും ( 40 പന്തിൽ 52 ) കെ എൽ രാഹുലും ( 40 പന്തിൽ 47 ) ചേർന്നാണ് ഇന്ത്യൻ ജയം അനായാസമാക്കിയത് . ജയത്തോടെ മൂന്ന് മത്സര പരമ്പരയിൽ ഇന്ത്യ ഒപ്പമെത്തി ( 1 - 1 ) . സ്കോർ സിംബാബ്വെ 20 ഓവറിൽ 99/9 , ഇന്ത്യ 13.1 ഓവറിൽ 103/0 . അരങ്ങേറ്റത്തിൽ തന്നെ 10 രൺസിന് നാലു വിക്കറ്റ് വീഴ്ത്തി സിംബാബ്വെയെ എറിഞ്ഞിട്ട ബരീന്ദർ സ്രാനാണ് കളിയിലെ കേമൻ . തോറ്റാൽ പരമ്പരയും മാനവും പോകുമെന്ന തിരിച്ചറിവിൽ രണ്ടു മാറ്റങ്ങളുമായാണ് ഇന്ത്യ ഇറങ്ങിയത് . റിഷി ധവാന് പകരം ബരീന്ദർ സ്രാനും ജയദേവ് ഉനദ്ഘട്ടിന് പകരം ധവാൽ കുൽക്കർണിയും ടീമിലെത്തി . ധോണിയുടെ തീരുമാനം ശരിയെന്ന് തെളിയിക്കുന്ന പ്രകടനമാണ് സ്രാൻ പുറത്തെടുത്തത് . ഓപ്പണിംഗ് സ്പ്പെല്ലിൽ മൂന്നോവറിൽ ഒമ്പത് റൺസ് വഴങ്ങി നാലു വിക്കറ്റെടുത്ത സ്രാൻ സിംബാബ്വെയുടെ മുൻനിരയെ തകർത്തു . പിന്നീട് ബൂമ്രയുടെ ഊഴമായിരുന്നു . 11 റൺസിന് മൂന്നുവിക്കറ്റെടുത്ത ബൂമ്ര സിംബാബ്വെയുടെ നടുവൊടിച്ചു . 31 റൺസെടുത്ത മൂർ ആണ് സിംബാബ്വെയുടെ ടോപ് സ്കോറർ . മറുപടി ബാറ്റിംഗിൽ തിടുക്കമില്ലാതെ തുടങ്ങിയ ഇന്ത്യ മൻദീപ് സിംഗിന്റെയും രാഹുലിന്റെയും ബാറ്റിംഗ് മികവിൽ ആനായാസ ജയം നേടി . പരമ്പരയിലെ മൂന്നാമത്തെയും അവസാനത്തെയും മത്സരം 22ന് നടക്കും .


ബിഎസ്എൻഎൽ പ്രീപെയ്ഡ് വരിക്കാർക്കായി 78 രൂപയുടെ എൻട്രി ലെവൽ പ്ലാനുമായി രംഗത്ത് . ഈ പ്ലാനിൽ പ്രതിദിനം 2ജിബി ഡേറ്റ , ലോക്കൽ എസ്റ്റിഡി അൺലിമിറ്റഡ് കോൾ എന്നിവ ലഭിക്കുന്നു . 10 ദിവസത്തെ വാലിഡിറ്റിയാണ് ഈ ഓഫറിന് . മൊത്തത്തിൽ 20ജിബി ഡേറ്റ ആണ് ലഭിക്കുന്നത് . ഈ പ്രീപെയ്ഡ് പ്ലാൻ ഡൽഹി , മുംബൈ എന്നീ സർക്കിളുകളിൽ മാത്രമാണ് ഇപ്പോൾ ലഭ്യമാകുന്നത് . അടുത്തിടെ ബിഎസ്എൻഎൽ തങ്ങളുടെ 29 രൂപ പ്ലാൻ പരിഷ്കരിച്ചിരുന്നു . ഈ പ്ലാനിൽ നിലവിൽ അൺലിമിറ്റഡ് ലോക്കൽ / എസ്റ്റിഡി കോളുകൾ , 300എസ്എംഎസ് , 1ജിബി ഡേറ്റ എന്നിവ ഏഴു ദിവസത്തെ വാലിഡിറ്റിയിൽ നൽകുന്നു . 98 രൂപയുടെ പ്ലാൻ ജിയോ കഴിഞ്ഞ ദിവസം അവതരിപ്പിച്ചിരുന്നു . ഇതിൽ 2ജിബി ഡേറ്റ , അൺലിമിറ്റഡ് ലോക്കൽ / എസ്റ്റിഡി കോൾ എന്നിവ 28 ദിവസത്തെ വാലിഡിറ്റിയിൽ നൽകുന്നു . മൊത്തത്തിൽ 56ജിബി ഡേറ്റയാണ് ഈ പ്ലാനിൽ ലഭിക്കുന്നത് . മാത്രമല്ല , ഇതിൽ സൌജന്യമായി ജിയോ ആപ്സ് സബ്സ്ക്രിപ്ഷനും ഉണ്ട് .


റിലയൻസ് ജിയോ ഹാപ്പി ന്യൂ ഇയർ 2018 മാർച്ച് 31 വരെ നീട്ടിയതിന് പിന്നാലെ വെല്ലുവിളിയുമായി വോഡഫോൺ . വോഡഫോൺ അവതരിപ്പിച്ചിട്ടുള്ള 346 രൂപയുടെ ഓഫറാണ് കമ്പനി അവതരിപ്പിച്ചിട്ടുള്ളത് . 56 ദിവസത്തേയ്ക്ക് 56ജിബി 4ജി ഡാറ്റയും അൺലിമിറ്റഡ് വോയ്സ് കോളുമാണ് വോഡഫോൺ അവതരിപ്പിച്ച ഓഫറിലുള്ളത് . പ്രതിദിനം ഓരോ ജിബി ഡാറ്റ വച്ചാണ് ഉപയേക്താക്കൾക്ക് ലഭ്യമാകുക . എന്നാൽ വോഡഫോൺ ഔദ്യോഗിതകമായി പ്രസ്തുത ഓഫർ പ്രഖ്യാപിച്ചിട്ടില്ല . സഞ്ജയ് ബാഫ്ന എന്ന ട്വിറ്റർ അക്കൌണ്ടിൽ നിന്ന് വോഡഫോൺ ഉപയോക്താവാണ് ഇക്കാര്യം റിപ്പോർട്ട് ചെയ്യുന്നത് . റിലയൻസ് ജിയോയുടെ അൺലിമിറ്റഡ് വോയ്സ് കോളും ഡാറ്റാ പാക്കും പുറത്തിറക്കിയതിന് പിന്നാലെ ഇന്ത്യൻ ടെലികോം വിപണിയിൽ താരിഫ് യുദ്ധം ശക്തമായിരുന്നു . ഇതിന് പിന്നാലെ എയർടെല്ലും നേരത്തെ അത്യാകർഷമായ ഓഫറുകൾ പ്രഖ്യാപിച്ച് രംഗത്തെത്തിയിരുന്നു . റിലയൻസ് ജിയോ ജനുവരിയിൽ ആരംഭിച്ച ഹാപ്പി ന്യൂ ഇയർ ഓഫർ മാർച്ച് 31 ന് അവസാനിക്കാനിരിക്കെയാണ് റിലയൻസ് ഇൻഡസ്ട്രീസ ചെയർമാൻ ജിയോ പ്രൈം ഓഫർ പ്രഖ്യാപിച്ച് ജിയോ ഉപയോക്താക്കൾക്ക് സൌജന്യ ഓഫർ തുടരുമെന്ന് പ്രഖ്യാപിച്ചത് . ജിയോ പ്രൈമിൽ അംഗത്വമെടുക്കുന്നതിനായി മാർച്ച് 1 മുതൽ 31 വരെയുള്ള കാലയളവിനുള്ളിൽ 99 രൂപയ്ക്ക് റീച്ചാർജ്ജ് ചെയ്യുകയാണ് വേണ്ടത് . എന്നാൽ തുടർന്ന് ഹാപ്പി ന്യൂ ഇയർ ഓഫറിന് സമാനമായ ഓഫറുകൾ ലഭിക്കുന്നതിന് വേണ്ടി പ്രതിമാസം 303 രൂപയുടെ വേണ്ടത് .


ആമസോണിൽ റിയൽമി യു1ന് നിശ്ചിത കാലത്തേക്ക് വിലക്കിഴിവ് . 1500 രൂപയുടെ വിലക്കിഴിവ് വരെ ലഭിക്കും . ഡിസംബർ 21 മുതൽ ജനുവരി 2 വരെയാണ് വിലക്കിഴിവ് ലഭിക്കുന്നത് . എച്ച്ഡിഎഫ്സി ബാങ്കിന്റെ കാർഡ് ഉപയോഗിച്ച് ഇഎംഐ വ്യവസ്ഥയിൽ ആമസോണിൽ നിന്ന് റിയൽമി യു1 വാങ്ങുന്നവർക്കാണ് ഈ ഓഫർ ലഭിക്കുന്നത് . റിയൽമി യു1ന്റെ 3ജിബി റാം 32ജിബി സ്റ്റോറേജ് മോഡലിന് ഡിസംബർ 21 മുതൽ ആമസോണിൽ വിലക്കിഴിവ് ലഭിക്കും . എന്നാൽ റിയൽമി യു1 4ജിബി റാം 64ജിബി സ്റ്റോറേജ് മോഡലിനും വിലക്കിഴിവ് ലഭ്യമാണ് . ഡിസംബർ 26 മുതലേ ഈ മോഡൽ ആമസോണിൽ വിൽപ്പനയ്ക്ക് എത്തുകയുള്ളൂ . മികച്ച ക്യാമറകളാണ് റിയൽമി യു1ന് . 13 എംപി പ്രൈമറി ക്യാമറയും 2എംപി സെക്കൻഡറി ക്യാമറയും അടങ്ങുന്ന പിൻ ക്യാമറയാണ് റിയൽമി യു1ന് . 25 എംപി മുൻ ക്യാമറയുമുണ്ട് .


ഇംഗ്ലീഷ് പ്രീമിയർ ലീഗിൽ ഇന്ന് സൂപ്പർ സൺഡേ . സീസണിലെ ആദ്യ ഗ്ലാമർ പോരാട്ടം ഇന്ന് നടക്കും . നിലവിലെ ചാംപ്യന്മാരായ മാഞ്ചസ്റ്റർ സിറ്റിക്ക് എതിരാൡകൾ ആഴ്സിൽ . പ്രതിഭാധനരായ രണ്ട് പരിശീലകരുടെ കീഴിലാണ് ഇരു ടീമുകളും ഇറങ്ങുന്നത് . പെപ് ഗാർഡിയോളയാണ് മാഞ്ചസ്റ്റർ സിറ്റിയുടെ പരിശീലകൻ . കഴിഞ്ഞ സീസണലിൽ പിഎസ്ജിയെ പരിശീലിപ്പിച്ച ഉനൈ എമറിയുടെ ശിക്ഷണത്തിലാണ് ആഴ്സനൽ ഇറങ്ങുക . ഇന്ന് രാത്രി 8.30നാണ് മത്സരം . എമറിയെ സംബന്ധിച്ചിടത്തോളം ഇതിലും വലിയ അരങ്ങേറ്റം ലഭിക്കാനില്ല . കമ്യുണിറ്റി ഷീൽഡിൽ ചെൽസിയെ തോൽപ്പിച്ച് കിരീടം നേടിയതിന്റെ ആത്മവിശ്വാസത്തിലാണ് മാഞ്ചസ്റ്റർ സിറ്റി . എന്നാൽ സ്വന്തം മൈതാനമായ എമിറേറ്റ്സ് സ്റ്റേഡിയത്തിലാണ് കളിയെന്നത് ആഴ്സനലിന് ഗുണം ചെയ്യും .


ഏകദിന പരമ്പരയിൽ ഇന്ത്യക്കെതിരെ ആറാം മത്സരത്തിൽ ദക്ഷിണാഫ്രിക്കയ്ക്ക് രണ്ടാം വിക്കറ്റും നഷ്ടമായി . 24 റൺസ് എടുത്ത മർക്രമാണ് പുറത്തായത് . മർക്രത്തെ താക്കൂർ അയ്യരുടെ കൈകളിലെത്തിക്കുകയായിരുന്നു . ഏറ്റവും ഒടുവിലത്തെ റിപ്പോർട്ട് അനുസരിച്ച് ദക്ഷിണാഫ്രിക്ക 12 ഓവറിൽ രണ്ട് വിക്കറ്റ് നഷ്ടത്തിൽ 54 റൺസ് ആണ് എടുത്തിരിക്കുന്നത് . എ ബി ഡിവില്യേഴ്സും സോണ്ടോയുമാണ് ക്രീസിൽ . ഭുവനേശ്വർ കുമാറിന് വിശ്രമം അനുവദിച്ചപ്പോൾ ടീമിൽ അവസരം ലഭിച്ച താക്കൂർ ആണ് ഇന്ത്യക്ക് വേണ്ടി ആദ്യ വിക്കറ്റും സ്വന്തമാക്കിയത് . 10 റൺസ് എടുത്തിരുന്ന അംലയെ ആണ് താക്കൂർ ആദ്യം പുറത്താക്കിയത് . ടോസ് നേടിയ ടീം ഇന്ത്യ ബൌളിംഗ് തെരഞ്ഞെടുക്കുകയായിരുന്നു . ആറ് മത്സരങ്ങളുള്ള പരമ്പരയിൽ നാല് ജയവുമായി ടീം ഇന്ത്യ പരമ്പര സ്വന്തമാക്കിയിരുന്നു .


ഈ നേട്ടത്തിൽ ഇന്ത്യക്ക് അഭിമാനിക്കാം . ലോകനേതാക്കളുടെ ട്വിറ്റർ ഫോളോവേഴ്സിന്റെ എണ്ണത്തിൽ ആദ്യ പത്തിൽ ഇന്ത്യൻ വിദേശകാര്യ മന്ത്രി സുഷമ സ്വരാജും . പട്ടികയിൽ എട്ടാം സ്ഥാനമാണു സുഷമ സ്വരാജിന് . ഹിലാരി ക്ലിന്റൺ ഉൾപ്പെടെയുള്ള വനിത നേതാക്കളെയാണു സുഷമ ഇക്കാര്യത്തിൽ പിന്തള്ളിയത് . ട്വിപ്ലോമസി എന്ന ന്യുയോർക്ക് ആസ്ഥാനമായ വെബ്സൈറ്റാണു വിവരങ്ങൾ പുറത്തുവിട്ടത് . ഫ്രാൻസിസ് മാർപ്പാപ്പായാണ് ആദ്യ പത്തിൽ ഒന്നാമത് . രണ്ടാം സ്ഥാനം ഡോണാൾഡ് ട്രംപിനാണ് . മൂന്നാമത് നരേന്ദ്രമോഡിയുടെ സ്വന്തം അക്കൌണ്ടാണ് . നാലാമത് ഇന്ത്യൻ പ്രധാനമന്ത്രി എന്ന അക്കൌണ്ടുമാണ് . അഞ്ചാമതാണ് അമേരിക്കൻ പ്രസിഡൻറ് എന്ന നിലയിലുള്ള ട്രംപിന്റെ അക്കൌണ്ട് . ആദ്യ പത്തിൽ ഇടംപിടിച്ച ഒരേ ഒരു വനിതയും സുഷമയാണ് .


ഇംഗ്ലണ്ടിനെതിരേ നാലാം ടെസ്റ്റിൽ ഇന്ത്യക്ക് 245 റൺസ് വിജയലക്ഷ്യം . രണ്ടാം ഇന്നിങ്സിൽ ഇംഗ്ലണ്ട് 271 റൺസിന് എല്ലാവരും പുറത്തായി . വിജയലക്ഷ്യവുമായി ബാറ്റിങ് ആരംഭിച്ച ഇന്ത്യയുടെ മൂന്ന് വിക്കറ്റുകൾ നഷ്ടമായി . 29 റൺസ് മാത്രമാണ് സ്കോർ ബോർഡിലുള്ളത് . കെ . എൽ . രാഹുൽ ( 0 ) , ചേതേശ്വർ പൂജാര ( 5 ) , ശിഖർ ധവാൻ ( 17 ) എന്നിവരുടെ വിക്കറ്റുകളാണ് ഇന്ത്യക്ക് നഷ്ടമായത് . 12 ഓവർ പിന്നിട്ടപ്പോൾ മൂന്ന് റൺസോടെ വിരാട് കോലിയും നാല് റൺസുമായി അജിൻക്യ രഹാനെയുമാണ് ക്രീസിൽ . ഇംഗ്ലണ്ടിന് വേണ്ടി ജയിംസ് ആൻഡേഴ്സൺ രണ്ടും സ്റ്റുവർട്ട് ബ്രോഡ് ഒരു വിക്കറ്റും വീഴ്ത്തി . നേരത്തെ , എട്ടിന് 260 എന്ന നിലയിൽ നാലാം ദിനം ആരംഭിച്ച ഇംഗ്ലണ്ടിന് ശേഷിച്ച വിക്കറ്റുകൾ 11 റൺസിനിടെ നഷ്ടമായി . നേരിട്ട ആദ്യ പന്തിൽ തന്നെ സ്റ്റുവർട്ട് ബ്രോഡ് മടങ്ങി . പിന്നാലെ 46 റൺസെടുത്ത സാം കുറാൻ റണ്ണൌട്ടായി . മുഹമ്മദ് ഷമിക്ക് നാല് വിക്കറ്റുണ്ട് . ഇശാന്ത് ശർമ രണ്ടും ആർ . അശ്വിൻ , ജസ്പ്രീത് ബുംറ എന്നിവർ ഓരോ വിക്കറ്റും വീഴ്ത്തി . 69 റൺസെടുത്ത ജോസ് ബട്ലറാണ് ഇംഗ്ലണ്ടിന്റെ ടോപ് സ്കോറർ . ക്യാപ്റ്റൻ ജോ റൂട്ട് ( 48 ) , ബെൻ സ്റ്റോക്സ് ( 30 ) എന്നിവരും ഭേദപ്പെട്ട പ്രകടനം പുറത്തെടുത്തു . നേരത്തെ , ആദ്യ ഇന്നിംഗ്സിൽ ഇംഗ്ലണ്ട് ഉയർത്തിയ 246 റൺസിനെതിരെ ഇന്ത്യ 273 റൺസ് കുറിച്ചിരുന്നു . ചേതേശ്വർ പൂജാരയുടെ പുറത്താകാതെയുള്ള സെഞ്ചുറിയാണ് ഇന്ത്യക്ക് ആദ്യ ഇന്നിംഗ്സ് ലീഡ് സമ്മാനിച്ചത് .


രാജസ്ഥാനെതിരായ രഞ്ജിട്രോഫി ക്രിക്കറ്റിൽ കേരളം ശക്തമായ നിലയിൽ . ആദ്യദിനം കളി നിർത്തുമ്പോൾ രാജസ്ഥാനെതിരെ കേരളം മൂന്നിന് 232 റൺസ് എന്ന ശക്തമായ നിലയിലാണ് . രോഹൻ പ്രേം ( 86 ) , ജലജ് സക്സേന ( 79 ) എന്നിവരുടെ അർദ്ധസെഞ്ച്വറികളാണ് കേരള ഇന്നിംഗ്സിന് കരുത്തായത് . കളി നിർത്തുമ്പോൾ 25 റൺസോടെ സഞ്ജു വി സാംസണും 28 റൺസോടെ സച്ചിൻബേബിയുമാണ് ക്രീസിൽ . ജലജ് സക്സേന , രോഹൻ പ്രേം എന്നിവർക്ക് പുറമെ , രണ്ടു റൺസെടുത്ത വിഷ്ണു വിനോദിന്റെ വിക്കറ്റുമാണ് കേരളത്തിന് നഷ്ടമായത് . ജലജ് സക്സേനയും രോഹൻപ്രേമും ചേർന്നുള്ള രണ്ടാം വിക്കറ്റിൽ 164 റൺസാണ് കൂട്ടിച്ചേർത്തത് . ആദ്യ മൽസരത്തിൽ ജാർഖണ്ഡിനെ തോൽപ്പിച്ച കേരളം രണ്ടാം മൽസരത്തിൽ ഗുജറാത്തിനോട് പരാജയപ്പെട്ടിരുന്നു . ഗ്രൂപ്പ് ബിയിൽ രണ്ടു മൽസരങ്ങൾ പൂർത്തിയായപ്പോൾ കേരളം രണ്ടാം സ്ഥാനത്താണ് . 14 പോയിന്റോടെ സൌരാഷ്ട്രയാണ് ഒന്നാമത് .


ഇംഗ്ലീഷ് പ്രീമിയർ ലീഗിൽ ലിവർ പൂളിന് ജയം . എതിരില്ലാത്ത രണ്ട് ഗോളുകൾക്ക് വോൾവ്സിനെ പരാചപ്പെടുത്തി . പതിനെട്ടാം മിനുറ്റിൽ സൂപ്പർ താരം മുഹമ്മദ് സ്വലാഹും , 68 - മിനുറ്റിൽ വിർജിൻ വാൻ ജിക്കും നേടി . ജയത്തോടു കൂടി പ്രീമിയർ ലീഗിൽ ഒന്നാം സ്ഥാനത്ത് നിൽക്കുന്ന ലിവർപൂൾ ലീഡ് നാലായിയുയർത്തി . മത്സരത്തിന്റെ ആദ്യ പകുതിയിലാണ് മൊ സലായുടെ ഗോൾ പിറന്നത് . രണ്ടാം പകുതിയിൽ വാൻ ഡൈക്കിന്റെ ഗോളിൽ ലിവർപൂൾ മൂന്ന് പോയന്റും നേടി . ഇന്ന് , ഇടക്കാല പരിശീലകന് കീഴിൽ മാഞ്ചസ്റ്റർ യുണൈറ്റഡിന് ഇന്ന് ആദ്യമത്സരം . ഇംഗ്ലീഷ് പ്രീമിയർ ലീഗിൽ കാർഡിഫ് സിറ്റിയാണ് യുണൈറ്റഡിന്റെ എതിരാളികൾ . കാർഡിഫ് മൈതാനത്ത് ഇന്ത്യൻസമയം രാത്രി 11 മണിക്കാണ് മത്സരം . ഹൊസെ മൌറീന്യോ പുറത്തായതിന് ശേഷം ചുമതല ഏറ്റെടുത്ത ഒലേ സോൾഷെയറിന്റെ പരിശീനത്തിൽ യുണൈറ്റഡ് ആദ്യമായാണ് മത്സരിക്കുന്നത് . 26 പോയിന്റുമായി ലീഗിൽ ആറാം സ്ഥാനത്താണിപ്പോൾ യുണൈറ്റഡ് . മറ്റു മത്സരങ്ങളിൽ മാഞ്ചസ്റ്റർ സിറ്റി , രാത്രി 8.30ന് ക്രിസ്റ്റൽ പാലസിനെ നേരിടും . സിറ്റിയുടെ ഹോംഗ്രൌണ്ടിലാണ് മത്സരം . അതേസമയം മുൻ ചാംപ്യന്മാരുടെ പോരാട്ടത്തിൽ രാത്രി 8.30ന് ചെൽസിയും ലെസ്റ്റർ സിറ്റിയും നേർക്കുനേർ എത്തും . നീലവിൽ ചെൽസി നാലാമതും , ലെസ്റ്റർ പന്ത്രണ്ടാം സ്ഥാനത്തുമാണ് . വൈകീട്ട് ആറിന് തുടങ്ങുന്ന മത്സരത്തിൽ ആഴ്സനലിന്റെ എതിരാളികൾ ബേൺലിയാണ് .


അമേരിക്കൻ ടെലിവിഷൻ പരമ്പരയിലെ വിവാദ എപ്പിസോഡിന് ക്ഷമ ചോദിച്ച് പ്രിയങ്ക ചോപ്ര . ഇന്ത്യക്കാരായ ഹിന്ദു തീവ്രവാദികളെ ചിത്രീകരിക്കുന്ന പരമ്പയ്ക്കെതിരെ ജനരോഷം ശക്തമായതിന് പിന്നാലെയാണ് പ്രിയങ്കയുടെ ക്ഷമാപണം . കുറ്റാന്വേഷണ പരമ്പരയായ ക്വാൻറിക്കോയിലെ ഈ എപ്പിസോഡാണ് വ്യാപക വിമർശനത്തിനിടയാക്കിയത് . മാൻഹാറ്റനിലെ തീവ്രവാദി ആക്രമണ പദ്ധതിക്ക് പിന്നിൽ ഒരു സംഘം ഇന്ത്യക്കാരാണെന്ന് സിഐഎ കണ്ടെത്തുന്ന പരമ്പരയണ് വിവാദത്തിനിടയാക്കിയത് . പാകിസ്ഥാനെ കുടുക്കാനായി ഇന്ത്യക്കാർ ആസൂത്രണം ചെയ്യുന്ന കൃത്യത്തിലെ ഗൂഢാലോചന , പ്രിയങ്ക ചോപ്രയുടെ കഥപാത്രമായ സിഐഎ ഏജൻറ് തുറന്ന് കാട്ടുന്നതായിരുന്നു കഥ . എന്നാൽ ഇത് ഒരു വിഭാഗക്കാരെയും വേദനിപ്പിക്കാൻ ലക്ഷ്യമിട്ടുള്ള കഥയായിരുന്നില്ലെന്ന് പ്രിയങ്ക ട്വിറ്ററിലൂടെ വിശദീകരിച്ചു . ആരെയെങ്കിലും വേദനിപ്പിച്ചെങ്കിൽ ക്ഷമ ചോദിക്കുന്നെന്നനും താരം ട്വിറ്ററിൽ കുറിച്ചു . ക്വാൻറിക്കോ പരമ്പര വിവാദമായതിന് പിന്നാലെ എബിസി ചാനലും ട്വിറ്ററിലൂടെ ക്ഷമാപണം നടത്തിയിരുന്നു . 2015ൽ സംപ്രേഷണം തുടങ്ങിയ ക്വാൻറിക്കോ , പ്രിയങ്ക ചോപ്രയുടെ സാന്നിധ്യം കൊണ്ട് ഇന്ത്യയിലും ഏറെ ശ്രദ്ധിക്കപ്പെട്ടിരുന്നു . അമേരിക്കൻ ടെലിവിഷനിൽ മുൻനിര വേഷം കൈകാര്യം ചെയ്യുന്ന ആദ്യ തെക്കേ ഏഷ്യക്കാരി എന്ന നേട്ടവും ഇതോടെ , പ്രിയങ്ക സ്വന്തമാക്കിയിരുന്നു .


ഒയുടെ ലിക്വിഡ് പ്രൊപ്പൽഷൻ സിസ്റ്റംസ് സെന്റർ ഡയറക്ടർ എസ് . സോമനാഥ് അറിയിച്ചു . 103ൽ 100ഉം അമേരിക്കയും ജർമ്മനിയും അടക്കമുള്ള വിദേശ രാജ്യങ്ങളുടെ ഉപഗ്രഹങ്ങളാണ് . വൻ സാമ്പത്തിക നേട്ടമാണ് ഇതുവഴി രാജ്യത്തിനുണ്ടാവുക . ജനുവരി അവസാനം വിദേശ രാജ്യങ്ങളുടെ 80 ഉപഗ്രങ്ങളടക്കം 83 എണ്ണം ഒരുമിച്ച് വിക്ഷേപിക്കാനായിരുന്നു നേരത്തെ പദ്ധതിയിട്ടത് . എന്നാൽ മറ്റ് ചില രാജ്യങ്ങളുടെ ആവശ്യം കൂടി പരിഗണിച്ച് ഇത് നീട്ടിവെയ്ക്കുകയായിരുന്നു . പിന്നീട് 20 എണ്ണം കൂടി കൂട്ടിച്ചേർത്താണ് ഫെബ്രുവരി ആദ്യ വാരത്തിലേക്ക് വിക്ഷേപണം നിശ്ചയിച്ചിരിക്കുന്നത് . എതൊക്കെ രാജ്യങ്ങളുടെ എത്ര വീതം ഉപഗ്രഹങ്ങളാണ് വിക്ഷേപിക്കുകയെന്ന ചോദ്യത്തിന് ഐ . എസ് . ആർ . ഒ ഉത്തരം നൽകിയില്ല . പകരം അമേരിക്ക , ജർമ്മനി എന്നീ രാജ്യങ്ങളുടെ അടക്കം ഉപഗ്രഹങ്ങളുണ്ടെന്ന് മാത്രമായിരുന്നു മറുപടി . 1350 കിലോഗ്രാം ഭാരം വരുന്ന പേ ലോഡുകളാണ് വിക്ഷേപണത്തിന് ഉപയോഗിക്കുന്ന പി . എസ് . എൽ . വി - സി 37ൽ ഉണ്ടാവുക . ഇതിൽ 600 കിലോഗ്രാമോളം ഉപഗ്രങ്ങളുടെ ഭാരമാണ് . ഐ . എസ് . ആർ . ഒ ആദ്യമായാണ് ഇത്രയധികം ഉപഗ്രഹങ്ങൾ ഒരുമിച്ച് വിക്ഷേപിക്കുന്നത് . വിദേശ രാജ്യങ്ങളുടേതടക്കം കഴിഞ്ഞ വർഷം 22 ഉപഗ്രങ്ങൾ ഒരുമിച്ച് വിക്ഷേപിച്ചിരുന്നു . അതിന്റെ അഞ്ചിരട്ടിയോളമാണ് പുതിയ ലക്ഷ്യം .


മുൻ ഇന്ത്യൻ പ്രധാനമന്ത്രി അടൽ ബിഹാരി വാജ്പേയിയുടെ ചിത്രവുമായി നൂറ് രൂപയുടെ നാണയം പുറത്തിറങ്ങാൻ പോകുന്നു . ഇത് സംബന്ധിച്ച ഔദ്യോഗിക പ്രഖ്യാപനം ഉടൻ ഉണ്ടായേക്കുമെന്ന് പ്രമുഖ ഓൺലൈൻ മാധ്യമ സ്ഥാപനമായ ദ ക്വിൻറ് റിപ്പോർട്ട് ചെയ്യുന്നു . വാജ്പേയിയോടുള്ള ബഹുമാന സൂചകമായി നേരത്തെ നാല് ഹിമാലയൻ കൊടുമുടികൾക്ക് അദ്ദേഹത്തിൻറെ പേര് നൽകിയിരുന്നു . ഛത്തീസ്ഗഢിലെ നയാ റായ്പുരിയെ ' അടൽ നഗർ ' എന്ന് പുനർ നാമകരണം ചെയ്തിരുന്നു . 2018 ഓഗസ്റ്റ് 16 നാണ് വാജ്പേയി അന്തരിച്ചത് . പുതിയ നാണയത്തിൻറെ സവിശേഷതകൾ ഇതാകുംഃ മുപ്പത്തഞ്ച് ഗ്രാം ഭാരമുളള നാണയത്തിൻറെ ഒരു വശത്ത് വാജ്പേയിയുടെ ചിത്രവും അതോടൊപ്പം ഇംഗ്ലീഷിലും ദേവനാഗരി ലിപിയിലും അദ്ദേഹത്തിൻറെ പേരും നൽകിയിട്ടുണ്ടാകും . ചിത്രത്തിന് താഴെ അദ്ദേഹത്തിൻറെ ജനന , മരണ വർഷങ്ങളും രേഖപ്പെടുത്തിയിട്ടുണ്ടാകും . മറുവശത്ത് അശോകസ്തംഭത്തിലെ സിംഹ മുദ്രയും ദേവനാഗരി ലിപിയിൽ സത്യമേവ ജയതേ എന്ന കുറിപ്പുണ്ടാകും . സിംഹത്തിൻറെ ഇടത് ഭാഗത്ത് ദേവനാഗരി ലിപിയിൽ ഭാരത് എന്നും വലത് ഭാഗത്ത് ഇംഗ്ലീഷിൽ ഇന്ത്യയെന്നുമുണ്ടാകും .


റിലയൻസ് ജിയോ ഒഴികെയുള്ള മറ്റു ടെലികോം കമ്പനികൾ നൽകുന്ന ഡാറ്റയുടെ ഉപയോഗം കഴിഞ്ഞ ആറു മാസത്തിനുള്ളിൽ ഇരട്ടിയായി കൂടിയെന്ന് നോക്കിയ എംബിറ്റ് റിപ്പോർട്ട് . ജൂൺ മാസം അവസാനത്തെ കണക്കു വച്ച് നോക്കുമ്പോൾ 359 പെറ്റാബൈറ്റ് അല്ലെങ്കിൽ 37 ലക്ഷം ഗിഗാബൈറ്റ് ഉപയോഗമാണ് കാണിക്കുന്നത് . കഴിഞ്ഞ ഡിസംബർ മാസത്തിലെ കണക്ക് നോക്കുമ്പോൾ ഇത് വെറും 165 പെറ്റാബൈറ്റ് ആയിരുന്നെന്നു റിപ്പോർട്ടിൽ പറയുന്നു . ഡാറ്റ ഉപയോഗം ആറു മാസത്തിനുള്ളിൽ 2.2 മടങ്ങായി വർദ്ധിച്ചു . എന്നാൽ ഇതിൽ ജിയോ ഉൾപ്പെടുന്നില്ല എന്ന് നോക്കിയ മാർക്കറ്റിംഗ് ആൻഡ് കോർപറേറ്റ് അഫയേഴ്സ് തലവൻ അമിത് മാർവാ പറഞ്ഞു . 2018 ൽ 4ജി രംഗം കൂടുതൽ വളർച്ച പ്രാപിക്കും . ഏകദേശം 350 മില്ല്യൻ ഉപഭോക്താക്കളിൽ നിന്ന് വിവരങ്ങൾ ശേഖരിച്ചാണ് നോക്കിയ ഈ പഠനം നടത്തിയത് . ഇതിൽ മൂന്നിൽ ഒരു ഭാഗം മൊബൈൽ ബ്രോഡ്ബാൻഡ് ഉപയോഗിക്കുന്നവർ ആയിരുന്നു . നിലവിൽ 40 % പേർ ആണ് 3ജി ഡിവൈസുകൾ ഉപയോഗിക്കുന്നത് . എന്നാൽ 4ജി വോൾടി ഉപയോഗിക്കുന്നവർ ആവട്ടെ 18 % ആയിരുന്നു .


ഗോവയിൽ നടക്കുന്ന അന്താരാഷ്ട്ര ചലച്ചിത്ര മേളയിൽ കേരളത്തിന് അഭിമാനമായുർത്തി ഈമയൌ . ചിത്രത്തിലൂടെ മികച്ച സംവിധായകനുള്ള പുരസ്കാരം ലിജോ ജോസ് പെല്ലിശ്ശേരിയും മികച്ച നടനുള്ള പുരസ്കാരം ചെമ്പൻ വിനോദും സ്വന്തമാക്കി . ലോകത്തിൻറെ വിവിധ ഭാഗങ്ങളിൽ നിന്നുമെത്തിയ ആഗോള നിലവാരമള്ള ചിത്രങ്ങളോട് മാറ്റുരച്ചാണ് ലിജോയുടെ ഈമയൌ മികച്ച നടനും സംവിധായകനുമുള്ള പുരസ്കാരങ്ങൾ സ്വന്തമാക്കി കേരളത്തിൻറെ അഭിമാനമായി മാറിയത് . സെർജി ലോസ്നിറ്റ്സ സംവിധാനം ചെയ്ത യുക്രൈൻ - റഷ്യൻ ചിത്രം ഡോൺബാസിനാണ് മികച്ച ചിത്രത്തിനുള്ള സുവർണമയൂരം . ഉക്രൈൻ സംഘർഷത്തിന്റെ കാണാപ്പുറങ്ങളിലേക്ക് വെളിച്ചം വീശുന്ന ചിത്രം മേളയിൽ വലിയ ചർച്ചയായിരുന്നു . മികച്ച നടിക്കുള്ള പുരസ്കാരം വെൻ ട്രീസ് ഫാൾ എന്ന ചിത്രത്തിലെ അഭിനയത്തിന് അനസ്റ്റസ്യ പുസ്റ്റോവിറ്റ് സ്വന്തമാക്കി . മിൽകോ ലാസ്റോവിൻറെ അഗ എന്ന ചിത്രത്തിനാണ് പ്രത്യേക ജൂറി പുരസ്കാരം . എറണാകുളം ജില്ലയിലെ ചെല്ലാനം എന്ന തീരദേശഗ്രാമത്തിലെ ഒരു വീട്ടിലെ ഗൃഹനാഥൻ അപ്രതീക്ഷിതമായി മരിക്കുന്നതും തുടർന്ന് ആ മരണവീട്ടിലുണ്ടാവുന്ന സംഭവവികാസങ്ങളുമാണ് ഈമായൌ എന്ന ചിത്രത്തിൽ നിറയുന്നത് . മഴയുടേയും കടലിൻറേയും ഇരുട്ടിൻറേയും പശ്ചാത്തലത്തിൽ പിതാവിൻറെ മരണം സൃഷ്ടിക്കുന്ന മാനസികാഘാതവും പേറി തനിക്ക് മുന്നിലുള്ള പ്രശ്നങ്ങളെ അതിജീവിക്കാൻ ശ്രമിക്കുന്ന ഈശി എന്ന മകനായി സമാനതകളില്ലാത്ത പ്രകടനമാണ് ചിത്രത്തിൽ ചെന്പൻ വിനോദ് കാഴ്ച്ചവച്ചത് . കേരളത്തിലെ തീയേറ്ററുകളിൽ മികച്ച നിരൂപക പ്രശംസ സ്വന്തമാക്കിയ ചിത്രം ഗോവ ചലച്ചിത്രമേളയിലും പ്രേക്ഷകപ്രീതി പിടിച്ചു പറ്റിയിരുന്നു .


ഓഹരി വിപണിയിൽ കനത്ത നഷ്ടം . സെൻസെക്സ് 300 പോയന്റും നിഫ്റ്റി 100 പോയന്റിലധികവും നഷ്ടം നേരിട്ടു . രാജ്യാന്തര ഓഹരി വിപണികളിലെ തിരിച്ചടിയാണ് ഇന്ത്യൻ വിപണികളിലും പ്രതിഫലിക്കുന്നത് . അമേരിക്കയും ഉത്തര കൊറിയയും യുദ്ധത്തിലേക്ക് നീങ്ങുമോ എന്നതാണ് ആഗോള വിപണികളെ ആശങ്കയിലാഴ്ത്തുന്നത് . വൻ തോതിലുള്ള വിൽപ്പന സമ്മർദ്ദമാണ് വിപണിയിൽ പ്രകടമാകുന്നത് . വ്യാവസായിക വളർച്ച കുറയുമോ എന്ന ആശങ്കയും ഇന്ത്യൻ വിപണിയിൽ നിഴലിക്കുന്നു . ഏഷ്യൻ പെയിന്റ്സ് , ലാർസൻ , ഭെൽ എന്നിവയാണ് നഷ്ടപ്പട്ടികയിൽ മുന്നിൽ . അതേസമയം കഴിഞ്ഞ ദിവസത്തെ നഷ്ടത്തിൽ നിന്ന് ടാറ്റ മോട്ടോഴ്സ് തിരിച്ച് കയറി . ലൂപ്പിൻ , വിപ്രോ എന്നിവയും നേട്ടത്തിലാണ് . ഡോളറുമയായുള്ള വിനിമയത്തിൽ രൂപയ്ക്കും തിരിച്ചടി നേരിട്ടു . 14 പൈസയുടെ നഷ്ടത്തോടെ 64 രൂപ 22 പൈസയിലാണ് രൂപ .


ലിലിയം , ബൈക്ക് പോലെ വീട്ടിൽ ഉപയോഗിക്കാവുന്ന ഒരു വിമാനം . ചിരിച്ച് തള്ളാൻ വരട്ടെ സംഭവം ഉടൻ സത്യമാകും . യൂറോപ്യൻ സ്പേസ് ഏജൻസിയാണ് ഈ കണ്ടുപിടുത്തത്തിനു പിന്നിൽ . ഗതാഗതമേഖലയിലെ വമ്പൻ കുതിച്ചുചാട്ടമായേക്കാവുന്ന കണ്ടുപിടുത്തം രണ്ട് വർഷത്തിനുള്ളിൽ വാണിജ്യ അടിസ്ഥാനത്തിൽ രംഗത്ത് എത്തുമെന്നാണ് റിപ്പോർട്ട് . ഇത് പറത്തുവാൻ റൺവേ ആവശ്യമില്ല , ഒരു ഹെലിപ്പാടിന് സമാനമായ സംവിധാനം മതിയാകും . അന്തരീക്ഷ മലിനീകരണത്തിനു കാരണമാകുന്ന ഇന്ധനങ്ങൾക്ക് പകരം വൈദ്യുതിയിലാണ് ലിലിയം പ്രവർത്തിക്കുക . നിൽക്കുന്നിടത്തു നിന്നും നേരെ മുകളിലേക്ക് ഉയരാനും കഴിയും . ജർമനിയിൽ രൂപ കൽപന ചെയ്ത ഈ ഇലക്ട്രിക് ജെറ്റിനു മണിക്കൂറിൽ 400 കിലോ മീറ്റർ വേഗതയിൽ പറക്കാം . 500 കിലോമീറ്റർ വരെ ഒരു തവണ സഞ്ചരിക്കാം . വെറും ഇരുപതു മണിക്കൂർ നേരത്തെ പരിശ്രമം മതി ഈ വിമാനം പറത്തുവാൻ പഠിക്കാൻ . കഴിഞ്ഞ വർഷം മ്യൂണിച് സർവകലാശാലയിലെ ഡാനിയൽ വീഗാൻഡ് , പാട്രിക് നാഥൻ , സെബ്സ്റ്റ്യൻ ബോൺ , മാത്യാസ് മീനർ എന്നീ നാലു ഗവേഷണ വിദ്യാർഥികളുടെ തലയിലാണ് ഈ ആശയം ആദ്യം ഉദിച്ചത് . പ്രതിദിന ഉപയോഗത്തിന് സഹായിക്കുന്ന ജെറ്റ് നിർമ്മിക്കുക എന്നതായിരുന്നു അവരുടെ ലക്ഷ്യം . സാധാരണക്കാർക്ക് കൂടി താങ്ങാൻ പറ്റാവുന്ന വിലയിൽ ഈ വിമാനം വിപണിയിൽ എത്തിക്കുക എന്നതാണ് തങ്ങളുടെ അടുത്ത ദൌത്യമെന്ന് യൂറോപ്യൻ സ്പേസ് ഏജൻസി പറയുന്നു .


ഇന്ത്യ ബ്ലൂ - ഇന്ത്യാ ഗ്രീൻ ദുലീപ് ട്രോഫി മത്സരത്തിൽ ഫീൽഡ് ചെയ്യുന്നതിനിടെ തലയിൽ പന്തുകൊണ്ട് പരിക്കേറ്റ ഇന്ത്യൻ താരം പ്രഗ്യാൻ ഓജയെ ആശുപത്രിയിൽ പ്രവേശിപ്പിച്ചു . ഓജയുടെ ആരോഗ്യനില തൃപ്തികരമാണെന്ന് ബിസിസിഐ പിന്നീട് വ്യക്തമാക്കി . ഇന്ത്യ ബ്ലൂവിന്റെ രണ്ടാം ഇന്നിംഗ്സിലെ 63ാം ഓവറിലായിരുന്നു സംഭവം . ഇന്ത്യ ഗ്രീനിനായി മിഡ് ഓണിൽ ഫീൽഡ് ചെയ്യുകയായിരുന്നു ഓജ . ശ്രേയസ് ഗോപാലിന്റെ ഓവറിൽ പങ്കജ് സിംഗ് അടിച്ച പന്ത് ഫീൽഡ് ചെയ്യാൻ ശ്രമിക്കുന്നതിനിടെ നിലത്ത് തട്ടി അപ്രതീക്ഷിതമായി കുത്തി ഉയർന്ന പന്ത് ഓജയുടെ ഇടത് തലയിൽ ഇടിക്കുകയായിരുന്നു . വേദനകൊണ്ട് പുളഞ്ഞ് നിലത്തുവീണ ഓജയെ ഉടൻ സ്ട്രെച്ചറിൽ ഗ്രൌണ്ടിന് പുറത്തെത്തിച്ചു . സമീപത്തുള്ള ആശുപത്രിയിലെത്തിച്ച് വിദഗ്ധപരിശോധനകൾക്ക് വിധേയനാക്കിയ ഓജയുടെ ആരോഗ്യനില തൃപ്തികരമാണെന്ന് ബിസിസിഐ പിന്നീട് ട്വിറ്ററിലൂടെ വ്യക്തമാക്കി . മത്സരത്തിന്റെ ആദ്യ ഇന്നിംഗ്സിൽ വിക്കറ്റൊന്നും ലഭിക്കാതിരുന്ന ഓജ രണ്ടാം ഇന്നിംഗ്സിൽ മൂന്ന് വിക്കറ്റ് വീഴ്ത്തി തിളങ്ങിയിരുന്നു .


ഐപിഎല്ലിൽ തുടർച്ചയായ രണ്ട് ജയങ്ങളോടെ പോയന്റ് പട്ടികയിൽ തലപ്പത്തെത്തിയെങ്കിലും ചെന്നൈയുടെ തലയായ ധോണിയുടെ പ്രകടനത്തിൽ ആരാധകർ തൃപ്തരല്ല . ആദ്യ മത്സരത്തിൽ മുംബൈക്കെതിരെ കാര്യമായി റൺസെടുക്കാതെ മടങ്ങിയ ധോണി ഇന്നലെ കൊൽക്കത്തക്കെതിരെ 25 റൺസെടുത്ത് പുറത്തായിരുന്നു . കൊൽക്കത്ത ഉയർത്തിയ 202 റൺസിന്റെ കൂറ്റൻ വിജയലക്ഷ്യം പിന്തുടർന്ന ചെന്നൈക്കായി അംബാട്ടി റായിഡുവും ഷെയ്ൻ വാട്സൺ പവർപ്ലേ ഓവറുകളിൽ തകർത്തടിച്ചതോടെ സ്വപ്നതുല്യമായ തുടക്കമാണ് ചെന്നൈക്ക് ലഭിച്ചത് . 5 . 5 ഓവറിൽ 75 റൺസിലെത്തിയ ചെന്നൈക്ക് ഷെയ്ൻ വാട്സന്റെ വിക്കറ്റാണ് ആദ്യം നഷ്ടമായത് . 19 പന്തിൽ 42 റൺസെടുത്ത വാട്സനുശേഷം സുരേഷ് റെയ്ന ക്രീസിലെത്തി . ഒമ്പതാം ഓവറിൽ സ്കോർ 85ൽ നിൽക്കെ 26 പന്തിൽ 39 റൺസെടുത്ത അംബാട്ടി റായിഡുവും മടങ്ങി . ഇതിനുശേഷമാണ് ധോണി ക്രീസിലെത്തിയത് . ഓപ്പണർമാർ ഒരുക്കിയ അടിത്തറയിൽ അടിച്ചുകളിക്കാവുന്ന സാഹചര്യം . എന്നാൽ നേരിട്ട മൂന്നാം പന്തിൽ തന്നെ വമ്പനടിക്ക് മുതിർന്നെങ്കിലും ധോണിക്ക് പന്ത് കണക്ട് ചെയ്യാനായില്ല . പിന്നീട് സുനിൽ നരെയ്നും പീയൂഷ് ചൌളയും ധോണിയെ പിടിച്ചുകെട്ടി . ഇതോടെ ചെന്നൈയുടെ റൺനിരക്ക് കുത്തനെ ഇടിഞ്ഞു . സുരേഷ് റെയ്ന പുറത്തായശേഷം എത്തിയ സാം ബില്ലിംഗ്സിന്റെ കണ്ണും പൂട്ടിയുള്ള അടിയാണ് ഈ സമയം ചെന്നൈയുടെ സമ്മർദ്ദം കുറച്ചത് . ഇതിനിടെ കുൽദീപ് യാദവിനെതിരെ ഒരു സിക്സറും ബൌണ്ടറിയും നേടി ധോണി കെട്ടുപൊട്ടിക്കാൻ നോക്കിയെങ്കിലും അതിന് അധികം ആയുസുണ്ടായില്ല . ഒരു റിവ്യൂ തീരുമാനത്തിൽ നിന്ന് രക്ഷപ്പെട്ട ധോണി പിയൂഷ് ചൌളയുടെ പന്തിൽ ദിനേശ് കാർത്തിക്കിന് ക്യാച്ച് നൽകി മടങ്ങുമ്പോൾ ചെപ്പോക്കിൽ സൂചി വീണാൽ കേൾക്കാവുന്ന നിശബ്ദതയായിരുന്നു . 28 പന്തിൽ ഒരു സിക്സറും ഒരു ബൌണ്ടറിയും അടക്കം 25 റൺസായിരുന്നു ധോണിയുടെ സമ്പാദ്യം . കളി സാഹചര്യം നോക്കിയാൽ ചെന്നൈക്ക് ജയിക്കാൻ ഇതുമതിയാവുമായിരുന്നില്ല . എന്നാൽ സാം ബില്ലിംഗ്സിന്റെ തകർപ്പൻ ഇന്നിംഗ്സാണ് ചെന്നൈയെ വിജയവര കടത്തിയത് . അവസാന ഓവറിൽ 17 റൺസ് വേണമെന്നിരിക്കെ വിനയ്കുമാർ ആദ്യ പന്ത് നോബോളെറിയുകയും അത് സിക്സാവുകയും ചെയ്തു . ഇല്ലായിരുന്നെങ്കിൽ ചെന്നൈ ഒരുപക്ഷെ ആദ്യ തോൽവി വഴങ്ങേണ്ടിവന്നേനെ . അങ്ങനെ സംഭവിച്ചിരുന്നെങ്കിൽ ഏറ്റവുമധികം വിമർശനം ഏറ്റുവാണ്ടേണ്ടിവരിക ധോണിയുടെ ഇഴഞ്ഞുനീങ്ങിയ ഇന്നിംഗ്സായിരുന്നു .


ദേവാസുരത്തിലെ മംഗലശ്ശേരി നീലകണ്ഠനും വാര്യരും വീണ്ടും ഒന്നിച്ചു . പ്രിയദർശൻ സംവിധാനം ചെയ്യുന്ന പുതിയ സിനിമയായ ഒപ്പത്തിന്റെ ലൊക്കേഷനിലാണ് മംഗലശ്ശേരി നീലകണ്ഠനും വാര്യരും വീണ്ടും ഒന്നിച്ച രസകരമായ അനുഭവം ഉണ്ടായത് . ബിജു മേനോൻ നായകനാകുന്ന ‘സ്വർണക്കടുവ’ എന്ന സിനിമയുടെ ലൊക്കേഷനിൽ നിന്നായിരുന്നു ഇന്നസെന്റ് ഒപ്പത്തിൽ അഭിനയിക്കാൻ വന്നത് . ചോറ്റാനിക്കരയിലെ ഒരു പഴയ തറവാട്ടിലാണ് ‘ഒപ്പ’ത്തിൻറെ ചിത്രീകരണം നടക്കുന്നത് . ലൊക്കേഷനിലെത്തിയെ ഇന്നസെന്റിനെ പ്രിയദർശനും ആൻറണി പെരുന്പാവൂരും ചേർന്ന് മോഹൻലാലിന്റെ അടുത്തേയ്ക്കു കൊണ്ടുപോയത് . ഇന്നസെന്റിനെ കണ്ടപ്പോൾ മംഗലശ്ശേരി നീലകണ്ഠന്റെ ശൈലിയിലായിരുന്നു മോഹൻലാലിന്റെ സംസാരം . “എന്താ വാര്യരേ , ഇപ്പൊഴാ വര്വാ ? ” - വാര്യർക്കിതിൽ കാര്യമായ പണി വല്ലതുമുണ്ടോ കുട്ട്യേ ? അതോ നിങ്ങൾക്കൊപ്പം വർത്തമാനം പറഞ്ഞിരിക്കാൻ വിളിച്ചതാണോ ? ” - ഇന്നസെന്റ് വാര്യരായും മറുപടി നൽകി . “അങ്ങനെയും ആവാല്ലേ . . . അല്ലേ വാര്യരേ ? ” എന്നായിരുന്നു മോഹൻലാലിന്റെ മറുപടി . എന്തായാലും മംഗലശ്ശേരി നീലകണ്ഠനും വാര്യരും വീണ്ടും ഒന്നിച്ചതുപോലെയായിരുന്നു സംഭവം . courtesy : Vellinakshathram


ഇടവേളക്ക്ശേഷമുള്ള മടങ്ങിവരവ് കിരീടനേട്ടത്തോടെ ആഘോഷിക്കാമെന്ന് സാനിയയുടെയും ഹിംഗിസിന്റെയും സ്വപ്നം പൊലിഞ്ഞു . ഡബ്ല്യുടിഎ ടൂർ ഫൈനൽസിൽ സാനിയ മിർസ - മാർട്ടിന ഹിംഗിസ് സഖ്യം സെമിയിൽ തോറ്റു . സെമിയിൽ നാലാം സീഡ് എലേന വെസ്നിന - എകതെറീന മകറോവ കൂട്ടുകെട്ടാണ് ഇന്തോ - സ്വിസ് ജോഡിയെ പരാജയപ്പെടുത്തിയത് . റഷ്യൻ ജോഡിക്കെതിരെ ആദ്യ സെറ്റിൽ മികച്ച ഫോമിലായിരുന്നു സാനിയയും ഹിംഗിസും . 6 - 3ന് ഒന്നാം സെറ്റ് സ്വന്തമാക്കി . രണ്ടാം സെറ്റിൽ പക്ഷെ വെസ്നിനയും മകറോവയും ശക്തമായി തിരിച്ചുവന്നു . 6 - 2ന് രണ്ടാം സെറ്റ് റഷ്യൻ കൂട്ടുകെട്ടിന് . നിർണായകമായ മൂന്നാം സെറ്റ് 10 - 6ന് സ്വന്തമാക്കി റഷ്യൻ സഖ്യം കലാശപ്പോരാട്ടത്തിന് യോഗ്യത നേടി . ഇതാദ്യമായാണ് സാനിയ - ഹിംഗിസ് കൂട്ടുകെട്ടിനെ വെസ്നിന്ന മകറോവ ജോടി തോൽപ്പിക്കുന്നത് . ഫൈനലിൽ മൂന്നാം സീഡ് ബെതാനി മാറ്റെക് - ലൂസി സഫറോവ കൂട്ടുകെട്ടാണ് എതിരാളികൾ .


ആഗോളതലത്തിൽ മത്സരിക്കാൻ വൻകിട ബാങ്കുകളാണ് ആവശ്യം എന്ന ചിന്തയുടെ ഫലമാണു ലയന നീക്കം . നിലവിൽ രാജ്യാന്തര പട്ടികയിൽ അറുപത്തിഏഴാം സ്ഥാനത്തുള്ള സ്റ്റേറ്റ് ബാങ്ക് ഓഫ് ഇന്ത്യ ലയനം സാധ്യമായാൽ നാൽപത്തി അഞ്ചാം സ്ഥാനത്തെത്തും . മുപ്പത്തി ഏഴ്കോടിയുടെ റവന്യുവുള്ള രാജ്യാന്തര ബാങ്കെന്ന ഖ്യാതി പുതിയ ഉപഭോക്താക്കളെ എത്തിക്കുമെന്നും കണക്കുകൂട്ടലുണ്ട് . എന്നാൽ കൂടുതൽ വലിയ ബാങ്ക് കൂടുതൽ കാര്യക്ഷമത കുറഞ്ഞ ബാങ്കാവും എന്നാണ് മറുവാദം . അഞ്ചുബാങ്കുകളും ഒന്നായാൽ ട്രഷറി പ്രവർത്തനങ്ങളടക്കം ഏകൃകൃതമാകും . ഇത് നിരവധിപേരുടെ തൊഴിൽ ഇല്ലാതാക്കൂം . ഇത്രയും ജീവനക്കാരുടെ ശമ്പളവും മറ്റ് ആനുകൂല്യങ്ങളും എസ്ബിഐയുടെ ഉത്തരവാദിത്തം ആകുന്നതോടെ ഹൃസ്വകാലത്തേക്കെങ്കിലും വൻ സാമ്പത്തിക ബാധ്യതയുണ്ടാകുമെന്നും വിലയിരുത്തലുണ്ട് . ഓൾ ഇന്ത്യ ബാങ്ക് എംപ്ലോയീസ് അസോസിയേഷൻ ലയനത്തിനെതിരെ രംഗത്തുണ്ട് . മഹിള ബാങ്ക് . എസ്ബിടി , സ്റ്റേറ്റ് ബാങ്ക് ഓഫ് മൈസൂർ , സ്റ്റേറ്റ് ബാങ്ക് ഓഫ് ബിക്കാനീർ ആൻഡ് ജയ്പുർ , സ്റ്റേറ്റ് ബാങ്ക് ഓഫ് ഹൈദരാബാദ് , സ്റ്റേറ്റ് ബാങ്ക് ഓഫ് പട്യാല എന്നിവയാണ് എസ്ബിഐയുമായി ലയിപ്പിക്കാൻ ഒരുങ്ങുന്ന അനുബന്ധ ബാങ്കുകൾ .


ജുറാസിക് കാലഘട്ടത്തിലെ ഓരോ കണ്ടെത്തലും ഗവേഷകരെ മോഹിപ്പിക്കാറുണ്ട് . കാരണം വിട്ടുപോയ ഓരോ കണ്ണിയും പരിണാമസിദ്ധാന്തങ്ങളിലെയും വികാസം പ്രാപിക്കലിന്റെയും വിലപ്പെട്ട അറിവുകളാണ് പ്രദാനം ചെയ്യുന്നത് . ജുറാസിക് പാർക് സിനിമ ഓർമ്മയില്ലേ ? . , മരക്കറക്കുള്ളിൽ കുടുങ്ങിക്കിട്ടിയ ജുറാസിക് കാലഘട്ടത്തിലെ കൊതുകിൽനിന്നും ദിനോസറിൻറെ ഡിഎൻഎ എടുത്ത് ഭീമനെ സ്രഷ്ടിക്കുന്നത് കണ്ട് നാം ഇതൊക്കെ നടക്കുമോയെന്ന് അമ്പരന്നി ട്ടുണ്ട് . ഏതായാലും ഇവിടെ ഇതാ കൊതുകിനെയൊക്കെ മറന്നേക്കൂ . പുരാതന പല്ലി വർഗത്തിൽപ്പെട്ട ജുറാസിക് കാലഘട്ടത്തിലെ ഒരു ജീവിയെത്തന്നെ മരക്കറക്കുള്ളിൽ ( amber ) കുടുങ്ങിയ നിലയിൽ കണ്ടെത്തിയിരിക്കുകയാണ് ആർക്കിയോളജിസ്റ്റുകൾ . 100 ദശലക്ഷം പഴക്കമുണ്ടത്രേ ഇവയ്ക്ക് . മ്യാൻമാറിലെ കച്ചിൻ സംസ്ഥാനത്തുനിന്നാണ് ഈ പന്ത്രണ്ടോളം പല്ലിവർഗത്തിന്റെ ഫോസിൽ കിട്ടിയത് . മൃദുലകോശങ്ങളും എല്ലുകളും എല്ലാം വ്യക്തമായി സംരക്ഷിക്കപ്പെട്ട നിലയിലാണ് ഇവ ലഭിച്ചിരിക്കുന്നത് . മൈക്രോ സിടി സ്കാൻ പോലുള്ളവ നടത്തിയാണ് നിലവിലെ നിരീക്ഷണം . ഹിമയുഗത്തിനൊടുവിലെന്നോ വംശനാശം വന്നു എന്നു കരുതപ്പെടുന്നതാണ് മാമോത്തുകളെന്നറിയപ്പെടുന്ന വളഞ്ഞ കൊമ്പുകളുള്ള ഭീമൻ ആനകളുടെ ഡിഎൻഎയിൽ നിന്ന് അവയെ പുനസൃഷ്ടിക്കാനൊരുങ്ങുന്നതെന്ന വാർത്തകൾ ഓർമ്മയുണ്ടാവുമല്ലോ ? . ഇത്തരത്തിൽ ജുറാസിക് പാർക് സിനിമ യാഥാർഥ്യമാവുമോയെന്ന ചർച്ചയിലാണ് ശാസ്ത്രലോകം .


' ' ഒന്നാം തീയതി നമ്മുടെ സിനിമ റിലീസാകുകയാണ് , ഡ്രാമാ . വളരെക്കാലത്തിന് ശേഷം ഞാൻ ചെയ്യുന്നൊരു ഹ്യൂമർ കൂടുതലുള്ളൊരു സിനിമയാണ് . മാത്രമല്ല , അതിൽ വിലപ്പെട്ടൊരു സന്ദേശം കൂടിയുണ്ട് . കാണൂ , അഭിപ്രായം അറിയിക്കൂ , എല്ലാരുമൊന്ന് കൂടെ നിന്നേക്കണേ . ട്ടോ ' ' രജ്ഞിത് - മോഹൻലാൽ കൂട്ടുകെട്ടിൽ പുറത്തിറങ്ങുന്ന ഏറ്റവും പുതിയ സിനിമയുടെ റിലീസിംഗ് വിശേഷവുമായി എത്തുകയാണ് മോഹൻലാൽ . വർഷങ്ങൾക്ക് ശേഷം മോഹൻലാൽ ഹ്യൂമർ ചെയ്യുന്നു എന്നതാണ് ഈ സിനിമയുടെ എടുത്തു പറയേണ്ട പ്രത്യേകത . കേരളപ്പിറവി ദിനത്തിൽ കേരളത്തിലെ 250 തിയേറ്ററുകളിലാണ് ഈ ചിത്രം റിലീസിം ഗിനായി ഒരുങ്ങുന്നത് . വർണചിത്ര ഗുഡ്ലൈൻ പ്രൊഡക്ഷൻസ് ആന്റ് ലില്ലി പാഡ് മോഷൻ പിക്ച്ചേഴ്സ് യു . കെ . ലിമിറ്റഡിന്റെ ബാനറിൽ എം . കെ . നാസർ , മഹാസുബൈർ എന്നിവർ ചേർന്നാണ് ചിത്രം നിർമ്മിക്കുന്നത് . ഛായാ ഗ്രഹണം നിർവ്വഹിക്കുന്നത് അഴകപ്പനാണ് . ആശാ ശരത് , രൺജി പണിക്കർ , സുരേഷ് കൃഷ്ണ , ദിലീഷ് പോത്തൻ , ശ്യാമപ്രസാദ് , ജോണി ആന്റണി , ബൈജു , കനിഹ , അരുദ്ധതി നാഗ് , ബേബി ലാറ എന്നിവരാണ് ഈ ചിത്രത്തിൽ മറ്റ് അഭിനേതാക്കളായി എത്തുന്നത് .


ഷവോമി പുതിയ സ്മാർട്ട് ടിവികളും , സ്മാർട്ട് സ്പീക്കറും ഇന്ത്യയിൽ അവതരിപ്പിച്ചു . എംഐ എൽഇഡി ടിവി 4എക്സ് പ്രോ , എംഐ ടിവി 4എ പ്രോ എന്നിവയാണ് ഷവോമി അവതരിപ്പിച്ചത് . ഇതിനൊപ്പം തന്നെ എംഐ സൌണ്ട് ബാർ എന്ന സ്മാർട്ട് സ്പീക്കറും ഷവോമി പുറത്തിറക്കിയിട്ടുണ്ട് . എംഐ എൽഇഡി ടിവി 4എക്സ് പ്രോയ്ക്ക് വില 39,999 രൂപയാണ് . എംഐ ടിവി 4എ പ്രോയ്ക്ക് വില 22,999 രൂപയാണ് . എംഐ സൌണ്ട് ബാറിന് വില 4,999 രൂപയാണ് . 55 ഇഞ്ച് ടിവിയാണ് എംഐ എൽഇഡി ടിവി 4എക്സ് പ്രോ . ഇതിൽ ഷവോമിയുടെ പാച്ച്വാൾ ഒഎസ് ആണ് ഉള്ളത് . 4കെ എച്ച്ഡിആർ എൽഇഡി ഡിസ്പ്ലേയാണ് ഈ ടിവിക്കുള്ളത് . 64 - ബിറ്റ് ക്വാഡ് കോർ പ്രോസ്സറാണ് ഈ ടിവിക്കുള്ളത് . 2ജിബിയാണ് റാം ശേഷി . 8ജിബി ഇൻറേണൽ സ്റ്റോറേജുണ്ട് . 20 വാട്ട്സ്ആണ് സ്പീക്കർ ശേഷി . 2യുഎസ്ബി പോർട്ടുണ്ട് . എംഐ ടിവി 4എ പ്രോ 44 - ഇഞ്ച് സ്ക്രീൻ വലിപ്പത്തിലാണ് എത്തുന്നത് . . 64 - ബിറ്റ് ക്വാഡ് കോർ പ്രോസ്സറാണ് ഈ ടിവിക്കുള്ളത് . 1ജിബിയാണ് റാം ശേഷി . എആർ 11 ബ്ലൂടൂത്ത് റിമോർട്ട് കൺട്രോളർ ഉണ്ട് ഇതിന് . ഈ ഇരു ടിവികളും , ഷവോമിയുടെ സ്മാർട്ട് സ്പീക്കർ എംഐ സൌണ്ട് ബാറും ജനുവരി 15ന് ഉച്ചയ്ക്ക് 12 മണിക്ക് എംഐ . കോം വഴി വിൽപ്പനയ്ക്ക് എത്തും .


അഗ്നിബലമുള്ളവൻ ആരോഗ്യവാൻ എന്നത് ആയുർവേദത്തിന്റെ അടയാളവാക്യങ്ങളിൽ ഒന്നാണ് . വിശപ്പും ആഹാരവും ദഹനവും മറ്റുമായി ബന്ധപ്പെട്ട് കിടക്കുന്നു മനുഷ്യന്റെ ആരോഗ്യം . ഭക്ഷണത്തെയും ദഹനത്തെയും ബന്ധപ്പെടുത്തി ഓരോരുത്തരുടേയും ആരോഗ്യ സംരക്ഷണത്തിന് ഊന്നൽ നൽകി ആയുർവേദം മുന്നോട്ട് വെയ്ക്കുന്ന ഔഷധമാണ് അഷ്ടചൂർണം . വിശപ്പില്ലായ്മയും കഴിച്ച ഭക്ഷണം ദഹിക്കാതെ വരികയും ചെയ്യുക എന്നത് ബുദ്ധിമുട്ടേറിയ അവസ്ഥയാണ് . ഈ അവസ്ഥയെ അതിജീവിക്കാൻ സഹായിക്കുന്ന ഔഷധമാണ് അഷ്ടചൂർണം . വിശപ്പുണ്ടാക്കുകയും ഭക്ഷണത്തെ ദഹിപ്പിക്കാൻ സഹായിക്കുകയും ചെയ്യുന്ന ഔഷധദ്രവ്യങ്ങൾ ചേർത്താണ് ഈ മരുന്ന് നിർമിച്ചിരിക്കുന്നത് . കായമാണ് പ്രധാന മരുന്നുകളിലൊന്ന് . ഇതോടൊപ്പം ചുക്ക് , കുരുമുളക് , തിപ്പലി , അയമോദകം , ഇന്തുപ്പ് , ജീരകം , കരിഞ്ചീരകം എന്നിങ്ങനെ എട്ട് മരുന്നുകളാണ് ആകെയുള്ളത് . ഹിംഗ്വാഷ്ടകചൂർണം എന്നൊരു പേര് കൂടി ഈ മരുന്നിനുണ്ട് . ദ്രവ്യങ്ങളെല്ലാം കഴുകി വൃത്തിയാക്കി ഉണക്കിയെടുത്ത ശേഷം പൊടിച്ചെടുത്താണ് മരുന്ന് നിർമിക്കുന്നത് . ഇവ അരിച്ചെടുത്ത് ശാസ്ത്രീയമായി പായ്ക്ക് ചെയ്ത് വിപണിയിലേക്കെത്തുന്നു . ഊണ് കഴിക്കുമ്പോൾ ആദ്യത്തെ ഉരുള അഷ്ടചൂർണവും നെയ്യും ചേർത്ത് ഉരുട്ടി സ്വാദറിഞ്ഞ് സാവധാനത്തിൽ കഴിക്കണമെന്നാണ് വിധി . ഉമിനീർ മുതലുള്ള എല്ലാ ദഹനരസങ്ങളേയും ഉദ്ദീപിപ്പിച്ച് ഭക്ഷണം ആസ്വാദ്യകരമായ അനുഭവമാക്കുവാൻ അഷ്ടചൂർണം സഹായിക്കുന്നു . നെയ്യിന് പകരം മോര് , കഞ്ഞിവെള്ളം , തേൻ എന്നിവയിലേതെങ്കിലും ചേർത്തും കഴിക്കാവുന്നതാണ് . ഉദരകൃമികളെ നശിപ്പിക്കുവാനും കുടലിന്റെ ചലനങ്ങളെ ക്രമീകരിച്ച് വയറ്റിൽവേദന മുതലായവ ഇല്ലാതാക്കുവാനും അഷ്ടചൂർണം സഹായിക്കുന്നു .


ഓഷോ പുസ്തകങ്ങൾ ജീവിതത്തിൽ എന്ത് സ്വാധീനമാണ് ഉണ്ടാക്കിയതെന്ന ഒരു ആരാധകന്റെ ചോദ്യത്തിന് മറുപടിയാണ് ലാലേട്ടൻ ഇത് വ്യക്തമാക്കിയത് . ഓഷോയുടെ ആശ്രമത്തിൽ പോയിട്ടുണ്ടെന്നും ഒരു ഇറ്റാലിയൻ സംവിധായകനുമായി ചേർന്ന് ഓഷോയായി അഭിനയിക്കാൻ അവസരവും ലഭിച്ചെന്ന് അദ്ദേഹം പറഞ്ഞു . പലരാജ്യങ്ങളിലുള്ള നിരവധിപ്പേരെ ചിത്രത്തിന്റെ നിർമ്മാതാക്കൾ ഇതിനായി പരിഗണിച്ചിരുന്നു എന്നാൽ ചിത്രം നടക്കാൻ സാധ്യതയുണ്ടോ ഇല്ലയോ എന്നത് ഇപ്പോൾ ഒരു വിഷയമല്ലെന്നും മോഹൻലാൽ പറഞ്ഞു . പുസ്തകങ്ങൾ വായിച്ചത് കൊണ്ടുമാത്രം ജീവിതത്തിൽ മാറ്റമുണ്ടാകില്ല . ചിന്തകൾക്കും ധാരണകൾക്കും വികാസമുണ്ടാകും നമ്മുടെ ചില ചോദ്യങ്ങൾക്കും ചിലപ്പോൾ ചില പുസ്തകങ്ങൾ മറുപടി നൽകിയേക്കും . ഓഷോയുടെ പുസ്തകങ്ങൾ വളരെയധികമൊന്നും താൻ വായിച്ചിട്ടില്ലെന്നും ഒരു വിഷയത്തെക്കുറിച്ച് നമുക്കുള്ള സംശയങ്ങൾക്ക് ആ പുസ്തതകങ്ങൾ മറുപടി നൽകുമെന്നും മോഹൻലാൽ പറയുന്നു . ഫലിതത്തിലൂടെ ജീവിതത്തെ കാണുന്ന ഒരാളാണ് ഓഷോ . താനും അത്തരത്തിലുള്ള ആളാണെന്നും മോഹൻലാൽ പറഞ്ഞു


യാത്ര ചെയ്യുമ്പോഴുളള സുരക്ഷയ്ക്കും പൊലീസ് ക്ലിയറൻസ് സർട്ടിഫിക്കറ്റുകൾ വേഗത്തിൽ ലഭ്യമാക്കുന്നതിനും പൊലീസ് പ്രവർത്തനങ്ങൾ സംബന്ധിച്ച വിവരങ്ങൾ അറിയുന്നതിനുമുള്ള കേരള പൊലീസിന്റെ മൂന്ന് മൊബൈൽ ആപ്ലിക്കേഷനുകൾ പുറത്തിറക്കി . വെള്ളയമ്പലം കെൽട്രോണിൽ നടന്ന ലളിതമായ ചടങ്ങിൽ സംസ്ഥാന പൊലീസ് മേധാവി ലോക്നാഥ് ബെഹറ ഉദ്ഘാടനം നിർവഹിച്ചു . ആപ്പ് അധിഷ്ഠിതവും സാങ്കേതികവിദ്യാധിഷ്ഠിതവുമായ പൊലീസിങ് സംവിധാനങ്ങളിലേക്ക് കേരളപോലീസ് കൂടുതൽ മാറുക എന്നതാണ് ലക്ഷ്യമെന്നും ഇതിനായുള്ള കൂടുതൽ പദ്ധതികൾക്ക് രൂപം നല്കിവരികയാണെന്നും അദ്ദേഹം പറഞ്ഞു . പൊലീസ് ക്ലിയറൻസ് സർട്ടിഫിക്കറ്റുകൾ ഓൺലൈനായി ലഭ്യമാക്കുന്നതിന് വെബിലും മൊബൈലിലും പ്രവർത്തിക്കുന്ന ആപ്ലിക്കേഷനാണ് പൊലീസ് ക്ലിയറൻസ് സർട്ടിഫിക്കറ്റ് സിസ്റ്റം . ഓൺലൈൻ വഴി അപേക്ഷിക്കുകയും തുടർന്ന് വെബ് / മൊബൈൽ സംവിധാനം വഴി സർട്ടിഫിക്കറ്റ് ഡൌൺലോഡ് ചെയ്യുകയും ചെയ്യാം . സിറ്റിസൺ സേഫ്റ്റി എന്ന പേരിൽ യാത്രാവേളയിലെ സുരക്ഷിതത്വത്തിനായുള്ള ആപ്ലിക്കേഷൻ പരീക്ഷണാടിസ്ഥാനത്തിൽ നേരത്തെ നിലവിൽ വന്നിരുന്നു . അടിയന്തര സാഹചര്യങ്ങളിലും ഒറ്റപ്പെട്ട യാത്രാവേളകളിലും സുരക്ഷ വർധിപ്പിക്കുന്നതിനുള്ള ആപ്ലിക്കേഷനാണിത് . ഒറ്റയ്ക്ക് യാത്രചെയ്യുന്ന സ്ത്രീകൾക്കും മുതിർന്ന പൌരൻമാർക്കും കൂടുതൽ പ്രയോജനപ്രദമാണ് ഇത് . യാത്ര ചെയ്യുന്ന വാഹനത്തിന്റെ ഫോട്ടോ , രജിസ്ട്രേഷൻ നമ്പർ എന്നിവ കൺട്രോൾ റൂമിലേക്കും അടുത്ത ബന്ധുക്കൾക്കും അയയ്ക്കാനുള്ള സൌകര്യവും ലഭ്യമാണ് . യാത്രയുടെ റൂട്ടും ഇതുവഴി ട്രാക്ക് ചെയ്യാം . അടിയന്തരനമ്പരുകളിലേക്ക് സന്ദേശം അയയ്ക്കുന്നതിനുള്ള സൌകര്യവും ഒരുക്കിയിട്ടുണ്ട് . സിറ്റിസൺ സേഫ്റ്റിയുടെ മറ്റൊരു സവിശേഷത പാനിക് ബട്ടൺ എന്ന സംവിധാനമാണ് . ആപത്ഘട്ടങ്ങളിൽ നമ്പർ ഡയൽ ചെയ്യാതെതന്നെ ഇതിലുള്ള എസ് . ഒ . എസ് . ബട്ടൺ അമർത്തുന്നതുവഴി ഒരു അടിയന്തര സന്ദേശം പൊലീസിനും നമ്പർ നൽകിയിട്ടുള്ള അടുത്ത ബന്ധുക്കൾക്കും ലഭിക്കും . സഹായമഭ്യർത്ഥിച്ചയാളുടെ സമീപം വേഗത്തിലെത്താൻ ഇത് സഹായകമാവും . ഈ ആപ്ലിക്കേഷന്റെ ഹോംസ്ക്രീനിലെ ‘കാൾ’ ബട്ടണിൽ അമർത്തിപ്പിടിച്ചാൽ സൌജന്യ നമ്പരുകളിലേക്ക് വിളിക്കുന്നതിനും സംവിധാനമുണ്ട് . ഇന്റലിജൻസ് ബൽറാംകുമാർ ഉപാധ്യായ , ഇൻഫർമേഷൻ ആന്റ് കമ്യുണിക്കേഷൻ ടെക്നോളജി എസ് . പി . ജെ . ജയനാഥ് , വനിതാ ബറ്റാലിയൻ കമാൻഡൻഡ് ആർ . നിശാന്തിനി , പോലീസ് ഇൻഫർമേഷൻ സെന്റർ ഡെപ്യൂട്ടി ഡയറക്ടർ പി . എസ് . രാജശേഖരൻ , കെൽട്രോൺ ജനറൽ മാനജേർ സന്തോഷ് . എസ് , ഡെപ്യൂട്ടി മാനേജർ എസ് . പി . ഗോപകുമാർ , അസിസ്റ്റന്റ് മാനേജർ ബിൻസൻ . എൻ . ടി എന്നിവർ പങ്കെടുത്തു .


ഫോട്ടോ എഡിറ്റ് ചെയ്യാൻ പുതിയൊരു ആപ്പുമായി ഗൂഗിൾ എത്തിയിരിക്കുന്നു . ' കാർഡ്ബോർഡ് കാമറ ' . 360 ഡിഗ്രി വെർച്വൽ റിയാലിറ്റി ഫോട്ടോകൾ എടുക്കാനും സാധിക്കുമെന്നതാണ് ഈ ആപ്പിൻറെ പ്രത്യേകത . ഒരു വർഷം മുമ്പ് ഇറങ്ങിയിരുന്നെങ്കിലും പുതിയ ഫീച്ചറോടുകൂടിയാണ് ആപ്പിൻറെ രണ്ടാം വരവ് . ആപ്പ് തുറന്നശേഷം റെക്കോർഡ് ഓപ്ഷൻ സെലക്ട് ചെയ്ത് ഫോൺ ചുറ്റുംകറക്കിയാൽ മതി . ഫോട്ടോ റെഡി . ഫോട്ടോയ്ക്കൊപ്പം ശബ്ദവും ആപ്പും റെക്കോർഡ് ചെയ്യും . പനോരമ രീതിയിലാണ് ' കാർഡ്ബോർഡ് കാമറ ' ചിത്രം പകർത്തുന്നത് . പകർത്തിയ ചിത്രം ഷെയർ ചെയ്യാനുള്ള ഓപ്ഷനും ആപ്പിലുണ്ട് . ഇതിനായി ഷെയർ ചെയ്യേണ്ട ഫോട്ടോ വെർച്വൽ ഫോട്ടോ ആൽബത്തിൽ ചേർക്കണം . അതിനുശേഷം ഷെയർ ബട്ടൺ ഉപയോഗിച്ച് ഫോട്ടോ ഷെയർ ചെയ്യാൻ സാധിക്കും . ആപ്പ് അയച്ചുതരുന്ന ഫോട്ടോയുടെ ലിങ്കാണ് സോഷ്യൽ മീഡിയസൈറ്റുകളിൽ ഷെയർ ചെയ്യുന്നത് .


നിരവധി പ്രണയസിനിമകൾ നിറഞ്ഞോടിയ നാടാണ് കേരളം . പൂവണിഞ്ഞ പ്രണയവും വിരഹപ്രണയവും മലയാളികൾ ഒരുപോലെ ഏറ്റുവാങ്ങി . പ്രണയദിനത്തിൽ ഇതാ മലയാളത്തിലെ മികച്ച ചില പ്രണയചിത്രങ്ങൾ . . മണ്ണാർത്തുടി ജയകൃഷ്ണനും ക്ലാരയും തമ്മിലുള്ള പ്രണയം മലയാളിക്ക് ഗൃഹാതുരത്വത്തോടെയല്ലാതെ ഓർക്കാനാകില്ല . ഒരു മഴച്ചാറ്റലിൽ കടന്നുവന്ന് ജയകൃഷ്ണന്റെ ഉള്ളുകവർന്ന ക്ലാര . ക്ലാര വരുമ്പോൾ എന്നും ഒപ്പം മഴയുമുണ്ടായിരുന്നു . അതുകൊണ്ടുതന്നെ ആ പ്രണയത്തെ കുറിച്ചോർക്കുമ്പോൾ മഴയുടെ കുളിരും മലയാളി അനുഭവിക്കും . മോഹൻലാലാണ് ജയകൃഷ്ണനായി ഇഷ്ടംകൂടിയത് . ക്ലാരയായത് പ്രണം നിറഞ്ഞുകവിയുന്ന കണ്ണുകളുള്ള സുമലതയും . ആ പ്രണയത്തിന് ചലച്ചിത്രരൂപം സമ്മാനിച്ചത് ഗന്ധർവൻ പത്മരാജനും . രാമുവിന്റേയും ഗൌരിയുടേയും പ്രണയം മറക്കുന്നതെങ്ങനെ ? ഗുരുവായൂർ അമ്പലനടയിൽ വച്ച് പൂവിട്ട അവരുടെ പ്രണയം പവിത്രമായിരുന്നു . ഒരുമിച്ചല്ലാതെ അവർക്ക് ജീവിതം സാധ്യമല്ലായിരുന്നു . അതുകൊണ്ടാണ് അവർ ഈ ലോകത്ത് നിന്ന് കൈകോർത്ത് യാത്രയായത് . അമ്മാവന്റെ ദ്രോഹങ്ങൾ സഹിക്കവയ്യാതെയാണ് രാമു നാടുവിടുന്നത് . ഒരു അഭിഭാഷകന്റെ വീട്ടിൽ സഹായിയായി നിൽക്കുന്നു . അവിടെയാണ് ഗൌരിക്കും ജോലി . രാമുവിന്റെ പെരുമാറ്റങ്ങൾ ഇഷ്ടപ്പെട്ട അഭിഭാഷകൻ അവന്റേയും മകളുടേയും വിവാഹം ഉറപ്പിക്കുന്നു . പക്ഷേ രാമുവിന് ഗൌരിയെ കൈവിടാൻ പറ്റില്ലായിരുന്നു . അങ്ങനെയാണ് അവർ ജീവിതം അവസാനിപ്പിക്കാൻ തീരുമാനിക്കുന്നത് . 1986ൽ ഇറങ്ങിയ ഈ ചിത്രം മലയാളിക്ക് ഇന്നും ഒരു നൊമ്പരമാണ് . എം ടി വാസുദേവൻ നായരുടെ തിരക്കഥയിൽ ഹരിഹരനാണ് ഈ ദുരന്ത പ്രണയ കാവ്യം ഒരുക്കിയത് . രാമുവായി വിനീതും ഗൌരിയായി മോനിഷയും ജീവിച്ചു . കാഞ്ചനയുടെ മൊയ്തീൻ മുക്കത്തെ കാഞ്ചനമാലയുടേയും മൊയ്തീന്റേയും അനശ്വര പ്രണയകഥയാണ് ചിത്രം പറയുന്നത് . മൊയ്തീനായി പൃഥ്വിരാജും കാഞ്ചനമാലയായി പാർവതിയും അരങ്ങുതകർത്തിരിക്കുന്നു . കാഞ്ചന മൊയ്തീനുള്ളതാണ് . മൊയ്തീന്റെ വാക്കാണ് അത് . വാക്കാണ് സത്യം - മൊയ്തീനായി പൃഥ്വിരാജ് പറയുന്ന ഈ ഡയലോഗ് മലയാളക്കര ഏറ്റെടുത്തിരിക്കുന്നു . കലാമൂല്യത്തിൽ കാര്യമായ വിട്ടുവീഴ്ച ചെയ്യാതെ തന്നെ കച്ചവടവിജയവും ചിത്രം നേടുന്ന കാഴ്ചയാണ് തീയേറ്ററുകളിൽ കാണുന്നത് . വിമൽ ആണ് എന്നു നിന്റെ മൊയ്തീനും സംവിധാനം ചെയ്തിരിക്കുന്നത് . സായ്കുമാർ , ബാല , ടൊവിനോ തോമസ് തുടങ്ങിയവരും ചിത്രത്തിൽ പ്രധാന കഥാപാത്രങ്ങളെ അവതരിപ്പിച്ചിരിക്കുന്നു . അവൾ ഏട്ടൻമാരുടെ അനിയത്തിപ്രാവായിരുന്നു . ഏട്ടൻമാരുടെ എല്ലാ ലാളനകളും ഏറ്റുവാങ്ങി വളർന്നവളാണ് മിനി . പക്ഷേ സുധിയുടെ ഹൃദയം കവർന്ന ഇണപ്രാവു കൂടിയായിരുന്നു അവൾ . സുധിയും മിനിയും സുഹൃത്തുക്കളുടെ സഹായത്തോടെ ഒന്നിച്ചുജീവിക്കാൻ സഹായിക്കുന്നു . എന്നാൽ വീട്ടുകാരെ പിണക്കി അധികനാൾ കഴിയാനും അവർക്കാകുന്നില്ല . മിനിയും സുധിയും വേർപിരിയാൻ തീരുമാനിക്കുന്നു . ഒടുവിൽ , മിനിയുടേയും സുധിയുടേയും സ്നേഹത്തിന്റെ ആഴം തിരിച്ചറിഞ്ഞ വീട്ടുകാർ അവരെ ഒന്നിച്ചുജീവിക്കാൻ അനുവദിക്കുന്നു . അക്കാലത്ത് കാംപസുകളുടെ ഹരമായിരുന്നു ഈ സൂപ്പർഹിറ്റ് ചിത്രം . മിനിയായി ശാലിനിയും സുധിയായി കുഞ്ചാക്കോ ബോബനുമായിരുന്നു അഭിനയിച്ചത് . ചിത്രം സംവിധാനം ചെയ്ത് ഫാസിലും . ജോർജ്ജിന്റെ പ്രേമം യുവാക്കൾ ആഘോഷിച്ച ചിത്രമാണ് പ്രേമം . നിവിൻ പോളി നായകനായ ചിത്രം തീയേറ്ററിൽ ഉത്സവമേളം തീർത്തു . ചിത്രത്തിലെ പാട്ടുകളും വൻ ഹിറ്റായി . ജോർജ്ജ് എന്ന നായകനു ജീവിതത്തിന്റെ വ്യത്യസ്ത കാലങ്ങളിൽ തോന്നിയ പ്രണയമാണ് ചിത്രം പറഞ്ഞത് . ചിത്രത്തിലെ നായികമാരായ അനുപമക്കും സായ് പല്ലവിക്കും പ്രേമമെന്ന ഒറ്റച്ചിത്രം കൊണ്ടുതന്നെ വൻ സ്വീകാര്യത ലഭിച്ചു . മേരിയെന്ന വിദ്യാർഥിയോടും മലരെന്ന ടീച്ചറോടും ജോർജ്ജിനു തോന്നിയ പ്രേമം തീയേറ്ററിലേക്ക് ആളെക്കൂട്ടിയപ്പോൾ തന്നെ വിവാദവുമായി . വിദ്യാർഥികളെ പ്രേമം പോലുള്ള ചിത്രങ്ങൾ വഴിതെറ്റിക്കുന്നുവെന്ന് പൊലീസ് മേധാവിയടക്കം വിമർശനങ്ങൾ ഉന്നയിച്ചു . എന്തായാലും ഈ ചിത്രത്തിലെ വിജയത്തോടെ നിവിൻ പോളിയെ സൂപ്പർ സ്റ്റാറായി മലയാള സിനിമാപ്രേക്ഷകർ സ്വീകരിക്കുകയും ചെയ്തു . തുളസി ഇപ്പോഴും കാത്തിരിപ്പുണ്ടോ ? തുളസി ഇപ്പോഴും ഉണ്ണികൃഷ്ണനെ കാത്തിരിപ്പുണ്ടോ ? കാത്തിരിപ്പുണ്ടായിരിക്കും . അവർ ഒന്നിച്ചിട്ടുണ്ടാകും . അവരുടെ പ്രണയമറിയുന്നവർക്ക് അങ്ങനെയല്ലാതെ എങ്ങനെ ചിന്തിക്കാനാകും ? വനം ഉദ്യോഗസ്ഥനായ ഉണ്ണികൃഷ്ണൻ ജോലിസ്ഥലത്തുവച്ചാണ് തുളസിയെ പരിചയപ്പെടുന്നത് . ഉണ്ണി തുളസിയുമായി പ്രണയത്തിലാകുന്നു . വിവാഹിതരാകാൻ തീരുമാനിക്കുന്നു . ഇക്കാര്യം സുഹൃത്തുക്കളെ അറിയിക്കാൻ പോയിവരുന്ന വഴിയിൽ ഉണ്ണികൃഷ്ണൻ ആളുമാറി അറസ്റ്റിലാകുകയാണ് . ഈ സമയത്ത് യാദൃശ്ചികമായി ഒരു പൊലീസുകാരൻ കൊല്ലപ്പെടാൻ ഉണ്ണികൃഷ്ണൻ കാരണമാകുന്നു . ജീവപര്യന്തം ശിക്ഷയ്ക്ക് വിധിക്കപ്പെടുന്നു . ജയിലിലായ ഉണ്ണികൃഷ്ണൻ , തന്നെ മറക്കാൻ തുളസിക്ക് കത്തെഴുതുന്നുണ്ട് . പക്ഷേ ശിക്ഷ അവസാനിക്കുമ്പോൾ ഉണ്ണിക്ക് തുളസിയെ കാണാൻ ആഗ്രഹം തോന്നന്നു . ജീവിച്ചിരുപ്പുണ്ടെങ്കിൽ തനിക്ക് വേണ്ടി ദീപം തെളിയിക്കാൻ കത്തിൽ ഉണ്ണികൃഷ്ണൻ തുളസിയോട് ആവശ്യപ്പെടുന്നുണ്ട് . ശിക്ഷ കഴിഞ്ഞ് തുളസിയെ തേടി ഉണ്ണികൃഷ്ണൻ യാത്ര തിരിക്കുകയാണ് . ഒരു മലയടിവാരം നിറയെ നിറചെരാതുകൾ പൂത്തു നിൽക്കെ ചലച്ചിത്രം വെള്ളിത്തിരയിൽ പൂർത്തിയാകുന്നു . ബാലു മഹേന്ദ്രയാണ് യാത്ര എന്ന ഈ ചിത്രം തിരക്കഥയെഴുതി സംവിധാനം ചെയ്തത് . ജോൺ പോളാണ് കഥയും സംഭാഷണവും എഴുതിയത് . മമ്മൂട്ടിയായിരുന്നു ഉണ്ണികൃഷ്ണനെ അവതരിപ്പിച്ചത് . തുളസിയെ ശോഭനയും . സർവകലാവല്ലഭൻ കമൽഹാസൻ പ്രണയനായകനായി ആടിത്തിമിർത്ത മലയാള ചിത്രമാണ് മദനോത്സവം . പാവപ്പെട്ട വീട്ടിലെ പെൺകുട്ടിയെ പണക്കാരൻ പ്രണയിക്കുന്ന കഥയാണ് മദനോത്സവം പറഞ്ഞത് . വീട്ടുകാരുമായി തെറ്റി ഒന്നിച്ചുതാമസിക്കുന്ന കമിതാക്കൾ . ഒടുവിൽ അസുഖബാധിതനായി നായിക മരണത്തിനു കീഴടങ്ങുകയാണ് . ഒരു തലമുറയെ പ്രണയവിവശരാക്കിയ ചിത്രത്തിൽ നായകനായ രാജുവായാണ് കമൽഹാസൻ അഭിനയിച്ചത് . നായിക എലിസബത്ത് ആയി സെറീന വഹാബ് വേഷമിട്ടു . എൻ ശങ്കരൻ നായരാണ് ചിത്രം സംവിധാനം ചെയ്തത് . ഒരു നറുപുഷ്പമായ് എൻ നേർക്കു നീളുന്ന മിഴിമുനയാരുടേതാവാം . . . ? ഈ പാട്ടുമാത്രം മതി മേഘമൽഹാറിലെ പ്രണയത്തീ തിരിച്ചറിയാൻ . എഴുത്തുകാരിയും ബാല്യകാലസഖിയുമായ നന്ദിതയോടുള്ള രാജീവ് മേനോന്റെ പ്രണയമാണ് മേഘമൽഹാറിൽ പൂത്തുലയുന്നത് . വർഷങ്ങൾക്ക് ശേഷം രാജീവ് മേനോനും നന്ദിതയും കണ്ടുമുട്ടുമ്പോൾ ഇരുവരും വിവാഹിതർ . പക്ഷേ ഓർമ്മകളിൽ ഇരുവരുടേയും പ്രണയം തിരിച്ചറിയപ്പെടുന്നു . വിവാഹത്തിൽ മാത്രമേ പ്രണയം പൂർണതയിലെത്തൂവെന്ന സങ്കൽപ്പത്തിന് എതിരായിരുന്നു അത് . ബാല്യത്തിലെ ചങ്ങാത്തത്തിന്റേയും സംഗീതത്തിന്റേയും എഴുത്തിന്റേയും ഓർമ്മകളുടേയുമൊക്കെ സുഗന്ധമുള്ള പ്രണയമായിരുന്നു അവരുടേത് . ബിജു മേനോനും സംയുക്തയുമായിരുന്നു രാജീവിനേയും നന്ദിതയേയും അവതരിപ്പിച്ചത് . വെള്ളിത്തിരയിൽ ജോടികളായിരുന്ന ഇവർ സിനിമയ്ക്കു പിന്നാലെ ജീവിതത്തിലും ഹൃദയങ്ങൾ കൈമാറിയെന്നത് യാദൃശ്ചികതയോ പ്രണയസാഫല്യമോ ആയിരിക്കണം . ഡോ ഇക്ബാൽ കുറ്റിപ്പുറത്തിന്റെ തിരക്കഥയിൽ കമലായിരുന്നു ഈ പ്രണയ കാവ്യം വെള്ളിത്തിരയിലേക്ക് പകർത്തിയത് . ഒ എൻ വി കുറുപ്പിന്റെ പ്രണയാതുരമായി വരികൾക്ക് രമേഷ് നാരായണൻ ഈണം പകർന്നു . സോളമനും സോഫിയയും . മുന്തിരിത്തോപ്പുകളിൽ അവരുടെ പ്രണയം തളിർത്തു . ഉത്തമഗീതത്തിലെ ഗീതങ്ങളിൽ അവർ പ്രണയസന്ദേശങ്ങൾ കൈമാറി . " നമുക്ക് ഗ്രാമങ്ങളിൽ ചെന്ന് രാപാർക്കാം . അതികാലത്ത് എഴുന്നേറ്റു മുന്തിരിത്തോട്ടങ്ങളിൽ പോയി മുന്തിരിവള്ളി തളിർത്തു പൂ വിടരുകയും മാതളനാരകം പൂക്കുകയും ചെയ്തുവോ എന്ന് നോക്കാം . അവിടെവച്ചു ഞാൻ നിനക്കെന്റെ പ്രേമം തരും . " സോഫിയ സോളമന്റെ പ്രണയം തിരിച്ചറിഞ്ഞു . പക്ഷേ , കാമുകനെയോർത്ത് പ്രണയം നിറഞ്ഞൊഴുകുന്ന കാമുകീ ഹൃദയത്തോടെ കഴിയാൻപറ്റുന്ന സാഹചര്യമായിരുന്നില്ല സോഫിയക്ക് . വീടിനുള്ളിൽ അവൾ പേടിച്ചരണ്ടായിരുന്നു കഴിഞ്ഞിരുന്നത് . അവൾ പേടിച്ചതെന്തോ അത് ഒടുവിൽ സംഭവിക്കുകയും ചെയ്യുന്നു . രണ്ടാനച്ഛൻ സോഫിയയെ പീഡിപ്പിക്കുന്നു . ഹൃദയം തകർന്ന് ഇനിയെന്ത് എന്ന ചോദ്യത്തിനു മുന്നിൽ പകച്ചുനിൽക്കുമ്പോഴാണ് സോഫിയിലേക്ക് സോളമന്റെ പ്രണയം കരുത്തോടെ എത്തുന്നത് . പതിവുനായക സങ്കൽപ്പത്തിൽ വ്യത്യസ്തനായി സോളമൻ സോഫിയയെ സ്വീകരിക്കുന്നു . ശരീരം കൊണ്ടായിരുന്നില്ല അവർ പ്രണയിച്ചിരുന്നത് . ഹൃദയം കൊണ്ടായിരുന്നു . ഈ ധീര പ്രണയകാവ്യത്തിനും ചലച്ചിത്രഭാഷ ചമച്ചത് പി പത്മരാജനായിരുന്നു . കെ . കെ . സുധാകരന്റെ ' നമുക്കു ഗ്രാമങ്ങളിൽ ചെന്നു രാപാർക്കാം ' എന്ന നോവലിനെ ആസ്പദമാക്കിയായിരുന്നു പത്മരാജൻ നമുക്കു പാർക്കാൻ മുന്തിരിത്തോപ്പുകൾ എന്ന ചലച്ചിത്രം ഒരുക്കിയത് . സോളമനെ മോഹൻലാലും സോഫിയെ ശാരിയും മികവുറ്റതാക്കി . " പയ്യന്നൂർ കോളേജിന്റെ വരാന്തയിലൂടെ ഞാൻ ഐഷയോടൊപ്പം നടന്നു . വടക്കൻ കേരളത്തിൽ മാത്രം കണ്ടുവരുന്നൊരു പ്രത്യേകതരം പാതിരാക്കാറ്റുണ്ട് . അതവളുടെ തട്ടത്തിലും മുടിയിലുമൊക്കെ തട്ടിത്തടഞ്ഞു പോകുന്നുണ്ടായിരുന്നു . ഇരുട്ടിൽ നിന്ന് വെളിച്ചത്തിലേക്ക് ഓരോ തവണ വരുമ്പോഴും പെണ്ണിന്റെ മൊഞ്ച് കൂടിക്കൂടി വന്നു . അന്ന് , ആ വരാന്തയിൽ വച്ച് ഞാൻ മനസ്സിലുറപ്പിച്ചു . മറ്റൊരുത്തനും ഇവളെ വിട്ടുകൊടുക്കൂലാന്ന് " പ്രണയം പഴഞ്ചനായെന്ന് മലയാള സിനിമാക്കാർ കരുതിയ കാലത്തായിരുന്നു വിനോദും ആയിഷയും എത്തിയത് . പുത്തൻ ആഖ്യാനശൈലിയിൽ പ്രണയമെന്ന സുന്ദരവികാരം വിനോദിനേയും ആയിഷയേയും തോന്നിപ്പിച്ചത് യുവസംവിധായകൻ വിനീത് ശ്രീനിവാസൻ . തട്ടത്തിൻ മറയത്ത് സൂപ്പർഹിറ്റായത് നായരു ചെക്കന്റേയും ഉമ്മച്ചി പെണ്ണിന്റേയും പ്രണയം മലയാളം ഏറ്റെടുത്തതിനാലായിരുന്നു . നായരുചെക്കനായി എത്തിയ നിവിൻ പോളി ഈ ചിത്രത്തിലൂടെ ആരാധകഹൃദയങ്ങളിൽ ഇടംപിടിച്ചു . പുതുമുഖമായ ഇഷയും ആയിഷയായി ആരാകരുടെ പ്രിയം പിടിച്ചുപറ്റി . ചിത്രത്തിന്റെ സ്വാധീനമെന്നോണം തട്ടം ഒരു ട്രെൻഡുമായി . പ്രണയലേഖനങ്ങൾ ചിലരെങ്കിലും ഈ ചിത്രം കണ്ട് പൊടിതട്ടിയെടുത്തു . കാലം ഉത്തരാധുനികമായതിനാലും ചിലരുടെ പ്രണയലേഖനങ്ങളെങ്കിലും ചിതലുതിന്നുതുടങ്ങിയതിനാലും ചിത്രത്തിൽ കാൽപ്പനികത അതിരുകവിഞ്ഞെന്ന് വിമർശനമുണ്ടായെങ്കിലും ചിത്രത്തെ മൊത്തത്തിൽ അത് ബാധിച്ചില്ല . അന്നയുടെ സ്വന്തം റസൂൽ പ്രണയം ഒരിക്കലും പഴഞ്ചനാകുന്നില്ല . ഏതുകാലത്തും പ്രണയം ഒരു നൊമ്പരമാണ് . വിരഹമാകുമ്പോൾ പറയുകയും വേണ്ട . അതുകൊണ്ടാണ് ഡിജിറ്റൽ കാലത്തും അന്നയും റസൂലും മലയാളി ഉളുളുരുകി കണ്ടത് . റസൂലിന്റേയും അന്നയുടേയും പ്രണയമായിരുന്നു അന്നയും റസൂലും വെള്ളിത്തിരയിൽ പകർത്തിയത് . അന്നയെ സ്വന്തമാക്കുക എന്ന ഒറ്റ സ്വപ്നം മാത്രമായിരുന്നു റസൂലിന് . ആ സ്വപ്നം പൂവണിയുകയും ചെയ്യുന്നു . പക്ഷേ ജീവിതവഴിയിലൊരിടത്ത് റസൂലിന് അന്നയെ നഷ്ടപ്പെടുന്നു . ഒരു ചതിയിൽ പെട്ട് റസൂൽ ജയിലിലാകുകയാണ് . റസൂൽ തിരിച്ചെത്തുമ്പോൾ അന്ന മരിച്ചിരുന്നു . എങ്ങനെ മലയാളത്തിന്റെ ഉള്ളുനോവാതിരിക്കും ? റസൂൽ വെള്ളിത്തിരയിലേക്ക് എത്തിയത് ഫഹദിലൂടെയായിരുന്നു . അന്ന ആൻഡ്രിയിലൂടെയും . ഇരുവരുടേയും അഭിനയം ഏറെ പ്രശംസ പിടിച്ചുപറ്റി . സന്തോഷ് രവിയുടെ തിരക്കഥയിൽ രാജീവ് രവിയാണ് ചിത്രം സംവിധാനം ചെയ്തത് .


അഫ്ഗാനിസ്ഥാൻ സൂപ്പർ താരം മുഹമ്മദ് ഷഹ്സാദിനെ അന്താരാഷ്ട്ര ക്രിക്കറ്റിൽ നിന്നും സസ്പെന്റ് ചെയ്തു . ഉത്തേജക പരിശോധനയിൽ നിരോധിത മരുന്നുകൾ ഷഹ്സാദ് ഉപയോഗിച്ചതായി കണ്ടെത്തിയതിനെ തുടർന്നാണ് അന്താരാഷ്ട്ര ക്രിക്കറ്റ് കൌൺസിലിൻറെ തീരുമാനം . ഈ മാസം 26 മുതലാണ് ഷഹ്സാദിന് മേലുളള വിലക്ക് നിലവിൽ വരുക . താരത്തിന് പരാതിയുണ്ടെങ്കിൽ ഏപ്രിൽ 26ന് മുമ്പ് അപ്പീൽ നൽകാം . മൂന്ന് മാസം മുമ്പാണ് വിലക്കിന് കാരണമായ ഉത്തേജക പരിശോധനയ്ക്ക് ഷെഹ്സാദ് വിധേയനായത് . ദുബൈയില ഐസിസി അക്കാഡമിയിൽ വെച്ചായിരുന്നു ഈ പരിശോധന . ഇതിൻറെ ഫലങ്ങൾ സാൾട്ട് ലാക്ക് സിറ്റിയിലുളള വാഡയുടെ അംഗീകരമുളള ലാബോട്ടറിയിൽ വിശകലനം ചെയ്തു . ഈ വിശകലനത്തിലാണ് വാഡ നിരോധിച്ച മരുന്നുകളുടെ അംശം ഷഹ്സാദിന്റെ ശരീരത്തിലുളളതായി കണ്ടെത്തിയത് . മാംസപേശികൾ ദൃഢമാക്കുന്ന ഉത്തേജക മരുന്നിന്റെ അംശമാണ് ഷഹ്സാദിന്റെ ശരീരത്തിൽ നിന്നും കണ്ടെത്തിയത് . ഷഹ്സാദിനെ സസ്പെന്റ് ചെയ്യാനുളള ഐസിസിയുടെ പുതിയ തീരുമാനം അഫ്ഗാനിസ്ഥാൻ ക്രിക്കറ്റിന് വൻ തിരിച്ചടിയാണ് നൽകുക . കഴിഞ്ഞ കുറച്ച് വർഷമായി അഫ്ഗാന്റെ ക്രിക്കറ്റ് മുഖമായിരുന്നു ഷഹ്സാദ് . അന്താരാഷ്ട്ര ക്രിക്കറ്റിൽ അഫ്ഗാനായി ഏറ്റവും അധികം റൺസ് സ്കോർ ചെയ്തിട്ടുളള താരവും ഷഹ്സാദാണ് . ട്വൻറി20 റൺവേട്ടയിൽ കോഹ്ലിയെ വരെ പിന്നിലാക്കിയായിരുന്നു ഷഹ്സാദിൻറെ മുന്നേറ്റം . അതിനിടയിലാണ് ഉത്തേജക വിവാദം . ലോകക്രിക്കറ്റിലെ തന്നെ എണ്ണം പറഞ്ഞ വെടിക്കെട്ട് ബാറ്റ്സ്മാനായാണ് ഷഹ്സാദിനെ ക്രിക്കറ്റ് ലോകം വിലയിരുത്തിയിരുന്നത് . അഫ്ഗാനായി 58 വീതം ഏകദിനവും ടി20യും കളിച്ചിട്ടുളള ഷഹ്സാദ് ഏകദിനത്തിൽ 33.94 ശരാശരിയിൽ 1901 റൺസും ടി20യിൽ 32.34 ശരാശരിയിൽ 1779 റൺസും നേടിയിട്ടുണ്ട് . ഏകദിനത്തിൽ നാലും ടി20യിൽ ഒരു സെഞ്ച്വറിയും താരം സ്വന്തമാക്കിയിട്ടുണ്ട് .


എസ് . ബി . ടി ഉൾപ്പെടെ സ്റ്റേറ്റ് ബാങ്ക് ഓഫ് ഇന്ത്യയിൽ ലയിച്ച അസോസിയേറ്റ് ബാങ്കുകളുടെ ചെക്ക് ബുക്കുകൾ തുടർന്നും ഉപയോഗിക്കാം . സെപ്തംബർ 30ന് ശേഷം ഈ ചെക്ക്ബുക്കുകൾ ഉപയോഗിക്കാൻ കഴിയില്ലെന്നായിരുന്നു ബാങ്ക് നേരത്തെ അറിയിച്ചിരുന്നത് . എന്നാൽ ഇത് റിസർവ് ബാങ്ക് നിർദ്ദേശത്തെ തുടർന്ന് ഇത് പിൻവലിക്കുകയായിരുന്നു . പുതിയ നിർദ്ദേശം അനുസരിച്ച് ഡിസംബർ 31 വരെ പഴയ ചെക്കുകൾ സ്വീകരിക്കും . നേരത്തെ പണമിടപാടുകൾക്ക് പകരമായി പഴയ ചെക്കുകൾ കൈപ്പറ്റിയവർക്ക് അത് ഈ വർഷം അവസാനം വരെ മാറ്റിയെടുക്കാൻ കഴിയും . പഴയ ചെക്ക് ബുക്കുകൾ ഉപയോഗിച്ചിരുന്ന ഭുരിപക്ഷം പേർക്കും ഇതിനോടകം തന്നെ എസ് . ബി . ഐയുടെ പുതിയ ചെക്ക്ബുക്കുകൾ നൽകിയിട്ടുണ്ട് . ഇത് ലഭിക്കാത്തവർക്ക് വിവിധ മാർഗ്ഗങ്ങളിലൂടെ അപേക്ഷ നൽകാം . അക്കൌണ്ടുള്ള ബാങ്ക് ശാഖയിൽ നേരിട്ട് അപേക്ഷ നൽകുന്നതിന് പുറമെ എ . ടി . എമ്മുകൾ വഴിയും ഇന്റർനെറ്റ് ബാങ്കിങ് വഴിയുമൊക്കെ ചെക്ക്ബുക്കിന് അപേക്ഷ നൽകാനാവും . ടി നൽകിയ എ . ടി . എം കാർഡ് തുടർന്നും തടസമില്ലാതെ ഉപയോഗിക്കുകയും ചെയ്യാം .


കഴിഞ്ഞ ദിവസം അഫ്ഗാനിൽ അമേരിക്ക പ്രയോഗിച്ച ബോംബിനെക്കുറിച്ചാണ് ഇപ്പോൾ ചർച്ചകളേറെയും . ബോംബുകളുടെ മാതാവ് എന്നറിയപ്പെടുന്ന ജിബിയു - 43 ആണ് അമേരിക്ക ഐഎസ് മേഖലയിൽ വർഷിച്ചത് . ആക്രമണത്തിൽ 36 പേർ കൊല്ലപ്പെടുകയും ചെയ്തിരുന്നു . ഏകദേശം 21000 പൌണ്ട് ഭാരമുള്ള ജിബിയു - 43 ആണ് ലോകത്തെ ഏറ്റവും വിനാശകരമായ ആണവേതര ബോംബ് എന്നാണ് മാധ്യമങ്ങൾ റിപ്പോർട്ട് ചെയ്തിരുന്നത് . എന്നാൽ അതിനേക്കാൾ പ്രഹരശേഷിയുള്ള ബോംബ് റഷ്യയുടെ കൈവശമുണ്ട് . ' ബോംബുകളുടെ പിതാവ് ' - ഫാദർ ഓഫ് ഓൾ ബോംബ് എന്നറിയപ്പെടുന്ന റഷ്യയുടെ കൈവശമുള്ള ബോംബിന് അമേരിക്കയുടെ കൈവശമുള്ള ജിബിയു - 43നേക്കാൾ നാലിരട്ടി വലുപ്പവും പ്രഹരശേഷി കൂടുതലുമുണ്ട് . എന്നാൽ ഇത് ജിബിയു - 43 പോലെ തീർത്തും പരമ്പരാഗതമായ ബോംബ് അല്ല . അതേസമയം ആണവ ബോംബുമല്ല . തെർമോബാറിക് വിഭാഗത്തിൽപ്പെട്ട ഈ ബോംബ് റേഡിയോ ആക്ടീവ് അല്ലെങ്കിലും ചെറിയതരത്തിൽ ന്യൂക്ലിയർ ബോംബിന്റെ തരത്തിലാണ് പ്രഹരിക്കുന്നത് . 2007ൽ റഷ്യ വികസിപ്പിച്ചെടുത്ത ബോംബുകളുടെ പിതാവ് - ലക്ഷ്യത്തിലേക്കുള്ള സഞ്ചാരത്തിനിടയിൽ ജ്വലിക്കുകയും , ലക്ഷ്യം സ്ഥാനം ബാഷ്പീകരിക്കുകയും ചെയ്യും . ഇരു ബോംബുകളും തമ്മിലുള്ള വ്യത്യാസങ്ങൾ എന്തൊക്കെയാണെന്ന് നോക്കാം . . . പിണ്ഡം ബോംബുകളുടെ മാതാവ് - 8.2 ടൺ , ബോംബുകളുടെ പിതാവ് - 7.1 ടൺ ടിഎൻടി ബോംബുകളുടെ മാതാവ് - 11 ടൺ , ബോംബുകളുടെ പിതാവ് - 44 ടൺ പ്രഹര പരിധി ബോംബുകളുടെ മാതാവ് - 150 മീറ്റർ , ബോംബുകളുടെ പിതാവ് - 300 മീറ്റർ


മ നു ഷ്യപ രി ണാ മ ത്തി ൻറെ ര ഹ സ്യ ങ്ങൾ വെളിപ്പെടുത്താൻ ഉതകുന്ന നിർണ്ണായക തെളിവ് കിട്ടിയെന്ന് സൂചന . ഒരു കുഞ്ഞൻ തലയോട്ടിയാണ് സംഭവം . ക ഴി ഞ്ഞ ദി വ സം കെ നി യ ൻ വ ന ത്തി ൽ നി ന്നു ക ണ്ടെ ടു ത്ത ആ ൾ ക്കു ര ങ്ങി ൻ കു ട്ടി യു ടെ ഫോ സി ലാ ണു പ രി ണാ മര ഹ സ്യം തേ ടു ന്ന ശാ സ്ത്ര ജ്ഞ ർ ക്കു പ്ര തീ ക്ഷ യു ണ ർ ത്തു ന്ന ത് .  ഫോ സി ലി ന് 130 ല ക്ഷം വ ർ ഷം പ ഴ ക്ക മു ണ്ടെ ന്നാ ണു ക രു തു ന്ന ത് . ന്യൂയോ ർ ക്കി ലെ സ്റ്റോ ണി ബ്രൂ ക് സ ർ വ ക ലാ ശാ ല യു ടെ യും ക ലി ഫോ ർ ണി യ യി ലെ ഡി അ ൻ സാ കോ ള ജി ൻറെ യും സം യു ക്താ ഭി മു ഖ്യ ത്തി ൽ ന ട ത്തി യ ഖ ന ന ത്തി ലാ ണു ഫോ സി ൽ ക ണ്ടെ ത്തി യ ത് . ഏ ഷ്യ യി ൽ കാ ണ പ്പെ ട്ടി രു ന്ന ഗി ബ ൺ എ ന്ന കു ര ങ്ങു വ ർ ഗ ത്തി ൻറേ താ ണ് ഫോ സി ൽ എ ന്നു ക രു തു ന്നു . എ ന്നാ ൽ , ഫോ സി ലി ൻറെ ചി ല ശാ രീ രി ക സ വി ശേ ഷ ക ൾ ഗി ബ ണി ൻറേ താ യി ചേ രു ന്നി ല്ലെ ന്ന വാ ദ വും ഉ യ ർ ന്നി ട്ടു ണ്ട് . ആ ൾ ക്കു ര ങ്ങി ൽ നി ന്നു മ നു ഷ്യ നി ലേ ക്കു ള്ള പ രി ണാ മ ശൃം ഖ ല യു ടെ അ റ്റു പോ യ ക ണ്ണി കൂ ട്ടി യോ ജി പ്പി ക്കാ ൻ പു തി യ ഫോ സി ൽ ഏ റെ സ ഹാ യ ക മാ കു മെ ന്നാ ണു ശാ സ് ത്ര ലോ ക ത്തി ൻറെ പ്ര തീ ക്ഷ .


179 രൂപയ്ക്ക് അൺലിമിറ്റഡ് ഡാറ്റയുമായി വോഡഫോൺ . അൺലിമിറ്റഡ് ഡാറ്റാ ഓഫറിനൊപ്പം അൺലിമിറ്റഡ് കോളുകളും സൌജന്യ ദേശീയ റോമിങും വോഡഫോൺ നൽകുന്നുണ്ട് . 28 ദിവസത്തെ വാലിഡിറ്റിയാണ് ഈ ഓഫറിനുള്ളത് . ഈ ഓഫർ ബീഹാറിലേയും ജാർഖണ്ഡിലെയും പ്രീപെയ്ഡ് ഉപയോക്താക്കൾക്കാണ് ലഭിക്കുക . അൺലിമിറ്റഡ് ഡാറ്റ ഉണ്ടെങ്കിലും 2ജി വേഗതയുള്ള ഡാറ്റയാണ് ഈ സംസ്ഥാനങ്ങളിൽ ലഭിക്കുക . എന്നാൽ , അസമിലും മറ്റ് വടക്കുകിഴക്കൻ സംസ്ഥാനങ്ങൾക്കുമായി 179 രൂപയുടെ തന്നെ മറ്റൊരു പ്ലാനും വോഡഫോൺ അവതരിപ്പിച്ചിട്ടുണ്ട് . അസമിലും വടക്കുകിഴക്കൻ സംസ്ഥാനങ്ങളിലുമായി വോഡഫോൺ ഒരു ജിബി ഡാറ്റ , അൺലിമിറ്റഡ് കോളുകൾ , അൺലിമിറ്റഡ് ഇൻകമിങ് ഔട്ട് ഗോയിങ് റോമിങ് കോളുകൾ 25 പൈസ നിരക്കിൽ എസ്എംഎസ് എന്നിവയാണ് നൽകുന്നത് . വിപണിയിൽ റിലയൻസ് ജിയോയെ നേരിടാൻ മറികടക്കാൻ നിരവധി ഡാറ്റാ ഓഫറുകളാണ് വോഡഫോൺ അടുത്തിടെ പുറത്തിറക്കിയിട്ടുള്ളത് . ചൊവ്വാഴ്ചയാണ് 349 രൂപയുടെ ഡാറ്റാ പ്ലാൻ പ്രതിദിനം രണ്ട് ജിബി ഡാറ്റയായി വോഡഫോൺ ഉയർത്തിയത് .


വിൻഡീസിനെതിരായ ആദ്യ ടെസ്റ്റിൽ ഓപ്പണർ കീറൻ പവലിനെ പുറത്താക്കി ബംഗ്ലാദേശ് ഓൾറൌണ്ടർ ഷാക്കിബ് അൽ ഹസന് അപൂർവ്വ നേട്ടം . പവലിനെ പുറത്താക്കിയതോടെ ടെസ്റ്റിൽ വേഗത്തിൽ 200 വിക്കറ്റും 3000 റൺസും നേടുന്ന താരമായി ഷാക്കിബ് . ചിറ്റഗോംഗ് ടെസ്റ്റിൻറെ മൂന്നാം ദിനമായിരുന്നു ഷാക്കിബിൻറെ ചരിത്ര നേട്ടം . രണ്ടാം ഇന്നിംഗ്സിൽ പവലിനെ ഗോൾഡൺ ഡക്കാക്കിയാണ് ഷാക്കിബ് നേട്ടം ആഘോഷിച്ചത് . ഇംഗ്ലണ്ടിൻറെ ഇതിഹാസ ഓൾറൌണ്ടർ ഇയാൻ ബോത്തമിൻറെ റെക്കോർഡാണ് ഷാക്കിബ് മറികടന്നത് . ബോത്തം 55 ടെസ്റ്റുകളിൽ ഈ നേട്ടത്തിലെത്തിയപ്പോൾ മുപ്പത്തിയൊന്നുകാരനായ ഷാക്കിബിന് ഒരു മത്സരം കുറവേ ( 54 ) വേണ്ടിവന്നുള്ളൂ . ന്യൂസീലൻഡിൻറെ ക്രിസ് കെയ്ൻസ് ( 58 ) , ഇംഗ്ലണ്ടിൻറെ ആൻഡ്രൂ ഫ്ലിൻറോഫ് ( 69 ) എന്നിവരാണ് മൂന്നും നാലും സ്ഥാനങ്ങളിൽ . അഞ്ചാമതുള്ള ഇന്ത്യൻ ഇതിഹാസം കപിൽ ദേവ് 73 മത്സരങ്ങളിൽ നിന്നാണ് 200 വിക്കറ്റും 3000 റൺസും തികച്ചത് . മത്സരത്തിൽ ബംഗ്ലാദേശ് 64 റൺസിൻറെ ജയം സ്വന്തമാക്കിയിരുന്നു . രണ്ടാം ഇന്നിംഗ്സിൽ 204 റൺസ് വിജയലക്ഷ്യം പിന്തുടർന്ന വീൻഡീസ് 139 റൺസിന് പുറത്തായി . ഷാക്കിബ് 30 റൺസിന് രണ്ട് വിക്കറ്റ് വീഴ്ത്തിയപ്പോൾ തൈജുൽ 33 റൺസ് മാത്രം വഴങ്ങി ആറ് പേരെ പുറത്താക്കി . സ്കോർ ബംഗ്ലാദേശ് - 324,125 . . . വിൻഡീസ് - 246,139 .


അക്ഷയ് കുമാർ നായകനായ ഗോൾഡ് തീയേറ്ററിൽ മികച്ച പ്രതികരണത്തോടെ പ്രദർശനം തുടരുകയാണ് . ടെലിവിഷൻ സീരിയലുകളിലൂടെ ശ്രദ്ധേയയായ മൌനി റോയ് ആയിരുന്നു ചിത്രത്തിൽ അക്ഷയ് കുമാറിന്റെ ഭാര്യ കഥാപാത്രത്തെ അവതരിപ്പിച്ചത് . ചെറിയ വേഷമായിരുന്നു മൌനിക്ക് ഉണ്ടായിരുന്നത് . എന്തുകൊണ്ടാണ് കഥാപാത്രത്തിന് പ്രധാന്യം കുറഞ്ഞുപോയതെന്ന് ചോദിച്ചപ്പോൾ മൌനിയുടെ മറുപടി ഇങ്ങനെയായിരുന്നു - ജനങ്ങൾക്ക് എന്നെ ഇഷ്ടപ്പെട്ടതു കൊണ്ടാണ് അങ്ങനെ ചോദിക്കുന്നത് . എന്നെ ജനങ്ങൾക്ക് ഇഷ്ടപ്പെട്ടെന്നാണ് എനിക്ക് തോന്നുന്നത് . അതുകൊണ്ടാണ് എന്റെ വേഷം ചെറുതായിപ്പോയെന്ന് തോന്നുന്നത് . അത് ഒരു പ്രശംസയാണ് . എന്റെ വേഷം ഇഷ്ടപ്പെടാതിരിക്കുകയോ ആൾക്കാർ എന്നെ ശ്രദ്ധിക്കാതിരിക്കുകയോ ചെയ്തിരുന്നെങ്കിൽ ആൾക്കാർ അങ്ങനെ ചോദിക്കില്ലായിരുന്നു . നിങ്ങൾക്ക് എന്തെങ്കിലും ഇഷ്ടമായെങ്കിൽ അത് കൂടുതൽ വേണമെന്ന് തോന്നും - മൌനി പറയുന്നു . അക്ഷയ് സാർ നല്ല മനുഷ്യനാണ് . അദ്ദേഹത്തിന്റെ കൂടെ ജോലി ചെയ്തപ്പോൾ ഒരുപാട് പഠിക്കാൻ പറ്റി . കഠിനാദ്ധ്വാനം ചെയ്യുക , ആത്മാർഥതയോടെ ജോലി ചെയ്യുക എന്നതാണ് അദ്ദേഹത്തിന്റെ രീതി - മൌനി പറയുന്നു . ഇന്ത്യൻ ഹോക്കിയുടെ സുവർണ ചരിത്രമാണ് സിനിമയുടെ പ്രമേയം . ഹോക്കി പരിശീലകൻ തപൻ ദാസ് ഇന്ത്യയെ സ്വർണമെഡൽ ജേതാക്കളാക്കാൻ നടത്തുന്ന ശ്രമങ്ങളാണ് സിനിമയിൽ പറയുന്നത് . 1948ൽ നടന്ന ഒളിപിംക്സിൽ ഇന്ത്യ സ്വർണം നേടിയതിന്റെ പശ്ചാത്തലത്തിൽ സിനിമ ഒരുക്കിയപ്പോൾ തപൻദാസ് ആയിട്ടാണ് അക്ഷയ് കുമാർ അഭിനയിക്കുന്നത് . കുനാൽ കപൂർ , അമിത് സാധ് , വിനീത് കുമാർ സിംഗ് എന്നിവരാണ് മറ്റ് കഥാപാത്രങ്ങളെ അവതരിപ്പിക്കുന്നത് . റിമ കാഗ്ടി ആണ് ചിത്രം സംവിധാനം ചെയ്തിരിക്കുന്നത് .


ഭവന വായ്പകൾക്ക് പലിശ കുറച്ചതിന് പിന്നാലെ വമ്പൻ ഓഫറുകളുമായി ബാങ്കുകൾ ഉപഭോക്താക്കളെ ആകർഷിക്കുന്നു . പലിശയിളവിന് പുറമേ ഇ . എം . ഐക്ക് ക്യാഷ് ബാക്ക് ഓഫറും നൽകുന്നുണ്ട് . പ്രമുഖ സ്വകാര്യ ബാങ്കുകളായ ഐ . സി . ഐ . സി . ഐ , ആക്സിസ് ബാങ്കുകളാണ് ക്യാഷ് ബാക്ക് വാഗ്ദാനം ചെയ്യുന്നത് . 15 വർഷം മുതൽ 30 വർഷം വരെ കാലാവധിയുള്ള ഭവന വായ്പകൾക്ക് ഒരു ശതമാനം ക്യാഷ് ബാക്ക് ഓഫറാണ് ഐ . സി . ഐ . സി . ഐ ബാങ്ക് വാഗ്ദാനം ചെയ്യുന്നത് . ഇ . എം . ഐ അടയ്ക്കുന്നതിന്റ ഒരു ശതമാനം തുക തിരികെ കിട്ടും . ഇത് ഉപയോഗിച്ച് ഭവന വായ്പ തിരിച്ചടയ്ക്കുകയോ അല്ലെങ്കിൽ ബാങ്ക് അക്കൌണ്ടിലേക്ക് പണം മാറ്റുകയോ ചെയ്യാം . ലോണെടുത്ത് കഴിഞ്ഞ് ആദ്യത്തെ ഇ . എം . ഐ മുതൽ ക്യാഷ് ബാക്ക് ലഭിക്കും . എന്നാൽ 36 മാസം പൂർത്തിയാക്കുമ്പോഴേ ആദ്യം ഈ പണം ലഭിക്കുകയുള്ളൂ . പിന്നീട് എല്ലാ 12 മാസം കൂടുമ്പോഴും ക്യാഷ് ബാക്ക് ലഭിക്കും . പ്രവാസികൾക്കും ഈ ഓഫറോട് കൂടിയ ലോൺ ലഭിക്കും . മറ്റ് ബാങ്കുകളിലുള്ള ലോൺ ഐസിഐസിഐയിലേക്ക് മാറ്റുകയും ചെയ്യാം . 30 വർഷത്തെ കാലാവധിയിൽ എടുത്തിരിക്കുന്ന ലോണിന് ഇത്തരത്തിൽ തിരിച്ച് കിട്ടുന്ന പണം , ലോൺ തിരിച്ചടവിന് തന്നെ ഉപയോഗിച്ചാൽ മുതലിന്റെ 10 ശതമാനത്തോളം വരുമെന്നാണ് ബാങ്ക് എക്സിക്യൂട്ടീന് ഡയറക്ടർ അനൂപ് ബഗ്ജി പറഞ്ഞത് . സമാനമായ ഓഫറാണ് ആക്സിസ് ബാങ്കും അവതരിപ്പിച്ചിരിക്കുന്നത് . 20 വർഷം കാവാവധിയുള്ള ഭവന വായ്പകളുടെ നാല് മാസതവണകൾ ഒഴിവാക്കി നൽകുമെന്നാണ് ആക്സിസ് ബാങ്കിന്റെ വാഗ്ദാനം . 4 , 8 , 12 , 20 വർഷങ്ങളുടെ അവസാന മാസത്തിലെ ഇ . ഇം . ഐ ആയിരിക്കും ഒഴിവാക്കുക . 30 ലക്ഷം രൂപയിൽ താഴെയുള്ള വായ്പകൾക്ക് ഇത് ലഭ്യമാവും .


ഇന്ത്യൻ സൂപ്പർ ലീഗിൽ നോർത്ത് ഈസ്റ്റ് യുനൈറ്റഡിന് തകർപ്പൻ ജയം . ആദ്യ പകുതിയിൽ തന്നെ ഗോൾമഴ കണ്ട് മത്സരത്തിൽ മൂന്നിനെതിരേ നാല്് ഗോളുകൾക്കായിരുന്നു നോർത്ത് ഈസ്റ്റിന്റെ വിജയം . ആദ്യ പകുതിയിൽ തന്നെ ഇരുവരും മൂന്ന് ഗോളുകൾ വീതം നേടിയിരുന്നു . രണ്ട് ഗോളിന് പിറകിൽ നിന്ന ശേഷമാണ് നോർത്ത് ഈസ്റ്റ് തിരിച്ചടിച്ചത് . നോർത്ത് ഈസ്റ്റിന് വേണ്ടി ബാർത്തൊളോമ്യൂ ഒഗ്ബഷെ ഹാട്രിക് നേടി . ഐഎസ്എൽ പുതിയ സീസണിൽ ആദ്യ ഹാട്രിക്കായിരുന്നിത് . റൌളിൻ ബോർജസിന്റെ വകയായിരുന്നു ഒരു ഗോൾ . ആതിഥേയർക്ക് വേണ്ട് തോയ് സിങ് രണ്ട് ഗോൾ നേടി . ഒന്ന് റൌളിന്റെ സെൽഫ് ഗോളായിരുന്നു . ആദ്യ 15 മിനിറ്റിൽ തന്നെ നോർത്ത് ഈസ്റ്റ് രണ്ട് ഗോളിന് പിന്നിൽ പോയി . സന്ദർശകർ ഗോൾ വാങ്ങിക്കൂട്ടുമെന്ന് തന്നെ കരുതി . ബോർജസിന്റെ സെൽഫ് ഗോളും തോയ് സിങ്ങിന്റെ ആദ്യ ഗോളുമാണ് ടീമിനെ പിന്നിലേക്ക് നയിച്ചത് . എന്നാൽ നോർത്ത് ഈസ്റ്റ് തിരിച്ചടിക്കുന്നതാണ് കണ്ടത് . ഓഗ്ബഷെ 29ആം മിനുട്ടിൽ ഒരു ഗോൾ മടക്കി . ഇതിനിടെ തോയ് സിംഗ് വീണ്ടും ചെന്നൈയിനായി വല കുലുക്കി . സ്കോർ 3 - 1 . എന്നാൽ നാല് മിനിറ്റുകൾക്കിടെ രണ്ട് ഗോൾ തിരിച്ചടിച്ച് നോർത്ത് ഈസ്റ്റ് ഒപ്പമെത്തി . 37 , 39 മിനിറ്റുകളിലായിരുന്നു ഒഗബഷെയുടെ ഗോൾ . ഐ എസ് എൽ ചരിത്രത്തിലെ വേഗതയേറിയ രണ്ടാമത്തെ ഹാട്രിക്കും . രണ്ടാം പകുതിയിൽ ഇരുവരും ഗോൾ വീഴാതെ നോക്കി . എന്നാൽ തന്റെ പിഴവിൽ വീണ സെൽഫ് ഗോളിന് ബോർജസ് പ്രായശ്ചിത്തം ചെയ്തു . രണ്ടാം പകുതി ആരംഭിച്ച ഉടനെ 54ാം മിനിറ്റിലായിരുന്നു ബോർജസിന്റെ ഗോൾ . ഇതോടെ നോർത്ത് ഈസ്റ്റ് മൂന്ന് മത്സരങ്ങളിൽ ഏഴ് പോയിന്റുമായി ഒന്നാമതെത്തി . മൂന്നിലും തോറ്റ ചെന്നൈ അവസാന സ്ഥാനത്താണ് .


മൊബൈൽ സേവനദാതാക്കളെപ്പോലെ തന്നെ ജിയോയുടെ കടന്ന് വരവ് കേബിൾ , ഡിടിഎച്ച് ഓപ്പറേറ്റർമാരെ ബാധിച്ചേക്കും . ജിയോയുടെ കടന്നുവരവോടെ കേബിൾ വഴിയും ഡി . ടി . എച്ച് വഴിയുമൊക്കെ നമ്മുടെ സ്വീകരണമുറിയിലെത്തിയിരുന്ന ചാനലുകൾ വൈഫൈ വഴി നേരിട്ട് നമ്മുടെ ടിവിയിലെത്തും . അതിവേഗ ഇൻറർനെറ്റിന് ഒപ്പം സ്മാർട്ട് ടിവികൾ കൂടി ചേരുന്നതോടെ മറ്റ് പ്ലാറ്റ്ഫോമുകളെ ആശ്രയിക്കാതെ ചാനലുകൾ കാണാൻ സാധിക്കും . ജിയോ ടിവികളിലേക്കു കൂടി കടന്നുവരുന്നതോടെ ഈ രംഗത്ത് പ്രവർത്തിക്കുന്ന മറ്റ് കമ്പനികളെ കാത്തിരിക്കുന്നത് വൻ സാമ്പത്തിക നഷ്ടമാണ് . ഇത്തരം കമ്പനികൾക്ക് ഏകദേശം 10,000 കോടി രൂപയുടെ നഷ്ടം ഉണ്ടാകുമെന്നാണ് കണക്കുകൾ പറയുന്നത് . കേരളത്തിലെ പ്രധാന പ്രാദേശിക കേബിൾ ഓപ്പറേറ്റർമാരെയാണ് ഇത് പ്രധാനമായും ബാധിക്കുന്നത് . മൂന്നാം കക്ഷിയുടെ സഹായമില്ലാതെ നേരിട്ട് ഉപഭോക്താക്കളിലേക്ക് എത്തുന്നു എന്നതാണ് ഇതിൻറെ ഗുണം . കാരിയേജ് ചാർജുകൾ ഒന്നും നൽകാതെ തീർത്തും ലാഭകരമായി മികച്ച ഗുണമേന്മയോടെ ചാനലുകൾ ഉപഭോക്താക്കളിൽ എത്തുമ്പോൾ അവർ ജിയോയുടെ കൂടെ നിൽക്കുമെന്നുള്ള കാര്യം തീർച്ചയാണ് . ഒരു സെറ്റ് ടോപ് ബോക്സിൽ ഇപ്പോൾ ലഭിക്കുന്നത് 200 മുതൽ 300 ചാനലുകൾ ആണ് . എന്നാൽ ജിയോ പ്രവർത്തനക്ഷമമാകുന്നതോടെ 1600 ചാനലുകൾ വരെ ഉപഭോക്താവിന് ലഭിക്കുന്നു . സിനിമകളുടെ ഓൺലൈൻ റിലീസും ജിയോ നെറ്റ് ഏറ്റെടുത്തേക്കാം .


ഇന്ത്യൻ ക്യാപ്റ്റൻ ധോണി കാണിച്ച കരുണയുടെ കഥ പറയുകയാണ് പാകിസ്ഥാനിലെ പ്രശസ്ത മോഡലായ മന്ദിര മൊഹമ്മദ് . ഒരു ചെറിയ സംഭവം ഉദാഹരിച്ചാണ് ഇന്ന് പാകിസ്ഥാനിലെ തന്നെ ഏറ്റവും തിരക്കുള്ള നടി ധോണിയെന്ന ഡൌൺ ടു എർത്തായ ക്രിക്കറ്ററെക്കുറിച്ച് പറയുന്നത് . തൻറെ ഇതുവരെയുള്ള ക്രിക്കറ്റ് കരിയറിൽ രണ്ട് പ്രാവശ്യം മാത്രമേ ധോണി പാകിസ്ഥാനിൽ കളിച്ചിട്ടുള്ളൂ . അതിൽ ആദ്യത്തേത് 2006 ടെസ്റ്റ് , ഏകദിന പരമ്പരയ്ക്കാണ് . പിന്നീട് 2008ലെ ഏഷ്യാകപ്പിനും . ഏഷ്യാകപ്പിൽ എത്തുമ്പോഴേക്കും ഇന്ത്യൻ ടീമിൻറെ നായകനായിരുന്നു ധോണി . മന്ദിര സ്വന്തം അനുഭവം വിവരിക്കുന്നത് ഇങ്ങനെ , ആ സമയത്ത് താൻ മോഡൽ അല്ല . പാകിസ്ഥാൻ താരങ്ങളുടെ ആരാധനമൂലം അവരോട് ഒന്നിച്ച് ചിത്രങ്ങൾ എടുക്കാനും ഓട്ടോഗ്രാഫിനും വേണ്ടി ടീമുകളുടെ ഡിന്നർ സ്ഥലത്ത് എത്തിയതായിരുന്നു താൻ . എന്നാൽ ആരും തനിക്ക് ഓട്ടോഗ്രാഫ് തന്നില്ല . എന്നാൽ എന്തോ നഷ്ടപ്പെട്ട പോലെ നിന്ന എന്നെ ധോണി അടുത്ത് വിളിച്ച് ഓട്ടോഗ്രാഫ് തന്നു . ഒപ്പം ഫോട്ടയും എടുത്തു . കുറച്ച് നേരം സംസാരിച്ചാണ് അദ്ദേഹം പിരിഞ്ഞത് . ഒരു പാകിസ്ഥാൻ പത്രത്തിൽ പ്രസിദ്ധീകരിച്ച അനുഭവം ഇപ്പോൾ അവിടുത്തെ സോഷ്യൽ മീഡിയയിൽ വൈറലാണ് . സംഭവത്തോടെ മന്ദിര ക്യാപ്റ്റൻ കൂളിന് മുന്നിൽ ക്ലീൻ ബൌൾഡായി എന്നാണ് പാക് സോഷ്യൽ മീഡിയകളിലെ കമൻറ് .


പണമിടപാടിന് സൌകര്യമൊരുക്കി വാട്ട്സ്ആപ്പ് . ബാങ്കുകളുടെ പങ്കാളിത്തത്തോടെ വാട്ട്സ്ആപ്പ് വഴി പണമിടപാടുകൾ നടത്തുന്നതിനുള്ള അനുമതി നാഷണൽ പേയ്മെൻറ് കോർപറേഷൻ ഓഫ് ഇന്ത്യയിൽ നിന്നും വാട്ട്സ്ആപ്പിന് ലഭിച്ചു . അധികകാലം വൈകാതെ പണമിടപാടുകൾ വാട്സാപ്പിലൂടെ നടത്താനാവും . പണം ലഭിക്കേണ്ട ആളുടെ വിവരങ്ങൾ ഒന്നും നൽകാതെ ഒരു അക്കൌണ്ടിൽ നിന്നും മറ്റൊരു അക്കൌണ്ടിലേയ്ക്ക് പണമിടപാടുകൾ സാധ്യമാക്കുന്ന യൂണിഫൈഡ് പേയ്മെൻറ് ഇൻറർഫേസ് ( UPI ) വഴിയാണ് വാട്സാപ്പിൽ പണമിടപാടുകൾ നടത്തുക . നേരത്തെ ഇന്ത്യൻ സന്ദർശനത്തിൽ വാട്ട്സ്ആപ്പ് സിഇഒ വാട്ട്സ്ആപ്പ് പണമിടപാട് സംവിധാനം തുടങ്ങുമെന്ന് അറിയിച്ചിരുന്നു . അപെക്സ് പേയ്മെന്റ് ഇൻസ്റ്റിറ്റ്യൂഷനിൽ നിന്നും വാട്സാപ്പിനു ഇക്കാര്യത്തിൽ സമ്മതം ലഭിച്ചതായി നാഷണൽ പേയ്മെന്റ് കോർപറേഷൻ ഓഫ് ഇന്ത്യ എംഡിയും സിഇഓ യുമായ ഏപി ഹോത്ത സ്ഥിതീകരിച്ചു . ഫേസ്ബുക്ക് ഉടമസ്ഥതയിലുള്ള കമ്പനി ഇപ്പോൾ ബാങ്കുകളുമായി ചർച്ച തുടങ്ങിക്കഴിഞ്ഞെന്നാണ് ലഭിക്കുന്ന വിവരം . ഇങ്ങനെ മൾട്ടി ബാങ്ക് പാർട്ണർഷിപ്പ് ലഭിക്കുന്നതോടെ ആപ്പിലൂടെ പണമിടപാടുകൾ നടത്തുകയെന്ന വാട്സാപ്പിൻറെ മോഹം പൂവണിയും . ആക്സിസ് , ഐസിഐസിഐ , നാഷണൽ ബാങ്ക് മുതലായ ബാങ്കുകളോട് ഇപ്പോൾത്തന്നെ സംസാരിച്ചു കഴിഞ്ഞു . മൾട്ടിബാങ്ക് പാർട്ണർഷിപ്പിനായി ഇന്ത്യയിൽ അനുവാദം ലഭിക്കുന്ന ആദ്യത്തെ മൊബൈൽ ആപ്പ് ആണ് വാട്സാപ്പ് . ഒരുപാടു ആളുകൾ ഇത് ഉപയോഗിക്കുന്നുണ്ട് എന്നതിനാൽ വ്യത്യസ്ത ബാങ്കുകളുമായി പങ്കാളിത്തം ഉണ്ടാവുന്നത് എന്തുകൊണ്ടും നല്ലതായിരിക്കും .


കോൺഗ്രസ് , സമാജ്വാദി പാർട്ടി , ബി . എസ് . പി , ആർ . ഡി , ജെ . ഡി . യു , തൃണമൂൽ കോൺഗ്രസ് , ആർ . ഡി , ജെ . എം . എം എന്നീ പാർട്ടികളിലെ നേതാക്കളാണ് ഫെബ്രുവരി ഒന്നിന് നടത്താൻ നിശ്ചയിച്ചിരിക്കുന്ന കേന്ദ്ര ബജറ്റ് മാറ്റണം എന്നാവശ്യപ്പെട്ട് കേന്ദ്ര തെരഞ്ഞെടുപ്പ് കമ്മീഷനെ കണ്ടത് . ബജറ്റ് പ്രഖ്യാപനത്തിലൂടെ തെരഞ്ഞെടുപ്പ് നേട്ടം കൊയ്യാനാണ് സർക്കാറിന്റെ ശ്രമമെന്നും പരിഭാഷ - ഭരണഘടനയ്ക്കും തെരഞ്ഞെടുപ്പിനും ജനാധിപത്യത്തിനും എതിരാണെന്നും പ്രതിപക്ഷ സംഘടനകൾ ആരോപിച്ചു . ഫെബ്രുവരി ഒന്നിന് പ്രഖ്യാപിക്കുന്ന ബജറ്റിൽ ആദായ നികുതി നിരക്കിൽ മാറ്റം വരുമെന്നും കടാശ്വാസ പദ്ധതിക്ക് നിർദ്ദേശമുണ്ടാകുമെന്നും അഭ്യൂഹമുണ്ട് . ഫെബ്രുവരി നാലിനാണ് പഞ്ചാബ് , ഗോവ സംസ്ഥാനങ്ങളിലെ വോട്ടെടുപ്പ് . ബജറ്റ് പ്രഖ്യാപനങ്ങൾ വോട്ടർമാരെ സ്വാധീനിക്കുമെന്നാണ് പ്രതിപക്ഷത്തിന്റെ ആശങ്ക . 2012ൽ അന്നത്തെ ധനമന്ത്രി പ്രണബ് മുഖർജി ഉത്തർപ്രദേശ് തെരഞ്ഞെടുപ്പ് പൂർത്തിയായ ശേഷമാണ് ബജറ്റ് അവതരിപ്പിച്ചത് എന്ന കീഴ്വഴക്കവും പ്രതിപക്ഷം ചൂണ്ടിക്കാട്ടി . ബജറ്റ് അവതരണം ഭരണഘടനാപരമായ അനിവാര്യതയാണെങ്കിലും കീഴ്വഴക്കം പാലിക്കാനുള്ള നിർദ്ദേശം കമ്മീഷന് നല്കാമെന്നാണ് വിദഗ്ദ്ധരുടെ അഭിപ്രായം . ഇത് മുന്നിൽ കണ്ടുകൂടിയാണ് ഡിസംബർ 31ലെ അഭിസംബോധനയിൽ പ്രധാനമന്ത്രി ബജറ്റിന് സമാനമായ ചില ക്ഷേമപദ്ധതികൾ പ്രഖ്യാപിച്ചതെന്നാണ് സൂചന . തെരഞ്ഞെടുപ്പ് കമ്മീഷന്റെ വ്യക്തമായ നിർദ്ദേശമൊന്നും ഉണ്ടായില്ലെങ്കിൽ മുൻനിശ്ചയിച്ച തീയതിയിൽ ബജറ്റ് അവതരണവുമായി സർക്കാർ മുന്നോട്ടു പോകും .


ഒമാൻ അടക്കമുള്ള , ജി സി സി രാജ്യങ്ങളിലെ കറൻസിയുമായുമുള്ള ഇന്ത്യൻ രൂപയുടെ വിനിമയ നിരക്ക് വർധിച്ചു . ഒമാനിലെ വിനിമയ സ്ഥാപനങ്ങൾ റിയാലിന് 171 രൂപ 20 പൈസ നിരക്കിലാണ് ഇന്ന് വ്യാപാരം നടത്തിയത് . അടുത്ത ഏതാനും ദിവസങ്ങൾക്കുള്ളിൽ റിയാലിന് 175 രൂപ വരെ ലഭിക്കാനിടയുണ്ടെന്നും സാമ്പത്തിക വിദഗ്ധർ പറഞ്ഞു . അമേരിക്കൻ ഡോളറുമായി , ഇന്ത്യൻ രൂപയുടെ വിനിമയ നിരക്ക് ഏഴു മാസത്തിനിടയിൽ 66 രൂപ 12 പൈസയിലേക്കു താഴ്ന്നതോടുകൂടിയാണ് ഒമാൻ അടക്കമുള്ള ജി സി സി രാജ്യങ്ങളിലെ കറൻസിയുമായുമുള്ള ഇന്ത്യൻ രൂപയുടെ നിരക്ക് വർദ്ധിക്കുവാൻ കാരണമായത് . ഇപ്പോൾ ഒരു ഒമാനി റിയാൽ 171 രൂപയുടെ മുകളിൽ എത്തിയതോടു കൂടി നാട്ടിലേക്ക് പണം അയക്കുന്നവരുടെ തിരക്കും വർധിച്ചിട്ടുണ്ട് . അന്താരാഷ്ട്ര തലത്തിൽ ക്രൂഡ് ഓയിൽ വിലയിൽ ഉണ്ടായ വർദ്ധനവ് , സിറിയയിൽ ഉണ്ടായ ആക്രമണങ്ങൾ എന്നിവ രൂപയുടെ മൂല്യം കുറക്കുവാൻ കാരണമായിട്ടുണ്ട് . ഇന്ത്യൻ രൂപയുടെ മൂല്യത്തിലുള്ള കുറവ് തുടരുമെന്നും , നിലവിലെ സാമ്പത്തിക പ്രതിസന്ധിയാണ് കാരണമെന്നും വിനിമയ രംഗത്തെ വിദഗ്ദ്ധർ വ്യക്തമാക്കി . യു എ ഇ ദിർഹം 17രൂപ 74 പൈസയിലും , സൌദി റിയാൽ 17 രൂപ 63 പൈസയിലും , കുവൈറ്റി ദിനാർ 219 രൂപ 49 പൈസയിലുമാണ് ഇന്നലെ വ്യാപാരം അവസാനിപ്പിച്ചത് .


ആഴ്ചകളായി കൂടിക്കൊണ്ടിരുന്ന ഇന്ധന വില കുറയുന്നു . ഒടുവിൽ കേന്ദ്ര സർക്കാർ വിഷയത്തിൽ ഇടപെട്ടു . ഇന്ധന വില ലിറ്ററിന് രണ്ടര രൂപ വീതം കുറയ്ക്കാൻ ആണ് തീരുമാനം . ധനമന്ത്രി അരുൺ ജെയ്റ്റ്ലിയാണ് തീരുമാനം അറിയിച്ചത് . കേരളത്തിൽ ഇന്ധനവില സർവകാല റെക്കോർഡിൽഃ ഡീസൽ വില 80ലെത്തി എക്സൈസ് തീരുവ ഒന്നര രൂപ വീതം കുറയ്ക്കും എന്നാണ് ധനമന്ത്രി വ്യക്തമാക്കിയിട്ടുള്ളത് . എണ്ണക്കമ്പനികൾ ഒരു രൂപ വീതവും കുറയ്ക്കും . സംസ്ഥാന സർക്കാരുകളും നികുതി കുറയ്ക്കണം എന്നാണ് കേന്ദ്ര സർക്കാർ ആവശ്യപ്പെടുന്നത് . രണ്ടര രൂപ വീതം നികുതിയിൽ കുറവ് വരുത്തണം എന്നാണ് അരുൺ ജെയ്റ്റ്ലി ആവശ്യപ്പെട്ടിട്ടുള്ളത് . എണ്ണവില കുറയ്ക്കാൻ ഇന്ത്യ കൈവിട്ട കളിക്ക് ! ! പാളിയാൽ രാജ്യം പ്രതിസന്ധിയിൽ , മോദി അനുമതി നൽകി ഒരു മാസത്തിനിടെ അഞ്ച് രൂപയോളം ആണ് പെട്രോളിനും ഡീസലിനും വില കൂടിയത് . ചരിത്രത്തിൽ ആദ്യമായി ഡീസൽ വില എൺപത് കവിഞ്ഞിരുന്നു . പെട്രോൾ വില മുംബൈ അടക്കമുള്ള സ്ഥലങ്ങളിൽ 90 രൂപയും കടന്നിരുന്നു . എക്സൈസ് തീരുവ കുറയ്ക്കുന്നതോടെ പതിനായിരത്തി അഞ്ഞൂറ് കോടി രൂപയുടെ നികുതി നഷ്ടമാണ് കേന്ദ്ര സർക്കാരിന് ഈ വർഷം ഉണ്ടാവുക എന്നും അരുൺ ജെയ്റ്റ്ലി പറഞ്ഞു .


ടെസ്റ്റ് ക്രിക്കറ്റിലേക്ക് പിച്ചവച്ചെത്തിയ അഫ്ഗാനിസ്ഥാനെതിരെ ഇന്ത്യക്ക് ഉജ്ജ്വല തുടക്കം . ചരിത്ര ടെസ്റ്റിനിറങ്ങിയ അഫ്ഗാനിസ്ഥാനെതിരെ ഇന്ത്യൻ ഓപ്പണർമാർ സെഞ്ചുറി നേടി . ആദ്യ ദിനത്തിൻറെ ആദ്യ സെഷൻ അവസാനിക്കുന്നതിനു മുമ്പെ ധവാൻ സെഞ്ചുറി നേടിയിരുന്നു . ധവാനു പിന്നാലെ മുരളി വിജയും മൂന്നക്കം കടന്നു . 143 പന്തിൽ 15 ബൌണ്ടറിയും ഒരു സിക്സറും പറത്തിയാണ് മുരളി സെഞ്ചുറി നേടിയത് . ധവാൻ ആക്രമണ ശൈലിയിലാണ് മുന്നേറിയതെങ്കിൽ മുരളി വിജയ് സ്വതസിദ്ധമായ ശൈലിയിലാണ് ബാറ്റ് വീശുന്നത് . അഫ്ഗാൻ ബൌളർമാരെ അനായാസം നേരിടുകയായിരുന്നു ഇവർ . ടെസ്റ്റ് കരിയറിലെ ഏഴാം സെഞ്ചുറി നേടിയ ധവാൻ 96 പന്തിൽ 107 റൺസ് നേടിയാണ് ധവാൻ പുറത്തായത് . അഫ്ഗാൻ ബൌളർമാരെ തലങ്ങും വിലങ്ങും പായിച്ച ധവാൻ 3 സിക്സറുകളും 19 ബൌണ്ടറികളും നേടി . യാമിനാണ് ധവാനെ പുറത്താക്കി അഫ്ഗാന് നേരിയ ആശ്വാസം നൽകിയത് . ധവാന് പകരക്കാരനായെത്തിയ കെ എൽ രാഹുൽ മികച്ച ഷോട്ടുകളുമായി കളം നിറഞ്ഞതോടെ ഇന്ത്യൻ സ്കോർ ഏകദിന ശൈലിയിൽ മുന്നേറുകയാണ് . 12 ാം ടെസ്റ്റ് സെഞ്ചുറിയാണ് മുരളി സ്വന്തമാക്കിയത് . ആദ്യ ഓവർ മുതൽ ആക്രമിച്ചുകളിച്ച ഇന്ത്യ ഓവറിൽ ആറ് റൺസ് എന്ന നിരക്കിലാണ് ബാറ്റ് ചെയ്യുന്നത് . ഒടുവിൽ വിവരം ലഭിക്കുമ്പോൾ ഇന്ത്യ 49.3 ഓവറിൽ ഒരു വിക്കറ്റിന് 268 എന്ന നിലയിലാണ് . ഇന്ത്യൻ മണ്ണിൽ അത്ഭുതം കാട്ടുമെന്ന് പറഞ്ഞെത്തിയ റാഷിദ്ഖാനാണ് കൂടുതൽ തല്ലുവാങ്ങിയത് . 16 ഓവറിൽ 96 റൺസാണ് റാഷിദ് ഇതുവരെ വിട്ടുനൽകിയത് .


ഗോവ ചലച്ചിത്രമേളയിൽ നാളെ നടക്കാനിരിക്കുന്ന മമ്മൂട്ടിയുടെ തമിഴ് ചിത്രം പേരൻപിന്റെ പ്രീ - ബുക്കിംഗ് അവസാനിച്ചു . ആരംഭിച്ച് വളരെ വേഗം പ്രീ - ബുക്കിംഗിനായി നീക്കിവച്ചിരുന്ന ടിക്കറ്റുകൾ മുഴുവൻ ഓൺലൈനായും ഓഫ് ലൈനായും ആദ്യമെത്തിയ ഡെലിഗേറ്റുകൾ സ്വന്തമാക്കി . പ്രീ - ബുക്ക് ചെയ്യാതെ നേരിട്ട് പ്രവേശിക്കാവുന്ന റഷ് ലൈൻ ക്യൂവിൽ പ്രതീക്ഷ വയ്ക്കുകയാണ് ചിത്രത്തിന് ടിക്കറ്റ് നേടാനാവാത്ത മലയാളികൾ ഉൾപ്പെടെയുള്ള ഡെലിഗേറ്റുകൾ . ഐനോക്സ് സ്ക്രീൻ രണ്ടിൽ നാളെ രാത്രി 8.30നാണ് ചിത്രത്തിന്റെ ഇന്ത്യൻ പ്രീമിയർ പ്രദർശനം . തീയേറ്ററുകളുടെ വലുപ്പത്തിനനുസരിച്ചാണ് ഗോവ മേളയിൽ എത്രത്തോളം സീറ്റുകൾ പ്രീ - ബുക്കിംഗ് വഴി ഡെലിഗേറ്റുകൾക്ക് ടിക്കറ്റ് ലഭ്യമാക്കണമെന്ന് തീരുമാനിക്കുക . ഐനോക്സ് സ്ക്രീൻ രണ്ട് ഇടത്തരം വലുപ്പമുള്ള തീയേറ്ററാണ് . 256 സീറ്റുകളാണ് ആകെയുള്ളത് . ഇതിന്റെ 95 ശതമാനം സീറ്റുകളാണ് പ്രീ - ബുക്കിംഗിന് വച്ചിരുന്നത് . അവശേഷിക്കുന്ന അഞ്ച് ശതമാനം സീറ്റുകൾക്കായി നാളത്തെ പ്രദർശനത്തിനു മുൻപ് വലിയ ക്യൂ രൂപപ്പെടുമെന്ന് ഉറപ്പാണ് . കഴിഞ്ഞ റോട്ടർഡാം ചലച്ചിത്രമേളയിൽ ഇന്റർനാഷണൽ പ്രീമിയർ കഴിഞ്ഞ ചിത്രത്തിന് ഷാങ്ഹായ് ഉൾപ്പെടെ മറ്റ് മേളകളിലും പ്രദർശനമുണ്ടായിരുന്നു . ഏഷ്യൻ പ്രീമിയർ ആയിരുന്നു ഷാങ്ഹായിലേത് . പ്രദർശനം നടന്ന ഫെസ്റ്റിവലുകളിലെല്ലാം മികച്ച അഭിപ്രായവും ചിത്രം നേടി . അമുദൻ എന്ന ടാക്സി ഡ്രൈവറാണ് ചിത്രത്തിൽ മമ്മൂട്ടിയുടെ കഥാപാത്രം . സമുദ്രക്കനി , അഞ്ജലി അമീർ , സിദ്ദിഖ് , സുരാജ് വെഞ്ഞാറമ്മൂട് എന്നിവരും മമ്മൂട്ടിക്കൊപ്പം പ്രധാന വേഷങ്ങളിലെത്തുന്നു . തേനി ഈശ്വർ ഛായാഗ്രഹണവും ശ്രീകർ പ്രസാദ് എഡിറ്റിംഗും നിർവ്വഹിച്ചിരിക്കുന്നു .


ആൻഡ്രോയ്ഡ് ഫോണിൽ ഉപയോഗിക്കുന്ന 70 ശതമാനം ആപ്ലിക്കേഷനുകളും ഉപയോക്താക്കളുടെ വിവരങ്ങൾ വിൽക്കുന്നുണ്ടെന്ന് റിപ്പോർട്ട് . ഫേസ്ബുക്ക് , ഗൂഗിൾ പോലുള്ള കമ്പനികളാണ് ഇത്തരത്തിൽ ആപ്പുകളിൽ നിന്നും വിവരങ്ങൾ സ്വന്തമാക്കുന്നത് . ആപ്ലിക്കേഷനുകൾ ഇൻസ്റ്റാൾ ചെയ്യുന്ന സമയത്ത് പേഴ്സണൽ ഡേറ്റയിലേക്ക് ആക്സസിനുള്ള അനുവാദം ചോദിക്കുന്നുണ്ട് . ഈ അനുവാദം ലഭിച്ചുകഴിഞ്ഞാൽ കമ്പനികൾ ഈ ഡേറ്റ ആവശ്യമുള്ള കമ്പനികൾക്ക് വിൽക്കുകയാണ് ചെയ്യുന്നത് . ഇത്തരത്തിൽ ഫോണിൽനിന്നുള്ള വിവര മോഷണം പഠിക്കുന്നതിനായി സ്പെയിനിലെ ഗവേഷണ സ്ഥാപനമായ ഐഎംഡിഇഎ ലൂമെൻ പ്രൈവസി മോണിറ്റർ എന്നൊരു ആൻഡ്രോയിഡ് ആപ്പ് വികസിപ്പിക്കുകയും അത് ഒരു വർഷത്തേയ്ക്ക് 1600 സ്മാർട്ട്ഫോണുകളിൽ ഇൻസ്റ്റാൾ ചെയ്യുകയും ചെയ്തു . ഈ ആപ്പ് ഏതാണ്ട് 5000 ത്തോളം വരുന്ന ആപ്പുകളെ നിരീക്ഷിച്ചതിൽനിന്നാണ് വ്യക്തിഗത വിവരങ്ങൾ തേർഡ് പാർട്ടി കമ്പനികളിൽ എത്തിച്ചേരുന്നുവെന്ന് കണ്ടെത്തിയത് . പരസ്യങ്ങൾക്കായി ആളുകളുടെ സ്വഭാവം പഠിക്കുന്നതിനും പ്രതികരണം അറിയുന്നതിനുമാണ് ഇത്തരത്തിൽ മോഷ്ടിച്ചു കിട്ടുന്ന ഡേറ്റാ വലിയ കമ്പനികൾ ഉപയോഗിക്കുന്നത് . ഫെയ്സ്ബുക്ക് , ഗൂഗിൾ , യാഹു , വെരിസൺ പോലുള്ള വലിയ കമ്പനികളാണ് ഈ ഡേറ്റ കൂടുതലായും ഉപയോഗിക്കുന്നതെന്നും റിപ്പോർട്ട് സൂചിപ്പിക്കുന്നു .


ചലച്ചിത്ര നടൻ മോഹൻലാലിനേയും കായിക രംഗത്ത് രാഷ്ട്രത്തിന്റെ അഭിമാനമായി മാറിയ പി ടി ഉഷയേയും കാലിക്കറ്റ് സർവ്വകലാശാല ഡി ലിറ്റ് ബിരുദം നൽകി ആദരിച്ചു . സർവ്വകലാശാല ക്യാമ്പസിൽ പ്രത്യേകം തയ്യാറാക്കിയ പവലിയനിൽ സർവ്വകലാശാല ചാൻസിലർ ഗവർണർ ജസ്റ്റിസ് പി സദാശിവം ഇരുവർക്കും ബിരുദം സമ്മാനിച്ചു . പ്രൌഢ ഗംഭീരമായ സദ്ദസിലേക്ക് ചാൻസിലർ ജസ്റ്റിസ് പി സദാശിവത്തിനൊപ്പമാണ് മോഹൻലാലും പി ടി ഉഷയും കുടുംബസമേതം എത്തിയത് . പ്രൊ . ചാൻസിലർ വിദ്യാഭ്യാസ മന്ത്രി സി രവീന്ദ്രനാഥ് സർവ്വകലാശാല വൈസ് ചാൻസിലർ സെനറ്റ് സിൻഡിക്കറ്റ് അംഗങ്ങൾ എന്നിവർ അനുഗമിച്ചു . ദേശീയ ഗാനത്തിന് ശേഷം ഔദ്യോഗികമായി ഡി ലിറ്റ് പവലിയനിലേക്ക് . ആദ്യം മോഹൻലാലിനും പിന്നീട് പി ടി ഉഷയ്ക്കും സർവ്വകലാശാലയുടെ ആദരം . ചെറിയ വാക്കുകളിൽ പ്രൊ ചാൻസിലർ വിദ്യാഭ്യാസ മന്ത്രി സി രവീന്ദ്രനാഥ് ഇരുവർക്കും ആശംസകൾ നേർന്നു . കോഴിക്കോട് സ്വന്തം നഗരമാണെന്ന് മറുപടി പ്രസംഗത്തിൽ മോഹൻലാൽ . വളർത്തമ്മയ്ക്ക് നന്ദി പറയേണ്ടതുണ്ടോ എന്ന് പി ടി ഉഷയ്ക്ക് ആശങ്ക .


ആപ്പിളിൻറെ സിറി , മൈക്രോസോഫ്റ്റിൻറെ കോർട്ടാന , ഗൂഗിളിൻറെ ഓക്കെ ഗൂഗിൾ എന്നിങ്ങനെ വെർച്വൽ അസിസ്റ്റൻറുകളുടെ കാലമാണ് ഇത് . അതിനിടയിൽ ഗൂഗിൾ പരിഷ്കരിച്ച വെർച്വൽ അസിസ്റ്റൻറ് ഈ വർഷം പുറത്തിറങ്ങുമെന്ന് മുൻപേ പ്രഖ്യാപിച്ചിട്ടുണ്ട് . മൂവീ ടിക്കറ്റ് ബുക്ക് ചെയ്യുന്നത് പോലെയുള്ള കാര്യങ്ങൾക്ക് ഇവ നമ്മെ സഹായിക്കുമെന്നാണ് ടെക് ഭീമന്മാർ പറയുന്നത് എന്നാൽ വെർച്വൽ അസിസ്റ്റൻറുകളോട് പ്രതീക്ഷിക്കുന്ന തരത്തിലുള്ള അനുഭാവമൊന്നും ഉപയോക്താക്കൾക്കില്ലെന്നാണ് പഠനം പറയുന്നത് . ക്രിയേറ്റീവ് സ്റ്റാറ്റർജി എന്ന മാർക്കറ്റ് അനാലിസിസ് ഫ്രൈംആണ് ഇത് സംബന്ധിച്ച് പഠനം നടത്തിയിരിക്കുന്നത് . ഇവരുടെ പഠന പ്രകാരം സിറി , കോർട്ടാന , ഓക്കെ ഗൂഗിൾ എന്നീ വമ്പൻ വെർച്വൽ അസിസ്റ്റൻസ് ഉപയോഗിക്കുന്നവരുടെ എണ്ണം വളരെ കുറവാണെന്നാണ് പറയുന്നത് . ഗൂഗിൾ അനലറ്റിക്സ് , ആമസോൺ അലക്സ എന്നീ സൈബർ ട്രാഫിക്ക് നിരീക്ഷണ സംവിധാനങ്ങൾ ഉപയോഗിച്ചായിരുന്നു ഇവരുടെ പഠനം . പഠന പ്രകാരം ഫോണിൽ ഉള്ള സിറി ഇതുവരെ ഉപയോഗിക്കാത്തത് 21 ശതമാനം ഐഫോൺ ഉപയോക്താക്കളാണ് . ഗൂഗിൾ ഓക്കെ ഉപയോഗിക്കാത്തത് ആൻഡ്രോയ്ഡ് ഫോൺ ഉപയോക്താക്കളിൽ 34 ശതമാനം പേരാണ് . കോർട്ടാനയുടെ കേസിൽ ഇത് ഏതാണ്ട് 70 ശതമാനത്തോളം വരും . ഇതേ സമയം ഐഫോൺ ഉപയോക്താക്കളിൽ 70 ശതമാനം പേർ ചിലപ്പോഴൊക്കെ സിറി ഉപയോഗപ്പെടുത്തുന്നു എന്ന് പഠനം പറയുന്നു . ഗൂഗിൾ ഒക്കെയുടെ കാര്യത്തിൽ ഇത് 62 ശതമാനമാണ് . എന്നാലും സജീവ ഉപയോക്താക്കളുടെ കുറവ് വെർച്വൽ അസിസ്റ്റൻറുകളുടെ കാര്യത്തിൽ വളരെ പ്രകടമാണ് . പൊതു സ്ഥലങ്ങളിൽ ഇത്തരം വെർച്വൽ അസിസ്റ്റൻറുകൾ ഉപയോഗിക്കുന്നവർ വെറും 6 ശതമാനം ആണെന്ന് പറയുന്നു . ജോലി സമയത്ത് ഇത് ഉപയോഗിക്കുന്നവർ വെറും 1.3 ശതമാനം . കാറിൽവച്ച് ഉപയോഗിക്കുന്നവരാണ് കൂടുതൽ 51 ശതമാനം , പ്രധാനമായും ട്രാഫിക്ക് , നാവിഗേഷൻ സംശയമാണ് ഇവർ ചോദിക്കാറ് . അതേ സമയം വീട്ടിൽ നിന്നും 39 ശതമാനം സ്മാർട്ട്ഫോൺ ഉപയോക്താക്കൾ വെർച്വൽ അസിസ്റ്റൻറുകളുടെ സഹായം തേടുന്നുണ്ടെന്ന് പഠനം പറയുന്നു . സാമൂഹികമായ ചില കാരണങ്ങളാണ് ശബ്ദനിർദേശങ്ങൾ കൊടുക്കുന്ന വെർച്വൽ അസിസ്റ്റൻറുകളുടെ സഹായം പൊതു സ്ഥലത്ത് ഉപയോഗിക്കാൻ ആളുകൾ മടി കാണിക്കുന്നതിന് കാരണം എന്നാണ് പഠനം പറയുന്നത് . എന്നാൽ ശരീരത്തിൽ അണിയാവുന്ന ഗാഡ്ജറ്റുകൾ സജീവമാകുന്നതോടെ ഈ ' മടി ' മാറിയേക്കും എന്ന് പഠനം പറയുന്നു .


നോക്കിയയുടെ പുതിയ ക്ലാസിക് ഫോൺ എച്ച് . എം . ഡി ഗ്ലോബൽ അവതരിപ്പിച്ചു . 2013ൽ പുറത്തിറക്കിയ നോക്കിയ 106ന്റെ റീബ്രാൻഡ് ചെയ്ത മോഡലാണ് അവതരിപ്പിച്ചത് . റഷ്യയിലാണ് പുതിയ മോഡൽ പുറത്തിറക്കിയത് . ഇന്ത്യയിലും താമസിയാതെ ഫോൺ ലഭ്യമാകും . ഏകദേശം 1700 രൂപ മാത്രമായിരിക്കും ഫോണിന് വില . വളഞ്ഞ വശങ്ങളോട് കൂടിയ ഡിസൈനിലാണ് ഫോൺ തയ്യാറാക്കിയിരിക്കുന്നത് . ഗ്രേ കളറിൽ പോളികാർബനേറ്റ് ബോഡിയോട് കൂടിയാണ് ഫോണുളളത് . പോറലുകൾ ഏൽക്കുന്നതിൽ നിന്നും ഫോണിന് കൂടുതൽ സുരക്ഷ ലഭിക്കുമെന്ന് കമ്പനി അവകാശപ്പെടുന്നു . ഡിസൈനിലും നോട്ടത്തിലും അടിമുടി മാറ്റം വരുത്തിയ നോക്കിയ 106ൽ കോണ്ടാക്ട് സേവ് ചെയ്യാനുളള കപ്പാസിറ്റിയും കൂട്ടിയിട്ടുണ്ട് . 2000ത്തോളം കോണ്ടാക്ടുകളാണ് സേവ് ചെയ്യാൻ പറ്റുക . പഴയ 106 മോഡലിൽ 500 കോണ്ടാക്ടുകൾ മാത്രമാണ് സേവ് ചെയ്യാൻ കഴിഞ്ഞിരുന്നത് . പഴയ പാമ്പ് ഗെയിമും ഫോണിൽ അടങ്ങിയിട്ടുണ്ട് . നിട്രോ റേസിങ് , ഡെയ്ഞ്ചർ ഡാഷ് ആന്റ് ടെട്രിസ് എന്നീ ഗെയിമുകളും ഉണ്ട് . 500ഓളം സന്ദേശങ്ങളാണ് ഫോണിൽ സേവ് ചെയ്യാൻ കഴിയുക . 1 . 18 ഇഞ്ച് ക്യു . ക്യു . വി . ജി . എ ഡിസ്പ്ലെ , 70.2 ഗ്രാം ഭാരം , 800 എംഎഎച്ച് ബാറ്ററി എന്നിവയും ഫോണിന്റെ പ്രത്യേകതയാണ് . 15 മണിക്കൂറോളമാണ് ബാറ്ററി നീണ്ടുനിൽക്കുക . മീഡിയാടെകിന്റെ എം . ടി . കെ 6216ഡി പ്രൊസസറിലാണ് ഫോൺ പ്രവർത്തിക്കുന്നത് . 4 എംബിയാണ് റാം . ഇരട്ട സിമ്മുകൾ ഫോണിൽ ഉപയോഗിക്കാം . എൽഇഡി ഫ്ലാഷ് ലൈറ്റ് , എഫ് എം റേഡിയോ എന്നിവയും ഫോണിലുണ്ട് .


പ്രമുഖ സോഷ്യൽ മീഡിയ മാധ്യമമായ ട്വിറ്ററിന്റെ ഇന്റേണൽ ലോഗിൽ വൈറസ് ബാധ . ഇതോടെ ഉപഭോക്താക്കൾ പാസ്വേഡുകൾ മാറ്റണമെന്നുള്ള മുന്നറിയിപ്പുമായി ട്വിറ്റർ തങ്ങളുടെ ഒഫീഷ്യൽ ട്വിറ്റർ ഹാന്റിലിൽ ട്വീറ്റ് ചെയ്തു . ആകെ 33 കോടിയിലധികം വരുന്ന ഉപയോകാതാക്കൾക്കാണ് പാസ്വേഡ് മാറ്റാൻ ട്വിറ്റർ നിർദ്ദേശം നൽകിയിരിക്കുന്നത് . പാസ്വേഡുകൾ ചോർന്നിട്ടില്ലെന്ന് പറഞ്ഞ ട്വിറ്റർ തകരാർ വേഗത്തിൽ പരിഹരിച്ചെന്നും വ്യക്തമാക്കിയിട്ടുണ്ട് . മുൻകരുതൽ എന്ന നിലയ്ക്കാണ് പാസ്വേഡ് മാറ്റാൻ ആവശ്യപ്പെട്ടിരിക്കുന്നതെന്നാണ് വിശദീകരിച്ചിരിക്കുന്നത് . അതേസമയം എത്ര ഫയലുകൾ വൈറസ് ആക്രമണത്തിൽ നഷ്ടപ്പെട്ടുവെന്ന് ട്വിറ്റർ പറഞ്ഞിട്ടില്ല . എന്നാൽ പുറത്തായ പാസ്വേഡുകളുടെ എണ്ണം സാരമുളളതാണെന്നും ഇത് പരിഹരിക്കണമെങ്കിൽ വളരെ കാലം എടുക്കുമെന്നും ട്വിറ്ററുമായി ബന്ധപ്പെട്ട വൃത്തങ്ങൾ വിശദീകരിച്ചിട്ടുണ്ട് . ട്വീറ്റ് പുറത്തുവിട്ട ഉടൻ തന്നെ ട്വിറ്ററിന്റെ ഓഹരി വിലയിൽ ഇടിവുണ്ടായി .


ഫുട്ബോൾ രാജാവ് പെലെ വീണ്ടും വിവാഹിതനാവുന്നു . എഴുപത്തിയഞ്ചുകാരനായ പെലെ ജപ്പാൻകാരി മാർസ്യ അവോകിയെയാണ് ജീവിത പങ്കാളിയാക്കുന്നത് . പെലെയുടെ മൂന്നാം വിവാഹമാണിത് . അൻപതുകാരിയായ മാർസ്യയുമായി പെലെ ആറുവർഷമായി പ്രണയത്തിലാണ് . മാർസിയയുടെ രണ്ടാം വിവാഹമാണിത് . ശനിയാഴ്ച സാവോപോളോയിലാണ് വിവാഹം നടക്കുക . പെലെയ്ക്ക് റോസിമേരിയുമായുള്ള ആദ്യ വിവാഹത്തിൽ മൂന്നും അസീറിയ നാസിമെൻറോയുമായുള്ള വിവാഹത്തിൽ രണ്ടും കുട്ടികളുണ്ട് . ആദ്യ വിവാഹം 12 വർഷവും രണ്ടാം വിവാഹം 14 വർഷവുമാണ് നീണ്ടുനിന്നത് .


അന്തരിച്ച ബോക്സിംഗ് ഇതിഹാസം മുഹമ്മദലിയുടെ നിര്യാണത്തിൽ അനുശോചിച്ച കായികമന്ത്രി ഇപി ജയരാജന്റെ പ്രതികരണം സോഷ്യൽ മീഡിയയിൽ തരംഗമായി . മുഹമ്മദലി മരിച്ച വാർത്ത വന്നയുടൻ സംസ്ഥാനത്തിന്റെ കായിക മന്ത്രിയെന്ന നിലയിൽ പ്രതികരണമാരാഞ്ഞ് ഒരു വാർത്താ ചാനൽ ജയരാജനെ ഫോണിൽ ബന്ധപ്പെട്ടിരുന്നു . ഈ സമയത്താണ് ജയരാജൻ അനുശോചിച്ച് അബദ്ധത്തിൽ ചാടിയത് . ' മുഹമ്മദാലി അമേരിക്കയിൽ മരിച്ച വിവരം ഞാൻ ഇപ്പോഴാണ് അറിയുന്നത് . കേരളത്തിൽ കായികരംഗത്തെ ഒരു പ്രതിഭയായിരുന്നു അദ്ദേഹം . ഗോൾഡ് മെഡൽ നേടി കേരളത്തിന്റെ പ്രശസ്തി അദ്ദേഹം ലോകരാഷ്ട്രങ്ങളുടെ നിലവാരത്തിലേക്ക് ഉയർത്തി . മരണത്തിൽ കേരളത്തിന്റെ ദുഃഖം ഞാൻ അറിയിക്കുകയാണ് . ' നിമിഷങ്ങൾക്കകം മന്ത്രിയുടെ അനുശോചനം സോഷ്യൽ മീഡിയ ഏറ്റെടുത്തു . പിന്നാലെ ട്രോളൻമാർഡ പണിയും തുടങ്ങി . അവയിൽ ചിലത് ഇതാ ഇങ്ങനെ . .


രജനീകാന്തിന്റെ രാഷ്ട്രീയ പ്രവേശനം ആകാംഷയോടെയാണ് ആരാധകരും ഇന്ത്യൻ രാഷ്ട്രീയവും കാത്തിരിക്കുന്നത് . സ്വന്തം പാർട്ടിയുണ്ടാക്കിയാണോ താരത്തിൻറെ രംഗപ്രവേശമെന്നാണ് എല്ലാവരും ഉറ്റുനോക്കുന്നത് . തൻറെ രാഷട്രീയ പാർട്ടി പ്രഖ്യാപനവും പ്രവേശനവും ഉടൻ ഉണ്ടാകുമെന്ന അഭ്യൂഹങ്ങൾക്കിടെ നിലപാട് വ്യക്തമാക്കിയിരിക്കുകയാണ് രജനികാന്ത് . രാഷ്ട്രീയത്തിലേക്ക് തിരക്ക് പിടിച്ച് ഇറങ്ങേണ്ട ആവശ്യമില്ലെന്നാണ് താരം ചെന്നൈയിൽ മാധ്യമങ്ങളോട് പറഞ്ഞത് . അതേസയം തന്റെ പിറന്നാൾ ദിനത്തിന് ശേഷം ആരാധകരെ കാണുമെന്നും രജനികാന്ത് പറഞ്ഞു . ഡിസംബർ 12നാണ് രജനികാന്തിന്റെ ജന്മദിനം . അതിന് ശേഷം മാത്രമേ ആരാധകരെ കാണൂ എന്നാണ് അദ്ദേഹം വ്യക്തമാക്കുന്നത് . ഇതോടെ പുതിയ പാർട്ടിയുടെ പ്രഖ്യാപനവും രജനികാന്തിന്റെ രാഷ്ട്രീയ പ്രവേശനവും ഇനിയും വൈകുമെന്നാണ് കണക്കുകൂട്ടൽ . യുദ്ധത്തിന് തയ്യാറാകൂ എന്നായിരുന്നു ആരാധകരോട് മാസങ്ങൾക്ക് മുമ്പ് അദ്ദേഹം ആഹ്വാനം ചെയ്തത് . നിലവിലെ വ്യവസ്ഥിതിയിൽ മാറ്റം വരുത്തണമെന്നും അദ്ദേഹം ആരാധകരോടായി പറഞ്ഞിരുന്നു . അതേസമയം രജനികാന്തിനെ ബിജെപിയിലേക്ക് ക്ഷണിച്ചുകൊണ്ട് കേന്ദ്രമന്ത്രി പൊൻ രാധാകൃഷ്ണൻ രംഗത്തെത്തിയെങ്കിലും താരം പ്രതികരിച്ചിരുന്നില്ല . ഇതിനിടയിലാണ് പുതിയ പാർട്ടി രൂപീകരിക്കാൻ തയ്യാറെടുക്കുന്നതായും പിറന്നാൾ ദിനത്തിൽ പ്രഖ്യാപനമുണ്ടാകുമെന്നുമുള്ള വാർത്തകൾ വന്നത് .


കാമുകനെ പോലീസ് വെടിവച്ച് കൊല്ലുന്നത് യുവതി ഫേസ്ബുക്കിലൂടെ ലൈവ് സ്ട്രീം ചെയ്തു . യു . എസിലെ മിനോസോട്ടയിലാണ് സംഭവം . ലാവിസ് റെയ്നോൾഡ്സ് എന്ന യുവതിയാണ് മൊബൈലിൽ ചിത്രീകരിച്ച വീഡിയോ ഫേസ്ബുക്കിലൂടെ പുറത്തു വിട്ടത് . വ്യാഴാഴ്ച പുറത്തു വിട്ട വീഡിയോ ഇതിനകം വൈറലായിക്കഴിഞ്ഞു . ഒരു സ്കൂളിലെ കഫെറ്റെരിയ ജീവനക്കാരനായ ഫലാൻഡോ കാസിൽ ( 32 ) ആണ് കൊല്ലപ്പെട്ടത് . ബുധനാഴ്ച രാത്രി റെയ്നോൾഡ്സുമായി ഡ്രൈവ് ചെയ്യുന്നതിനിടെയാണ് സംഭവം . ടെയിൽ ലാംപ് പൊട്ടിയതിൻറെ പേരിൽ കാസിലിൻറെ വാഹനത്തെ പോലീസ് വാഹനം ചേസ് ചെയ്ത് നിർത്തുകയും തുടർന്ന് നിറയൊഴിക്കുകയുമായിരുന്നു . കാസിലിന്റെ ലൈസൻസും വാഹന രജിസ്ട്രേഷൻ സംബന്ധിച്ച വിവരങ്ങളും ആരാഞ്ഞ പോലീസ് ഉദ്യോഗസ്ഥൻ വിവേചനരഹിതമായി വെടിയുതിർക്കുകയായിരുന്നെന്ന് റെയ്നോൾഡ്സ് പറഞ്ഞു . പോലീസ് ഉദ്യോഗസ്ഥൻ ആവശ്യപ്പെട്ട രേഖകൾ എടുക്കുന്നതിനിടെയാണ് ഇയാൾ വിവേചനരഹിതമായി വെടിയുതിർത്തത് .


കരൺ സിംഗും ബിപാഷ ബസുവും കഴിഞ്ഞ വർഷമാണ് വിവാഹിതരായത് . യോഗയുടെ പ്രമോഷനും മറ്റുമായി ഇരുവരും എപ്പോഴും വാർത്തകളിൽ ഇടംപിടിക്കാറുണ്ട് . ഏറ്റവും ഒടുവിൽ ഒരു കോണ്ടം ബ്രാൻഡിന്റെ പ്രമോഷൻ വീഡിയോയുമായാണ് ഇവർ വന്നിരിക്കുന്നത് . കരൺ സിംഗ് ഇൻസ്റ്റാഗ്രാമിലാണ് വീഡിയോ പോസ്റ്റ് ചെയ്തിരിക്കുന്നത് . കോണ്ടം ഉപയോഗത്തെ പ്രോത്സാഹിപ്പിക്കുന്ന തരത്തിലുള്ള സന്ദേശമാണ് വീഡിയോയിലുള്ളത് . വീഡിയോ പോസ്റ്റ് ചെയ്തതിന് അടിക്കുറിപ്പായി കരൺ സിംഗ് പറയുന്നു - ലോകത്തെ ഏറ്റവും ജനസംഖ്യയുള്ള രണ്ടാമത്തെ രാജ്യമാണ് ഇന്ത്യ . പക്ഷേ ഇപ്പോഴും നമുക്ക് സെക്സും കോണ്ടവും നിരോധിക്കപ്പെട്ട വാക്കുകളാണ് . യഥാർഥത്തിൽ അങ്ങനെയല്ല വേണ്ടത് . കൂടുതൽ വായിക്കുകയും പഠിക്കുയും ചെയ്യുക , ചെറിയ പ്രതിരോധങ്ങൾ സ്വീകരിച്ചാൽ പലതിനും പ്രതിവിധിയാകും . ഗർഭനിരോധനത്തിനായി മാത്രമല്ല കോണ്ടം . എച്ച്ഐവിയടക്കമുള്ള ലൈംഗിക രോഗങ്ങളെ പ്രതിരോധിക്കാനുമുള്ളതാണ് . അതുകൊണ്ടാണ് ഞങ്ങൾ ഇത് പ്രമോട് ചെയ്യുന്നത് .


എം . പിയെന്ന നിലയിൽ രാഷ്ട്രീയത്തിൽ സജീവമാണ് സുരേഷ് ഗോപി . സിനിമയിൽ സജീവമല്ലെങ്കിലും ടെലിവിഷൻ ഷോകളിലും അദ്ദേഹം സജീവമാണ് . എങ്കിലും സിനിമയെ പൂർണമായി കയ്യൊഴിയാൻ സുരേഷ് ഗോപി തയ്യാറല്ല . സമ്മർ ഇൻ ബേത്ലഹേം എന്ന ചിത്രത്തിന്റെ ഒരു ലൊക്കേഷൻ സ്റ്റിൽ സുരേഷ് ഗോപി ഫെയ്സ്ബുക്കിൽ ഷെയർ ചെയ്തത് ഇതിന് തെളിവാണ് . 998ൽ പുറത്തിറങ്ങിയ സമ്മർ ഇൻ ബേത്ലഹേമിന്റെ ലൊക്കേഷൻ സ്റ്റിൽ നൊസ്റ്റാൾജിയ എന്ന അടിക്കുറിപ്പോടെയാണ് സുരേഷ് ഗോപി ഷെയർ ചെയ്തിരിക്കുന്നത് . ചിത്രത്തിന് നൂറുകണക്കിന് കമന്റുകളാണ് ലഭിക്കുന്നത് . എന്നാൽ എല്ലാവർക്കും സുരേഷ് ഗോപിയോട് ചോദിക്കാനുള്ളത് ഒറ്റക്കാര്യം മാത്രം , ചിത്രത്തിലെ ജയറാമിന്റെ കഥാപാത്രത്തിന് പ്രണയ സമ്മാനമായി പുച്ചക്കുട്ടിയെ അയച്ചത് ആരാണ് . സുരേഷേട്ടാ ഇനിയെങ്കിലും ആ രഹസ്യം താങ്കൾ തുറന്ന് പറയണമെന്നാണ് ഒരു ആരാധകൻറെ കമൻറ് . ഇതുപോലൊരു സസ്പെൻസ് മറ്റൊരു മലയാള സിനിമയിലും താൻ കണ്ടിട്ടില്ലെന്നും കമന്റിട്ടയാൾ പറയുന്നു . ചിത്രത്തിൽ ജയറാമിന്റെ കഥാപാത്രത്തിന് പുച്ചക്കുട്ടിയെ അയച്ച പെൺകുട്ടി ആരാണെന്നത് സസ്പെൻസായി നിലനിർത്തിക്കൊണ്ടാണ് ചിത്രം അവസാനിക്കുന്നത് .


ഓസ്ട്രേലിയൻ താരങ്ങളായ ആരോൺ ഫിഞ്ചും ഗ്ലെൻ മാക്സ്വെല്ലും ഇന്ത്യൻ പ്രീമിയർ ലീഗിൽ കളിക്കില്ല . ഓസ്ട്രേലിയയുടെ ട്വിന്റി 20 ടീമിന്റെ നായകനാണ് ആരോൺ ഫിഞ്ച് . ഏകദിന ലോകകപ്പിന്റെ മുന്നൊരുക്കങ്ങളുടെ ഭാഗമായിട്ടാണ് ഇരുവരും ടൂർണമെന്റിൽ നിന്ന് പിന്മാറുന്നത് . നവംബറിൽ റിലീസ് ചെയ്യപ്പെട്ട താരങ്ങളാണ് ഫിഞ്ചും മാക്സ്വെല്ലും . മാക്സ്വെൽ ഡെൽഹി ഡെയർഡെവിൾസി ( ഇപ്പോൾ ഡെൽഹി കാപിറ്റൽ ) ന്റെയും ഫിഞ്ച് കിങ്സ് ഇവലൻ പഞ്ചാബിന്റേയും താരമായിരുന്നു . നേരത്തെ , ഇന്ത്യൻ ക്യാപ്റ്റൻ വിരാട് കോലി ഇത്തരത്തിൽ ഒരു ആവശ്യം ഉന്നയിച്ചിരുന്നു . ലോകകപ്പ് കളിക്കേണ്ടതിൽ ഇന്ത്യൻ ബൌളർമാരെ ഐപിഎൽ കളിപ്പിക്കേണ്ടെന്ന് കോലി ബിസിസിഐക്ക് മുന്നിൽ നിർദേശം വച്ചിരുന്നു . എന്നാൽ ആ നിർദേശത്തിന് ഇതുവരെ അംഗീകരമൊന്നും ലഭിച്ചിരുന്നില്ല . എന്നാൽ ഓസ്ട്രേലിയൻ താരങ്ങൾ നടപ്പിലാക്കി . വൻതുക മുടക്കി താരങ്ങളെ ടീമിലെത്തിച്ച ക്ലബ്ബുകൾ കോലിയുടെ നിർദ്ദേശത്തോട് അനുകൂലമായി പ്രതികരിക്കാനിടയില്ലെന്ന് അന്നത്തെ ബിസിസിഐ യോഗത്തിൽ തന്നെ മറുപടി വരികയായിരുന്നു . ലാകകപ്പിലെ ഇന്ത്യയുടെ ആദ്യ മത്സരത്തിന് മുമ്പ് 15 ദിവസത്തെ ഇടവേള മാത്രമാണ് കളിക്കാർക്ക് ലഭിക്കുക .


മോഹൻലാൽ ആരാധകർ ഏറെ പ്രതീക്ഷയോടെ കാത്തിരിക്കുന്ന ചിത്രമാണ് ഒടിയൻ . ചിത്രത്തിൽ മോഹൻലാലിന്റെ ലുക്ക് ഏറെ ചർച്ചയായിരുന്നു . പ്രായം കുറഞ്ഞതായി തോന്നിക്കുന്ന ലുക്കിലാണ് മോഹൻലാൽ ചിത്രത്തിലുള്ളത് . ഇപ്പോഴിതാ ചിത്രത്തിലെ മറ്റൊരു ലുക്ക് കൂടി പുറത്തുവിട്ടിരിക്കുന്നു . കണ്ണിൽ നിഗൂഢതയൊളിപ്പിച്ചുള്ള ലുക്കാണ് പുറത്തുവിട്ടത് . മുഖത്ത് ചായംപൂശി നിൽക്കുന്ന ഫോട്ടോയും നേരത്തെ വൈറലായിരുന്നു . ഒടിയന്റെ യൌവനം മുതൽ 60 വയസ് വരെയുള്ള കഥാപാത്രത്തെ മോഹൻലാൽ തന്നെയാണ് അവതരിപ്പിക്കുന്നത് . ചിത്രത്തിൽ മഞ്ജു വാര്യരാണ് നായിക . മോഹൻലാൽ ഒടിയൻ ആകുമ്പോൾ പ്രഭ എന്ന കഥാപാത്രത്തെയാണ് മഞ്ജു വാര്യർ അവതരിപ്പിക്കുക . ശ്രീകുമാർ മേനോൻ ആണ് ചിത്രം സംവിധാനം ചെയ്യുന്നത് . ഹരികൃഷ്ണൻ ആണ് ചിത്രത്തിന്റെ തിരക്കഥ എഴുതുന്നത് . രാവുണ്ണി എന്ന വില്ലൻ കഥാപാത്രമായി പ്രകാശ് രാജ് എത്തുന്നു .


കളക്ടർ ബ്രോ എന്ന് ഫേസ്ബുക്കിൽ അറിയപ്പെടുന്ന ഐഎഎസ് ഓഫീസർ പ്രശാന്ത് നായരുടെ അക്കൌണ്ട് അടുത്തിടെ ഫേസ്ബുക്കിൽ നിന്നും അപ്രത്യക്ഷമായിരുന്നു . പലരും കളക്ടർ ബ്രോ തങ്ങളെ ബ്ലോക്കിയതാണോ എന്ന സംശയം പോലും പ്രകടിപ്പിച്ചു . എന്നാൽ ഇതിൽ വിശദീകരണവുമായി മുരളീ തുമ്മാരുകുടി രംഗത്ത് എത്തി . കേന്ദ്രവും കേരളവും മാത്രമല്ല ലോകമെമ്പാടും ഉള്ള സ്വാമി ഭക്തരും ഡിങ്കോയിസ്റ്റുകളും അല്പം ആശങ്കാകുലർ ആണ് . ബ്രോ നമ്മളെ ബ്ലോക്കിയതാണോ എന്ന് ചിലർ , ബ്രോ കണ്ടം വഴി ഓടിയതാണോ എന്ന് മറ്റു ചിലർ . അയാൾ കവിത എഴുത്തുകയാണോ എന്ന് വേറെ ചിലർ . സത്യം അതൊന്നുമല്ല എന്ന് പറയാൻ മൊയ്ലാളി എന്നെ ഏല്പിച്ചിരിക്കയാണ് . നീല ടിക്കുമായി ഫേസ്ബുക്കിൽ ഇരുന്ന ആൾ ബ്രോ സ്വാമിയായി ആൾമാറാട്ടം നടത്തിയത് സുക്കറണ്ണൻ കയ്യോടെ പിടിച്ചു . രണ്ടു ദിവസത്തേക്ക് ക്വാറന്റൈനിൽ ആണെന്ന് തുമ്മാരുകുടി ഫെയ്സ്ബുക്കിൽ കുറിച്ചു . ഫേസ്ബുക്ക് പോസ്റ്റിൻറെ പൂർണ്ണരൂപം നമ്മുടെ ബ്രോ സ്വാമിയേ രണ്ടു ദിവസമായി ഫേസ്ബുക്കിൽ കാണാനില്ല എന്ന വിവരം നിങ്ങൾ അറിഞ്ഞോ ? കേന്ദ്രവും കേരളവും മാത്രമല്ല ലോകമെമ്പാടും ഉള്ള സ്വാമി ഭക്തരും ഡിങ്കോയിസ്റ്റുകളും അല്പം ആശങ്കാകുലർ ആണ് . ബ്രോ നമ്മളെ ബ്ലോക്കിയതാണോ എന്ന് ചിലർ , ബ്രോ കണ്ടം വഴി ഓടിയതാണോ എന്ന് മറ്റു ചിലർ . അയാൾ കവിത എഴുത്തുകയാണോ എന്ന് വേറെ ചിലർ . സത്യം അതൊന്നുമല്ല എന്ന് പറയാൻ മൊയ്ലാളി എന്നെ ഏല്പിച്ചിരിക്കയാണ് . നീല ടിക്കുമായി ഫേസ്ബുക്കിൽ ഇരുന്ന ആൾ ബ്രോ സ്വാമിയായി ആൾമാറാട്ടം നടത്തിയത് സുക്കറണ്ണൻ കയ്യോടെ പിടിച്ചു . രണ്ടു ദിവസത്തേക്ക് ക്വാറന്റൈനിൽ ആണ് . ശക്തരിൽ ശക്തനായ നമ്മുടെ ബ്രോ തിരിച്ചു വരും എന്ന കാര്യത്തിൽ ഒരു സംശയവും വേണ്ട . അത് വരെ കാര്യങ്ങൾ ഇങ്ങനെ ഒക്കെ തന്നെ പോകട്ടെ എന്ന് പറയാനും മൊയ്ലാളി പറഞ്ഞിട്ടുണ്ട് .


ഇന്ത്യൻ പ്രീമിയർ ലീഗിൽ കൊൽക്കത്ത നൈറ്റ് റൈഡേഴ്സിനെ പരിക്ക് വലയ്ക്കുന്നു . കാലിനേറ്റ പരിക്ക് മൂലം 18കാരനായ പേസ് വിസ്മയം കമലേഷ് നാഗർകോട്ടിക്ക് സീസണിൽ കളിക്കാനാകില്ല . നേരത്തെ മറ്റാരു പേസ് മെഷീനായ ഓസീസ് താരം മിച്ചൽ സ്റ്റാർക്ക് പരിക്കേറ്റ് പിൻമാറിയിരുന്നു . ഇതിന് പിന്നാലെയാണ് നാഗർകോട്ടിയും മടങ്ങുന്നത് കൊൽക്കത്തയ്ക്ക് വലിയ തിരിച്ചടിയാണ് . അണ്ടർ 19 ലോകകപ്പിൽ ഇന്ത്യയുടെ പേസ് കുന്തമുനയായിരുന്നു കമലേഷ് നാഗർകോട്ടി . കൌമാര ലോകകപ്പിൽ തകർപ്പൻ പ്രകടനം കാഴ്ച്ചവെച്ച താരത്തെ 3.20 കോടി മുടക്കിയാണ് കൊൽക്കത്ത നൈറ്റ് റൈഡേഴ്സ് സ്വന്തമാക്കിയത് . കളിച്ച രണ്ട് മത്സരങ്ങളിലും മോശം പ്രകടനം കാഴ്ച്ചവെച്ച വിനയ്കുമാറിന് പകരക്കാരനായി നാഗർകോട്ടി ടീമിലെത്തുമെന്നാണ് ആരാധകർ പ്രതിക്ഷിച്ചിരുന്നത് . ലോകകപ്പിൽ ഒമ്പത് വിക്കറ്റ് വീഴ്ത്തിയ താരം ലോകകപ്പ് ഇലവനിലും സ്ഥാനം പിടിച്ചിരുന്നു . അണ്ടർ 19 ലോകക്കപ്പിൽ 150 കി . മി വേഗതയിൽ പന്തെറിഞ്ഞതോടെയാണ് ക്രിക്കറ്റ് ലോകത്തിൻറെ ശ്രദ്ധ പതിനെട്ടുകാരനായ നാഗർകോട്ടിയിൽ പതിഞ്ഞത് . പിന്നാലെ ഐപിഎൽ ലേലത്തിൽ വൻ പ്രതിഫലം ലഭിക്കുകയായിരുന്നു . കർണാടകയുടെ 22കാരനായ യുവ ഫാസ്റ്റ് ബൌളർ കൃഷ്ണയാണ് നാഗർകോട്ടിക്ക് പകരം ടീമിലെത്തുക .


സിനിമാ മേഖലയിലെ പ്രശ്നങ്ങളെ കുറിച്ച് ഈയിടയ്ക്കാണ് ചിലർ തുറന്നു പറയുന്നത് . ഇത്തരം പ്രശ്നങ്ങളുമായി വീണ്ടുമൊരു നായിക എത്തിയിരിക്കുകയാണ് . ഏറ്റവും സന്തോഷത്തോടെയാണ് അസ്കർ 2 എന്ന ചിത്രത്തിൽ അഭിനയിക്കാനായി ഞാൻ പോയത് . ചിത്രത്തിലെ കഥാപാത്രത്തെ കുറിച്ചും നല്ല പ്രതീക്ഷയുണ്ടായിരുന്നു . എന്നാൽ ദിവസങ്ങൾ പിന്നിടുന്തോറും അണിയറ പ്രവർത്തകരുടെ സ്വഭാവം മോശമാകുകയായിരുന്നു . ചിത്രീകരണം ഓരോ ദിവസവും പുരോഗമിക്കുന്തോറും വസ്ത്രത്തിൻറെ ഇറക്കം കുറഞ്ഞുവരികയായിരുന്നുവെന്ന് നടി സറീൻഖാൻ പറഞ്ഞു . നല്ലൊരു കഥയെയും കഥാപാത്രത്തെയും ഗ്ലാമറാക്കുന്നതെന്ന് താൻ ഒരുപാട് തവണ അവിരോട് ചോദിച്ചുവെന്നും നടി പറയുന്നു . ഈ ചിത്രീകരണം കൊണ്ട് മേനി പ്രദർശനം മാത്രമാണെന്ന് താൻ തിരിച്ചറിഞ്ഞുവെന്നും സറീൻ ഖാൻ വ്യക്തമാക്കി . ചിത്രീകരണത്തിനിടെ തനിക്ക് പല ബുദ്ധിമുട്ടുകളും ഉണ്ടായി . ആ സിനിമ ഉപേക്ഷിച്ചാലോ എന്നുപോലും ആലോചിച്ചിരുന്നു .


മലയാളത്തിന്റെ യുവ നടനായ ഫഹദ് ഫാസിൽ ഇന്ന് 35 ാം പിറന്നാൾ ആഘോഷിക്കുകയാണ് . പിറന്നാൾ ആശംസകളുമായി ഒട്ടേറെ പേർ എത്തിയെങ്കിലും ഭാര്യ നസ്രിയയുടെ സമ്മാനം എന്താണെന്നറിയാനുള്ള ആകാക്ഷയിലാണ് ആരാധകർ . എന്നാൽ എല്ലാവരെയും അമ്പരപ്പിച്ചുകൊണ്ടാണ് നസ്രിയയുടെ സമ്മാനം ഫഹദിനായി എത്തിയത് . ഫഹദിന്റെ കുട്ടിക്കാലത്തെ ഒരു ഫോട്ടോ ആരാധകർക്കായി ഫേസ്ബുക്കിലൂടെ പങ്കുവച്ചാണ് തന്റെ പ്രിയ ഭർത്താവിന് ആശംസകൾ നേർന്നത് . നസ്രിയ ഫഹദ് കുടുംബത്തെ ആരാധർക്ക് ഏറെ ഇഷ്ടമാണ് . സമ്മാനം എന്താണെന്ന് ഉറ്റു നോക്കുന്നതിനിടയിലാണ് കുട്ടിക്കാലത്തെ ഫോട്ടുയുമായി നസ്രിയ എത്തിയത് . ഇതിന് മുമ്പ് തമിഴകത്തെ ശിവകാർത്തികേയനും ഫഹദിന് സമ്മാനവുമായി എത്തിയിരുന്നു . ഇരുവരും ഒരുമിച്ച് അഭിനയിക്കുന്ന വേലൈക്കാരന്റെ രണ്ടാമത്തെ പോസ്റ്ററാണ് ശിവകാർത്തികേയൻ ആശംസകളുമായി ഫഹദിന് സമ്മാനിച്ചത് .


മമ്മൂട്ടിയുടെ സമീപകാല കരിയറിൽ അദ്ദേഹത്തിലെ നടനെ അടയാളപ്പെടുത്താൻ സാധ്യതയുള്ള രണ്ട് മറുഭാഷാ ചിത്രങ്ങളാണ് പുറത്തുവരാനിരിക്കുന്നത് . റാം സംവിധാനം ചെയ്യുന്ന തമിഴ് ചിത്രം പേരൻപും മഹി വി രാഘവ് സംവിധാനം ചെയ്യുന്ന തെലുങ്ക് ചിത്രം യാത്രയും . പേരൻപിന്റെ ഇന്ത്യൻ പ്രീമിയർ പ്രദർശനം ഗോവ ചലച്ചിത്ര മേളയിൽ നടന്നത് വൻ ആസ്വാദകപ്രീതി നേടിയെങ്കിൽ കഴിഞ്ഞദിവസം പുറത്തെത്തിയ യാത്രയുടെ ടീസറും അത്തരത്തിൽ സ്വീകരിക്കപ്പെട്ടിട്ടുണ്ട് . മുൻ ആന്ധ്രപ്രദേശ് മുഖ്യമന്ത്രി വൈ എസ് രാജശേഖര റെഡ്ഡിയുടെ ജീവിതം പറയുന്ന ചിത്രമാണ് യാത്ര . ആസ്വാദകർ കണ്ടത് ടീസർ മാത്രമാണെങ്കിൽ ചിത്രത്തിലെ ചുരുക്കം ചില രംഗങ്ങൾ കണ്ടതിന്റെ അനുഭവം പങ്കുവെക്കുകയാണ് പൃഥ്വിരാജ് . പൃഥ്വിരാജ് തന്റെ ട്വിറ്റർ അക്കൌണ്ടിൽ കുറിച്ചു . തെലുങ്ക് ഭാഷയിൽ തനിക്ക് വലിയ ഗ്രാഹ്യമില്ലെന്നും അനുഭവിക്കാനായത് പറയുകയാണ് ചെയ്തതെന്നും പൃഥ്വി ഒപ്പം ചേർക്കുന്നു . ടോളിവുഡിൽ ഇതിനകം വലിയ പ്രതീക്ഷയുണർത്തിയിട്ടുണ്ട് യാത്ര . ടീസറിന് പുറമെ പോസ്റ്ററുകൾക്കും വീഡിയോ ഗാനത്തിനുമൊക്കെ മികച്ച പ്രതികരണമാണ് ലഭിച്ചത് . 70എംഎം എന്റർടെയ്ൻമെന്റ്സിന്റെ ബാനറിൽ വിജയ് ഛില്ല , ശശി ദേവിറെഡ്ഡി എന്നിവർ ചേർന്നാണ് നിർമ്മാണം . സംവിധായകൻ മഹി വി രാഘവിന്റേത് തന്നെയാണ് ചിത്രത്തിന്റെ തിരക്കഥ . സത്യൻ സൂര്യൻ ഛായാഗ്രഹണം . ശ്രീകർ പ്രസാദ് എഡിറ്റിംഗ് . ഫെബ്രുവരി എട്ടിന് ചിത്രം ലോകമെമ്പാടുമുള്ള തീയേറ്ററുകളിലെത്തും . അതേസമയം അഭിനയജീവിതത്തിന് ഇടവേള നൽകി , താൻ ആദ്യമായി സംവിധാനം ചെയ്യുന്ന ലൂസിഫറിന്റെ പണിപ്പുരയിലാണ് പൃഥ്വിരാജ് . ചിത്രത്തിൽ മോഹൻലാൽ അഭിനയിക്കുന്ന ഭാഗങ്ങളുടെ ചിത്രീകരണം പൂർത്തിയായെന്ന് പൃഥ്വി ഈ മാസം 10ന് അറിയിച്ചിരുന്നു . അടുത്തവർഷത്തെ മലയാളം പ്രോജക്ടുകളിൽ ഏറെ പ്രേക്ഷകപ്രതീക്ഷയുള്ള ചിത്രമാണ് ലൂസിഫർ . മുരളി ഗോപിയുടേതാണ് തിരക്കഥ . ചിത്രത്തിന്റെ പുറത്തെത്തിയ ടീസറിനും മികച്ച പ്രേക്ഷക പ്രതികരണമാണ് ലഭിച്ചത് .


പ്രതിസന്ധി കാലത്ത് കേരളത്തിനൊപ്പം നിൽക്കുന്നതിന് പ്രധാനമന്ത്രി നരേന്ദ്ര മോദിക്ക് നന്ദി പറഞ്ഞ് മോഹൻലാൽ . പ്രതിസന്ധികൾ നേരിട്ട സമയത്ത് കേരള സർക്കാരിനൊപ്പം നിൽക്കുന്നതിന് ഞങ്ങളുടെ നന്ദി . ഒപ്പം കേരളത്തെ പുനർനിർമിക്കുന്നതിന് എല്ലാ പിന്തുണയും ഉറപ്പും നൽകിയതിനും നന്ദി പറയുന്നതായി മോഹൻലാൽ ട്വിറ്ററിൽ കുറിച്ചു . താങ്കളെ ശ്രവിച്ചതും തൻറെ സാമൂഹ്യ പ്രവർത്തനങ്ങളെ പ്രകീർത്തിച്ചതും അഭിമാനകരമാണെന്നും മോഹൻലാൽ കുറിച്ചു . നേരത്തെ , തന്നെ സന്ദർശിച്ച മോഹൻലാലിനൊപ്പമുള്ള ചിത്രം പ്രധാനമന്ത്രി നരേന്ദ്ര മോദി പങ്കുവച്ചിരുന്നു . ഇതിനുള്ള മറുപടിയായാണ് മോഹൻലാൽ ഇക്കാര്യങ്ങൾ പറഞ്ഞത് . മോഹൻലാലിൻറെ സാമൂഹ്യ പ്രവർത്തനങ്ങൾ പ്രശംസനീയമാണെന്നും പ്രചോദനം നൽകുന്നതാണെന്നുമുള്ള കുറിപ്പോടൊണ് മോഹൻലാലിനൊപ്പമുള്ള ചിത്രം പ്രധാനമന്ത്രി ട്വിറ്ററിൽ പങ്കുവച്ചത് . അടുത്ത ലോക്സഭാ തെരഞ്ഞെടുപ്പിൽ മോഹൻലാലിനെ തിരുവനന്തപുരത്ത് നിന്നുള്ള സ്ഥാനാർത്ഥിയാക്കാനുള്ള നീക്കത്തിലാണ് ആർഎസ്എസ് എന്ന് ദേശീയ മാധ്യമമായ ഡെക്കാൻ ഹെറാൾഡ് റിപ്പോർട്ട് ചെയ്തതിന് പിന്നാലെയാണ് മോഹൻലാൽ പ്രധാനമന്ത്രിയെ സന്ദർശിച്ചത് .